
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Н. ЦЭЕНЖАВ

	 

	 


ӨМНӨХ ӨГҮҮЛЭЛ

	Найдангийн Цэенжав гэдэг нэрийг манай уншигч олон хэзээний сайн мэдэх билээ. 

	Манай нэртэй сэтгүүлчийн нэг агсан Н. Цэенжав 1912 онд Дорнод аймгийн Халх гол сумын нутагт малчин ардын гэр бүлд төржээ. Түүний бие, бага наснаасаа сургууль соёлын мөр хөөж бага сургууль, багшийн сургууль, марксизм-ленинизмийн оройн дээд сургууль, Зөвлөлт Холбоот Улсын Москва хотноо коммунист намын дээд сургуулийн дэргэдэх сэтгүүлчдийн түр сургууль төгсжээ.

	Н. Цэенжав, амьдралынхаа сүүлчийн хориод жил «Үнэн», «Залуучуудын үнэн» сонин, «Намын амьдрал», «Хүмүүжил жигшил» сэтгүүлийн газар сэтгүүлчийн ажил тасралтгүй хийж байжээ. Өөрийн бичиж зохиосон утга төгөлдөр, уран сайхан сурвалжилга, сурвалжилсан тэмдэглэл, найруулал, өгүүллэг, нийтлэлээрээ нөхөр Н. Цэенжав авьяас билигт сэтгүүлч, зохиолч болохоо уншигч олны өмнө хурц тод харуулсан юм.

	Ялангуяа түүний бичсэн, уран нийтлэлүүд яруу сайхан хэл найруулга, уран хурц бичлэг, гүн гүнзгий утга илэрхийлж байдгаараа уншигч олонд үлэмж таалагддаг билээ. Ер нь нөхөр Н. Цэенжав уран нийтлэл бичих билиг авьяасаараа манай сэтгүүлчдийн дотор нэлээд дээгүүр сууринд ордог байсан.

	Нөхөр Н. Цэенжав сэтгүүлчийн хувьд өгүүлэл, тайлан нийтлэл, сурвалжилга, сурвалжилсан тэмдэглэл, найруулал, шог найруулал зэрэг бичлэгийн нарийн төвөгтэй хэлбэрийн алиныг ч нэн чадмаг ашиглаж бичдэг өргөн баян туршлага, үлэмж хурц авьяас бүхий байж билээ.

	Түүний бичсэн зүйлүүдийг амтархан уншиж байхад нам, ард түмэн эх орон юугаа магтсан бахархал тодорч бас манай урагшлах хөдөлгөөнд тээр саад бологч хоцрогдол дутагдлыг оновчтой мэргэн шүүмжлэн жигшсэн жигшлээр дүүрэн байдаг нь чухамхүү уншигч олонд сайн сайхныг эрмэлзэх зоригийг бадрааж, муу муухайг зэвүүцэх үзэл бодол төрүүлэх чадалтай аж.

	Сэтгүүлч хүн зөвхөн өөрөө сайн бичиж зохиож чаддаг байгаад зогсохгүй өрөөл бусдын бичсэн зохиосныг найруулж засаж, зөвлөж сайжруулахыг нөхөр Н. Цэенжав эрхэмлэдэг байснаараа идэвхтэн бичигч, залуу сэтгүүлчдийг сургаж хүмүүжүүлэх үйлсэд үнэтэй тус хүргэж байжээ. Түүний шавь олон тооны авьяаслаг сэтгүүлч манай сонин сэтгүүлийн газар ажиллаж буйг бид мэдэх билээ.

	Н. Цэенжавын уран бүтээлтэй танилцахад түүний бие зөвхөн сэтгүүлч төдийгүй сайн зохиолч яруу найрагч байсан нь илт. Түүний зохиосон уран уянгат шүлэг манай сонин сэтгүүлийн хуудаснаа олонтоо нийтлэгдэж байсан болохоор уншигч олон маань эс андах билээ.

	Энэ бяцхан эмхэтгэлд Н. Цэенжавын олон талтай бүтээл тус бүрээс багтаахыг хичээж, түүний бичсэн уран нийтлэл, найруулал, өгүүллэг, шүлгийн зүйлээс нэлээдийг оруулав.

	Гэвч нөхөр Н. Цэенжавын уран бүтээлийг судалж эмхэтгэх дараагийн нөхөд түүний зохиолын бүрэн түүврийг цуглуулж нийтлүүлэхийг хичээх буй заа.

	 

	Эмхлэн редакторласан Г. Бидэрьяа, Ц. Дамдинсүрэн

	 

	1963


Н. ЦЭЕНЖАВТ

	Эндэж явахад

	эвд минь оруулж

	Гэндэж явахад

	хэрсүү суулгаж

	Мэдэхгүй юмыг

	мэдтэл хэлж

	Чадахгүй юмыг

	чадтал зааж

	Хүний зэрэгтэй

	болгож өгсөн

	Хүндэт багш

	тандаа хандаж,

	Яруу уян

	түүврийн чинь завсар

	Ядуу хэдэн

	бадгаа хавчуулъя,

	Даруу сайхан

	занг чинь тусгаж

	Хуруу дарах

	чанарыг чинь дуурайх

	Сайн багшийн

	нэрийг хугалахгүй

	Сайхан явахыг

	гавьяа гэж санана

	Таван хуруу шигээ

	занг чинь андахгүй

	Таныг би

	хэзээ ч мартахгүй!

	Үүрд таныг

	дурсан санаж

	Үзгээ чанга

	барьж бичнэ!

	 

	Ц. Гайтав 

	1963 он


ӨГҮҮЛЭЛ, НИЙТЛЭЛ



	



	ЭРХЭМ НӨХӨР ӨӨ

	... он ... сар ... өдөр

	БАЯНТҮМЭН

	 

	Уран зохиолын эрхэм авьяастан, нөхөр ... таны амрыг эрнэ.

	 

	Эрхэм нөхөр өө!

	Хүн төрөлхтний ажлын түүхт бүтээлээс гарсан дурсгалт урлагийн агуу их боловсролоос үүдсэн уран сайхны олон зүйлийн гайхамшигт ухаан эрдмийн дотроос биеэ даасан ба онц чадамгай сайхан эрдмийн нэг нь уран зохиол ажгуу. Иймд манай улст монгол үндэсний хувьсгалын уран зохиолчдын холбоог байгуулаад 6—7 жил болж байгаа үед 100 гаруй гишүүн эвлэлдүүлсэн хот хөдөө арав гаруй салбартай болсноор үл барам, хувьсгалын баатарлаг тэмцлийн үрээр төрж гарсан ардын эрхэм уран бүтээлч нар нь хувьсгалч оюун билиг хурц үзгээр хувьсгалын дайснууд ба феодал ёсны харанхуй бүдүүлэг ёсон хүртэл, түүний байдал заншлуудыг ихэд цохисон хийгээд уран сайхан яруу чимэглэлт баясгалант зохиолоор ард түмнээ баясгасан, хувьсгалын гүн уйтгар эмгэнэлт ба баясгалант сайхан жүжгүүдийг зохиож ард түмэн ба улс төрдөө өргөж чадсанаас эрхэм хүндэт улсын алдар гавьяат нэрээр дурсгуулсан зэргээс олон зүйлийн түүхт бүтээлүүд цөөнгүй болой. Үүнд тус Дорнод аймгийн төв дээр бичиг зохиолын уран сайхны ажилд дурлаж, сонирхогч цөөн хэдэн хүн эвлэлдэж уран зохиолчдын бүлгэмийг өнгөрсөн 1935 онд нээн байгуулсан бөлгөө. Иймд гишүүдийн тоо цөөн, дадал туршлага мөхөс учир тус бүлгэмийн гол түшиглэн ажиллах зорилт нь аймгийн төвөөс алслан сууж буй эрхэм авьяастан та нөхөд мөн бөгөөд та нөхдөөс яруу сайхан найруулга, холбоо шүлэг, үлгэрт өгүүлэл, зохиол зүйл бичиж тус бүлгэмд хүргүүлэн ирүүлж байхыг гүнээ хүснэ. Тус бүлгэм нь та нөхдийн бичсэн зүйлийг хүлээж аваад, уг зохиолыг хянан, улмаар төвийн уран зохиолчдын товчооноо хүргүүлэн олон нийтийн хэвлэлд тавиулах учир тасралтгүй үргэлжийн харилцааг байгуулан харилцаж байхыг хүснэ. Тус аймаг дахь бүлгэм нь цаашдын хөгжилд хувьсгалын уран бүтээлийг хурцаар өрнүүлэн ард түмнийг харанхуй бүдүүлэг байдлаас ангижруулан, феодалын үлдэгдлийг ялсан тэмцээний уран зохиолын хурц үзгийн нэгэн бага салбар нь болж чадъюу. Хүн хэдийгээр төрөлхийн уран суут авьяасгүй боловч сурлагын авьяас төлөвийг өөрийн идэвх хичээлээс агшин зуур олж уран зохиолыг бүтээнэ. Иймийн тул улс гэрийн соёлыг өрнүүлэн хөгжүүлэх эрхэм уран зохиолыг хөгжүүлэхэд идэвх хүчээ гаргаж хувьсгалын уран бүтээлийн хуудаснаа нэрээ тэмдэглэгтүн гэнэм.

	 

	Нөхдийн амрыг эрж ёслогч

	Дорнод аймгийн төв дэх уран зохиолчдын бүлгэм, эрхлэгч

	1936 он 11 дүгээр сар.

	 

	 

	* Нөхөр Цэенжав, Дорнод аймгийн дунд сургуулийн багш байж, 1935 оны сүүлч үес, тэндхийн утга зохиолын дугуйланд нөхөр Д. Цэвэгмид, С. Дашдэндэв нарын зэрэг нөхөдтэй хамт ажиллаж байхдаа энэхүү захиаг хөдөө нутгийн авьяастанд илгээхээр нөхдийнхөө даалгавраар бичжээ.



	




	ӨВӨРХАНГАЙ, ӨМНӨГОВЬ АЙМГИЙН НУТГААР ЯВСАН ӨДРИйН ТЭМДЭГЛЭЛ

	 

	1935 он

	 

	6 дугаар сарын 5-ны өдрийн орой

	 

	Улаанбаатар хот дахь үлгэр жишээ бага сургуулийн хашаанаас хөдлөн явж гарахад биднийг гаргахаар үдэж ирсэн багшийн сургууль ба дунд сургууль рабфак1, техникум, үлгэр жишээ бага сургуулийн захирал багш нар болон харьяа ардыг гэгээрүүлэх яамны нөхөр Намсрай нар тусгай машинаа сууж бидний хамт мордов.

	Бидний машин нь 2 тонн хагасын «аптакар» хэмээх тэрэг бөгөөд тос бензин, хэрэгсэл багажаа цөм ачаад дээр нь бид нар суусан учир машины чадал тамираас хэтэрч нэлээд хүнд байсан боловч хэрхэн ямраар явах ямар янзын зол завшаан тохиолдохыг хэн эс мэднэ. Нэгэнт зохих газрын шийдвэр ёсоор томилогдсон хэрэг болох тул тийнхүү ямар ч саатал учир тохиолдохоос үл бэрхшээн бидний хэдэн хүн, алсын хязгаарыг зорин Богд уулын баруун сугаар Туул голын улаан гүүрээр гарч баруун өмнө зүг чиглэн одоход тунгалаг өдрийн хурц наран баруунаа хэлбийж урьхан зөөлөн халуун салхин өмнөөс сэржигнэн бүжиглэж үлээнэ. Алсын уул хөндий ухаа гүвээ хуурай манан тунаж хэдийгээр зуны эхэн дэлгэр сайхан улирлын гайхамшигтай өнгийн бодис жигдэрсэн үе баймаар боловч, өдөр бүр халуун хуурай салхи үлээсээр их л уйтгартай, уул тал хөндий хоолой цөм зэвхийрэнгэ, шарангуй өнгөтэй мэт үзэгдэж, айл өрхүүдийн гадуур бэлчсэн мал сүрэг цөм хаврын эцэнхий туранхай байдлаас бас л сайн тэнхэрч чадаагүй мэт үзэгдэнэ. Тийнхүү явсаар оройн цагийн үест Бурхантын даваа давж явтал, машины араа мултарч арай л онхолдсонгүй түр няр хэмээн зогсоов. Тэндээ нэлээд удаж, хэрхэх вэ хэмээн энэ тэрийг зөвлөлдсөөр устай газар очъё гэж хэлэлцээд, машинаа арай чамай зүтгүүлэн явсаар Түргэний гол гэдэг бяцхан хатсан сувгийн дэргэд эргийн ёроолд тогтсон бага тунамал ус түшин тэнд буудаллав. Тэр үдэш үдэж ирсэн нөхдийн хамт бужигналдан наадаж баяр цэнгэлтэйгээр хоол унд идэж архи барилцан, дуулах хөгжимдөх, эгшигт хайрцаг дуугарган, бүжиг наадаж цэнгэлдсээр, шөнө дүлээс хойш 5 цаг хүртэл үргэлжлэн цэнгэлдсээр унтацгаав.

	 

	 

	6 дугаар сарын, 6-ны өдөр

	 

	Уулын чанадаас жигдхэн улаан туяа цацарч гэрэлт төгрөг наран, дээр мандаад, алсын уулын оройд хуурай манан тунаж арын ойн хөвчид хөхөө шувуу уяралтай яруухан донгодлоо. Энэ өдөр бид цааш явж, үдэж ирсэн нөхөд минь хойш буцах байсан билээ. Гэтэл бидний машин эвдэрч, явж чадахаа байсан учир бид нар буудалласан газраа үлдэж үдэж ирсэн нөхөд хойш буцав.

	Тэдний хамт манай ангийн дарга нөхөр Лувсандаш сэлбэг хэрэгсэл авахаар буцав. Бид нар хоорондоо сайн явахын ерөөл тавьж, гар өргөж ёслолцон салав.

	Үлдсэн бид нар чимээ аниргүй маш уйтгартай мэтээр тэнд өнжиж аар саар юм хийж тэр өдрийг өнгөрүүллээ.

	 

	 

	6 дугаар сарын 7

	 

	Энэ өдөр бид нар хийх ч юмгүй, дэмий л машин ирэх бүр манай нөхөр Лувсандаш ирэх болов уу гэж мөрөөдөн, хүсэж хүлээсээр бүх л өдрийг барж дэмий л ойрын нүцгэн халцгай уул хадаар тэнэж, шөнийн урт удаан нойрслогод оров.

	 

	 

	6 дугаар сарын 8

	 

	Тэнгэр цэлмэг, мөн хэвээр, бидний хэдэн хүн хийх юмаа олж ядан хүлээсээр байтал, үдийн нэг цагийн үед манай дарга нөхөр Лувсандаш хүрэлцэн ирж, мөн орой цааш явж Бөхөг гэдэг тунгалаг урсгалтай бяцхан голын захад оройн 7 цагт буудаллан хонов.

	 

	 

	6 дугаар сарын 9-ний өдөр

	 

	Бөхөгийн голоос өглөө эртлэн босож баруун зүгийг чиглэн явсаар Туул голын зүүн гар уруудан дагаж заримдаа голд ойртох ба заримдаа холдох зэргээр Улхын буланг уруудан явж Туул голыг өнгөрөхөд тунгалаг урсгалт Туул гол оргилон бургилан урсаж, туяа гэрлээ цацруулан гялалзаж мяралзан сүлжилдэж харагдсаар баяртайгаар биднийг үдэж хоцров.

	Энэхүү Улхын булангийн адагт нэгэн нэлээд ихээхэн хүрээ үзэгдэв. Үүнийг бид нар Мишиг гүний хүрээ хэмээн ярилцаж явсан нь, харин биш Туулын Наваан гүний хүрээ гэнэ. Түүнээс цааш хэсэг хэсэг хар чулуун толгойт нүцгэн уулууд, уулын хоорондох хонхор газар ба хөндий хоолой нь дэрс хялгана, харгана ургасан ба хааяа хэсэг бяцхан хужиртай цөөрөм нуур байна. Хоолой хөндий дагуу айл өрх олон бөгөөд мал сүрэг хэсэг хэсэг бэлчээрлэн харагдана. Эдгээр хоолой хөндийг өнгөрөхөд хагд өвс ногоогоор сахлаг сайхан хэсэг ухаа даланг давж явсаар үдшийн бүрэнхийгээр бяцхан хөндлөн хар хадын ар ёроолд хэдэн гэр айлыг бараадан буудаллав.

	 

	 

	6 дугаар сарын 10-нд

	 

	Өглөөний тунгалаг наран уулын чанадаас цацран мандаж шаравтар дэлхийг гийгүүлэн гэрэлтүүлнэ. Бидний буудалласан газар нь өвс ногоогоор сахлаг сайхан өтгөн ургасан бөгөөд зөөлөн цагаан хөрстэй ухаа далан бөгөөд өмнө дэх навтгархан хар хадын наад энгэр тал газарт хэсэг хэсэг адуун сүрэг бэлчжээ.

	Өвс ногоогоор баялаг арвин бөгөөд тэнд хэдэн гэр айлын хүнтэй ярилцвал оторлож яваа айлууд байжээ. Уул газрын нэр нь Улаан хадын бичигт хэмээх газар ажээ.

	Тэр хэдэн гэрийн хүмүүс цөм цугларан ирсэн ба сүү авчирч өгөв. Тэд нарт эгшигт хайрцаг дуугарган сонирхуулав. Тэндээс зам газрыг асуун заалгаж Бичигт чулууг үзэхээр явав. Бичигт худгийг дайран Өвөрхангайн замаар явжээ. Цааш нэлээд олон ухаа далан давсаар үд өнгөрөх үед бидний өмнө талаар хэдэн цагаан зээр өнгөрч давхилдан үзэгдэнэ. Дунд нь чиглүүлэн буудаж арай нэг зээр онов. Түүнийгээ анхны ан хэмээн баяртай, өвчиж аваад цааш явсаар Их Дөхөмийн нуур хэмээх газар хужиртай хоёр хэсэг бяцхан нуурын хооронд явтал гэнэт шувуу харагдаж түүнийг буудах хэмээн замаас гармагц машины хойд дугуй бүр газарт шигджээ. Үзвэл бяцхан шавар өрх нүх байжээ. Бүх ачаа юмаа, бензин тосоо буулган байтал баруун хойд талаас хүчтэй хар салхи хөдөлж үер борооны хэсэг уулын оройгоор харлаж хааяа цахилгаан цахилж байх үед бидний сандарсан нь туйлын их учраас ядарснаа ч мэдсэнгүй, ачаа юмаа хэдийн буулгаж машинаа гаргаж ачаагаа ачихад, бороо ч орсон үгүй хоосон салхи хөдөлж хойд уулаар орж өнгөрсөн ба бид, цааш явж Мишиг гүнг арай хүрсэнгүй хээр унтав.

	 

	 

	6 дугаар сарын 11-ний өглөө

	 

	Эрт босож баруун өмнө зүгийг чиглэн хонгор сэрүүн салхин сөрөн зам дагуу улбар тоос бужигнуулан татуулсаар үд арай хүрсэнгүй, Мишиг гүний нурамтын хоршооны дэргэд Дэлгэрхаан сумын төвд буув.

	Мишиг гүн гэдэг хэдийний нэртэй газар бөгөөд хэдэн шавар байшин ба эсгий гэр байх ба энд хүн малын эмнэлэг, хоршоо, улсын бөөнөөр худалдаалах баазын салбар цөм байна. Газар нь хэсэг хэсэг дов довцог, хад чулуу болсон хатуу шороотой, өндөрлөг газар бөгөөд тэдгээр байшингуудын баруун хойд зүгт довын өвөрт будмал алтан шар цамхагтай нэг ихээхэн дугантай нэлээд олон шавар байшин гэр бүхий Мишиг гүний хүрээ үзэгдэнэ.

	Тэр өдөр тэнд өнжиж үдэш кино зураг үзүүлсэн ба микроскоп ба ном дэвтэр альбом зураг тавьж үзэсгэлэн засав, 100 гаруй хүн цугларав.

	 

	 

	6 дугаар сарын 12-ны өдөр

	 

	Бид нар энэ өдөр нутгийн ардууд ба сумын захиргаанаас хүссэний ёсоор Дэлгэр хаан сумын төвөөс хойш 10 гаруй километр явж Бага Дөхөмийн нуур хэмээх газар буудалласан нь айл амьтан олон ба хоолой хөндий дүүрэн мал бэлчжээ. Нутгийн хүмүүс биднийг тосож ирсэн ба сүү тараг авчран өгөв. Тэр өдөр тэндээ өнжиж, ном дэвтэр үзүүлэх зэрэг олон нийтийн ажил явуулсаар үдэш кино зураг үзүүлсэнд бүгд 100 гаруй хүн цугларав.

	 

	 

	6 дугаар сарын 14-ний өдөр

	 

	Баян-Өндөр сумын төвөөс явж даваа ухаа давж, булаг горхи гатлан нэлээд явж байтал нэгэн бяцхан тунгалаг булаг хоржигнон мяралзан урсаж байхад түүнээс ус аваад цааш явж баахан өгсүү газар авирч явтал машины шатуны боолт алдуурч хугарсан нь блок ба кардан цөмлөж үүнд машин засах найдлагагүй эвдрэв. Бид нар ачаагаа доор нь буулгаж юмаа засан урт амралтад оров. Тийнхүү сандарч эвдрээд байхад мөн замаар Улаанбаатар хот орохоор явсан Эрүүлийг Хамгаалах Яамны сайд нөхөр Өлзийбат ба манай (гэгээрлийн) яамны орчуулагч Дэндэв нар учирч тэд нар энэ бүхий байдлыг нүдээр үзсэн ба Ардыг Гэгээрүүлэх Яамнаа уламжлан хэлж өгөхийг гуйн, бас хамт бичиг явуулсан бөгөөд түүнээс хойш хэзээд зүүн хойд зүгээс юу болох, ямар хэл мэдээ ирэхийг өдөр тутам ширтэн хүлээж суув.

	 

	 

	6 дугаар сарын 15

	 

	Энэ өдөр бид хийсэн ч юмгүй дэмий л зам дээр ийш тийш харуулдан ширтэж, ойр хавийн газар үзэн, тарвага агнахаар бүгдээр явсан нь юу ч эс агнав. Бас тэр өдрийн орой бид кино зураг гаргах гэж ойр хавийн айлуудтай ярилцан цөөн хүн цугларуулав. Нийт 10 гаруй хүн иржээ. Энэ хавьд ойр хоёр гэр айл байх бөгөөд тэд нар өдөр бүгд тасралтгүй сүү тараг авчирч өгдөг байв.

	 

	 

	6 дугаар сарын 16

	 

	Энэ өдөр хонгор салхин зөөлөн аальхан илбэж дулаан бөгөөд бид орой болтол суусан учраас өглөө аажим босов. Хийсэн ч юмгүй бас л өдөр ч өнгөрөхгүй байтал бид нэгэн нөхрийнхөө санал гаргаснаар эндээс 3 хүн кино зураг, эгшигт хайрцаг зэргээ аваад, айлууд дамжин хөсгөөр Өвөрхангай хүртэл Есөн зүйл, Өлзийт, Дөлгөөн сумдын айл өрхөөр хэсүүчлэн суртал ухуулгын ажил явуулахаар тогтож, нөхөр Дамбий, Чойжилсүрэн нарыг явуулах хэмээн байтал урьд өдөр уналга авахаар хэлэлцэн байсан Дашдаваа гэдэг айл ачих тэмээ, бас унах тэмээ, морь зэрэг авчрав. Тийнхүү бага сага юмаа бэлтгээд нөхөр Лувсандаш нэгэн хоног хамт явалцахаар үдэж мордов.

	 

	 

	6 дугаар сарын 17

	 

	Энэ өдөр Лувсандаш ирсэн ба дэмий л зүүн баруун хоёр зүг угтан хүлээж шар нар уулын чанад далд орж, нэгэн өдөр өнгөрүүлсэн ба бага сага цуглуулсан зүйлээ эмхэтгэн бөөгнөрүүлэв.

	 

	 

	6 дугаар сарын 18

	 

	Хүйтэн жихүүн сэржигнэсэн салхи майхныг дэрвэлзүүлэн үлээж, уйтгартай хэдэн хүн, энэхэн тэрхнээр цаг нөхцөөсөөр оройн бүрэнхийг угтав.

	 

	6 дугаар сарын 19

	 

	Энэ өдөр жихүүн хүйтэн салхин хэвээр бөгөөд бидний зарим нь анд явсан ба зарим нь мөн л зүгээр нэгэн өдөр өнгөрүүлэв. Явах ч хүнгүй хааяа нэг уурын тэрэгний хүнгэнэн хүржигнэх чимээ сонстохыг гүйн гарч харваас аль нэгэн өртөө шуудангийн буюу цэргийн, хоршоо худалдааны газрын машин явж зарим нь зогсох ба зарим нь зогсохгүй довтлон одно. Анд явсан Даш (жолооч) орой нь нэгэн муу тарвага алсан барьсаар ирэв.

	 

	 

	6 дугаар сарын 20

	 

	Энэ өдөр цэлмэг бөгөөд саруулхан, Хөх огторгуйн хязгаарт наран гялалзан цацарна. Урьд өдрийн үдэш нь бид, агаарын байдлаар маргааш их халуун өдөр болох байх гэж хэлэлцэж унтсан бөгөөд энэ өдөр нь бас ч санасны ёсоор тийм их халуун бус бөгөөд агаарт үүлгүй цэлмэг урин зөөлөн хонгор салхитай, цэлмэг тунгалаг өдөр болов. Бид нар нэгэн зараа барьж тэжээсэн ба түүнийгээ ус их ууж, мах их идэх юм гэж ярилцан урьд өдрүүдэд алсан хоёр тарваганы махаа чанаж суутал, гэнэт зүүн зүгт машины дүнгэнэх чимээ сонстмогц бүгдээрээ гадна гарч харвал удалгүй, нэгэн ачаагүй бололтой «Аптакар» тэрэг хөтөл даван айсуй!

	Улмаар ойртвол бүр ч ачаа байхгүй, жолоочийн хамт хоёр хүн суусан байхад нь жолоочийн хажуу дахь хүн бүр илэрхий харагдаж богино биетэй хүн үзэгдэх шиг. Харин бид нар баярласан ч их, лав Санга, Загдсүрэн хоёр юм гэж ярилцтал хүрэлцэн ирэв. Харин урьд хэд хоногийн өмнө зүүн тийш өнгөрүүлсэн Тээхийн тэрэгний хоёр жолооч замд эвдэрч орхисон машинаа авах гэж яваа нь тэр гэнэ. Бид ч хууртсандаа урамгүй, майханд орж тарваганы махаа амтархан идэцгээв.

	Мөн энэ өдөр тэндээс 8 км гаруй Баян-Өндөр сумын төв дээр хоршоонд очив. Хоршооны түүхий эдийн эрхлэгч нэгэн нөхөр Иш гэдэг хүн тэндхийн намын үүрийн тэргүүлэгч бөгөөд биднийг халуунаар талархан хүлээж, бидэнд хоршооны орон нутгийн бэлтгэлээс нэгэн хонь өгөхөөр амлаж маргааш хүргэж өгөх гэж хэлэлцэв. Бид хоёр хэдэн ёотон чихэр аваад замдаа тарвага гөрөөлсөөр буцав.

	 

	 

	6 дугаар сарын 21

	 

	Энэ өдөр юу ч үгүй дэмий сууж өнгөрүүлэв. Манай дарга нөхөр Лувсандаш аймгийн төв орохоор шийдвэрлэв. Тийн байтал орой нь Улаанбаатарын радиогийн нэгэн машин ирэхэд түүнд гуйж суугаад аймгийн зүг одов. Мөн энэ өдөр харьяат даргаас даалгасны ёсоор өөрийн эвдэрсэн машинд акт бичив.

	 

	 

	6 дугаар сарын 22

	 

	Юу ч хийсэнгүй дэмий сууж үдшийг угтаад байтал шөнө нөхөр Лувсандаш аймгаас хотын машинд сууж ирэв. Энэ үдэш явсан сониноо ярилцан унтацгаав.

	 

	 

	6 дугаар сарын 23

	 

	Хурц наран дээрээс шарж халуун салхин баруун зүгээс нүүр илэх мэт цохилно. Гэтэл энэ өглөө босмогц манай дарга Лувсандаш миний биеийг бага сага хими физикийн хэрэгсэл туршлага гаргах зүйлээ аваад аймаг орох хэрэгтэй, тэнд очоод нөхөр Дамбий, Чойжилсүрэн нартай хамт ажил бас хийгээд, цааш Баянзүрх орох хэрэгтэй. Ламын гэгээний майдараас өмнө очих хэрэгтэй гэв. Яарч сандарч бага сага юмаа эмхлээд, засаж байтал цэргийн зургийн отрядын нэгэн машин довтлон ирэв. Түүнд суугаад цааш явбал, хэсэг хэсэг, хайр чулуу, том томоор давхарласан үхэр чулуу үргэлжилсэн тал дов ба хэсэг хэсэг тэгшхэн цагаан тал тохиолдох ба айл хүн, мал үзэгдэхгүй бөгөөд газар нь өвс ч үгүй, нүцгэн хайр, чулуу болсон шаравтар дэлхий байна. Ийнхүү явсаар Онгийн гол гэдэг бяцхан устай гол хүрэхэд мал сүрэг, хааяа нэгэн айл өрх үзэгдэнэ. Онгийн гол нь усаар бага бөгөөд хатах шахсан багахан гол байна. Түүнээс цааш 10 километр арай хүрэхгүй Арвайхээрийн хүрээ ба аймгийн төв нь нэлээд өндөрлөг дэвсэг дээр үзэгдэнэ. Аймгийн төвд очоод буух ч газар олдсонгүй, хаа буухаа мэдэхгүй, сууж байв. Манай тэрэгний жолооч нэгэн залуу орос хүн бөгөөд шууд явсаар баруун талын нэгэн байшингийн дэргэд очсон нь хоолны газар байжээ. Тэнд хоол идээд өнөө жолооч маань "чи хаа буух вэ, хол уу ойр уу, явъя" гэнэ. Би хаа буухаа мэдэхгүй гайхаж аймгийн даргынд очно гэв. Тэндээс сууж явахад даргынх хаа байхыг мэдэхгүй учир нэгэн үл таних хүн гуйж суулган даргынхыг заалган тэнд буусанд дарга ч байв. Учир явдлаа ярилцан юмаа тэнд тавиад гадуур хэсэв. Нэлээд газраар яваад орой, бага сургууль дээр очиж тэндэх багш нартай ярилцаж тэнд унтав.

	 

	 

	6 дугаар сарын 24

	Энэ өдрийн өглөө аймгийн нам, эвлэлийн хороо ба зохих нөхөдтэй уулзаж учир явдлаа ярилцаад, нөхдөө хүлээж өнжив.

	 

	 

	6 дугаар сарын 25

	 

	Энэ өдөр их бороо орсон учир ямар ч юм бүтээсэнгүй өнжив.

	 

	 

	6 дугаар сарын 26

	 

	Бороо арилж чийг амьсгалж сэрүүн салхин амилна. Энэ өдөр манай кино зураг ба нөхөр Чойжилсүрэн, Дамбий нар ирэв. Зохих нөхөдтэй ярилцан улаан булан засан үзэсгэлэн байгуулсан ба химийн бага туршлага хийв. Үдэш нь кино зураг гаргаж үзүүлэв.

	 

	 

	6 дугаар сарын 27

	 

	Энэ өдөр Баянзүрх явах гэсэн боловч бороо үргэлжлэн орсон учир явсангүй. Арвайхээрд өнжив.

	 

	 

	6 дугаар сарын 28

	 

	Салхин баруун зүгээс сэрүүнээр үлээн агаарын нойтон амьсгал зөөлнөөр сэрүү татна. Энэ өдөр, морь унаж өртөөгөөр баруун зүг чиглэн явав. Хангайн нурууны тал хөндийнүүд өгсөн явахад, Арвайн тал гэдэг уужим талаас баруун тийш явтал цахилгаантай мөндөрт тохиолдов.

	Энэ өдөр Гүн нарийны өртөө дайрч явсаар хуучин Хан хөгшний нутгийн зүүн зах Хайрхандулаан сумын ойр айлуудад очиж кино зураг гаргав.

	 

	 

	6 дугаар сарын 29

	 

	Хайрхандулаанаас баруун хойд зүг чиглэн явахад уул даваа олон болсоор Хужиртын өртөө хүртэл хангайн тал ба нарийн өвс дайралдаж хангайн өндөр уулын үзүүр сарьдгууд үзэгдэх болов. Мөн өдөр Хужиртын Нарийн Тээл сумын захиргаа хүртэл уул нуруу даваа олон болж жинхэнэ хангайн уулархаг нутагт оров. Их их өндөр сарьдагтай, сүрлэг сайхан уулс орой нь хоосон хөх огторгуйн хязгаарт нийлнэ. Ялангуяа Хан, Хөгшин гэдэг өндөр уул бидний зүүн хойд талд үзэгдэв. Түүнээс цааш, Суварган Хайрхан гэдэг хангайн өндөр уул, 20 километрээс холгүй байх болно. Бид энд Дулаан харын даваа гэдэг өндөрлөг давааг давахад, уулын хоорондох алтан шар хонхор зурайн үзэгдээд, удалгүй оройн шар нарны гэрэлд Таацын гол баруун талаас мөнгөн саа мэт гялалзан урсах үзэгдэнэ. Энэ өдөр бид нар Нарийн Тээлийн өртөөнд хоноглов.

	 

	 

	6 дугаар сарын 30

	 

	Энэ өдөр Нарийн Тээл сумын захиргааны дэргэд Таацын халуун ус гэдэг нэлээд халуун ус буйг явж үзэв. Бийрийн өртөөн дээр үд өнгөрөх чацуу ирсэн ба тэндээс Бийрийн хөндий өгсөн явсаар Бийрийн нуур гэдэг 1,5 гаруй дөрвөлжин километр нуурын хойд захаас хэд хэдэн жижиг даваа давсаар үдэш, Шаргалжуутын голыг гатлан, шөнө бүрэнхий, Хамар даваа гэдэг бусдаас нэлээд өндөр давааг давахад ар талд нь армаг тармаг хэдэн мод үзсэн ба даваан дээр гармагц Баянзүрхийн төвийнхний галын гэрэл сүүмэлзэн үзэгдэнэ. Даваанаас буумагц «ламын гэгээн» Баянзүрхийн төв дээр шөнийн 11 цагт ирж, тэндхийн бага сургууль дээр буув.

	 

	 

	7 дугаар сарын 1

	 

	Энэ өдөр өглөө босвол Баянзүрхийн төв дээр хоршоо худалдаа ба энгийн ажлын хятад иргэд, гэр ядуу айл 80 гэр байна. Үүнийг борчуул гэнэ. Энд зүг бүрийн өндөр уулаар хүрээлэгдсэн бөгөөд зүүн талд Хамар даваа, зүүн хойно Хөх даваа, баруун хойно Луйж Цоржийн даваа байна.

	Энд урсгал усгүй бөгөөд Зоогийн булаг гэдэг бяцхан тунгалаг булаг хоржигнон доорд талаас нь урсаж байна. Түйн гол тэндээс баруун тийш 30 гаруй километр байна. Баянзүрхийн Хүрээ нь 300 хэр шавар байшинтай 700 гаруй лам сууна. Дуган сүм нь төвөд янзын дөрвөлжин оройтой нэлээд гоёмсог янзын барилгатай бөгөөд туркийн орионго гэдэг өвсөөр алаглуулан барьжээ. Эндэх лам нар цөм хийд дээр үргэлж төвөд янзын хувцас - шавь хувцастай явна. Энэ өдөр, Майдар үзэхээр алс холын хөдөөгийн хүн ихэд олноор ирж байгаа үзэгдэнэ. Бас энэ өдөр сумын захиргаа ба нам, эвлэлийн үүрийн тэргүүлэгчид зэрэг зохих нөхөдтэй ярилцан учир байдлаа хэлж мөн орой химийн үзэгдэл үзүүлсэн ба кино гаргаж ухуулгын ажил хийхэд 400 шахам хүн цугларав.

	 

	 

	7 дугаар сарын 2

	Энэ өдөр, ажилгүй.

	 

	 

	7 дугаар сарын 3

	 

	Энэ өдөр ламын гэгээний майдарыг үзэв. Үргэлж бороо орсон бөгөөд говь ба хангайн хүмүүс олон цугларсан бөгөөд архи айраг үргэлжлэн ууж, согтуу хүн олон үзэгдэв.

	 

	 

	7 дугаар сарын 5—7 хүртэл юу ч үгүй байв.

	 

	Энэ өдөр Ланчигийн Шар гэдэг хүн, 2 морь, тэмээ 1 хөтлөн ирж биднийг Баянзүрхээс хойш 20 шахам километр газар Цагаан Мааньт зэрэг газруудаар явахыг гуйсанд кино зургийн хамт Чойжилсүрэн, Дамбий нар явав.

	 

	 

	7 дугаар сарын 8

	 

	Энэ өдөр манай нөхөд Чойжилсүрэн, Дамбий нар Хүрэмтийн голоор яваад ирэв.

	 

	 

	7 дугаар сарын 9-өөс 22-ны өдөр

	 

	Баянзүрхийн төв дээр суух завсар, ламын гэгээн, хүрээний гурван дором гэдэг ихээхэн цам гарахад хангай ба говийн ард ихэд олон цугларсан ба бид нар 3 өдөр дараалан кино зураг гаргав. Мөн энэ өдөр аймгийн шуудан ирсэн ба түүгээр Гэгээрлийн хэлтсийн байцаагч Насанбалжираас албан захидал ирснийг үзвэл Гэгээрүүлэх Яамны Гонжоон сайдын гарын үсэгтэй утас байв. Лувсандашийг машинтай ирсүгэй. Бид нарыг зохих газруудаар суртлын ажил хийгээд ирсүгэй, гэсэн байжээ...

	 

	Төгсөөгүй


ОКТЯБРИЙН ХОРИН ЖИЛИЙН ОЙД

	* Ханын сонины өгүүлэл буюу.

	 

	1917 оны арван нэгдүгээр сарын долооны өдрөө Оросын Үйлдвэрийн төв болох Петроград (Ленинград) хотынхон хувьсан хөдөлж, засгийн эрх ажилчин хөдөлмөрчид ба цэргийн гарт орсон өдрөөс эхлэн цахилгааны урсгал харвах лугаа адил октябрийн хувьсгалын улаан туг нь оросын уудам их нутгийн хязгаар өнцөг бүрд манджээ. Олон зуун жилд дарлагдсан хөдөлмөрчний уур хилэн гэнэт дэлбэрч, эзэрхэг хааны ба капиталистын засгийг унагааж үйлдвэрчин тариачны дарангуйлан захирах засгийг байгуулжээ.

	Октябрийн хувьсгал нь анх үүсэхдээ хувьсгалын хатуужил туршлагат Лениний эв хамт намын удирдлагаар эзэрхэг түрэмгийн дайны үеийг тохиолдуулсан нь эзэрхэг түрэмгийчүүдээс хувьсгалыг эсэргүүцэх зав чөлөөг бачимдуулж байсан ба олон улсын ард иргэн дайныг жигшиж октябрийн хувьсгалын зүгт хандах нөхцөлүүд ба Европын олон улсын дотроо үйлдвэрчний хувьсгалт хөдөлгөөн өрнөн үргэлжилсэн хийгээд өөрийн дотоод дахь хувьсгалаас урвагчид ба эсэргүүцэгчдийг маш хатуу, нийт ард иргэний дотоодын ангийн байлдаанаар ялж зайлуулсан зэрэг олон зүйлийн нөхцөл хүчин бүрдсэний үрээр хувьсгал ялжээ.

	Агуу их зөвлөлт орны дотроо хүн хүнээ дарлах ёсон устаж, нийгэм журмын гайхамшигт байгуулалтыг байгуулаад энэ өдөр хорин жил болтлоо бүх дэлхийн үгээгүй нар ба бага буурай улсуудын өмөг түшиг болсоор байгаа нь тэмдэглэлтэй.

	 

	Октябрийн нийгэм журмын агуу их ялалтын хорин жилийн ой мандтугай!

	Октябрийн ач нөлөөгөөр үүссэн монгол ардын хувьсгал мандтугай!

	Монголын үндэсний хувьсгалт соёл боловсрол хөгжтүгэй!


НАЙРАМДАЛ НӨХӨРЛӨЛД ЗАМ ХОЛДОХГҮЙ

	Нарны замын доорх Африк, Төв Ази хоёр хоорондоо алслагдсан хол оршивч, ард түмний найрамдал, нөхөрлөлд төдий л хол биш юм. Баруун Африкийн, энх тайвны зүтгэлтэн залуу негр Адемд Томос манай орны ардчилал, энх тайвны их үйлсэд олсон амжилтад сэтгэл зүрхнээс талархан монгол африкийн ард түмний найрамдал бадран өрнөх болтугай гэж бичиж байсан билээ. Империалист түрэмгийллийн эсрэг тэмцэлд орон бүхний ард түмэн, санал сэтгэлээ харилцан ойлголцож бие биеэ дэмжихийг эрхэмлэн байгаа одоо үед, Монголын ард түмэн, Африкийн ард түмэнтэй улам зузаан найрамдалтай болж байна.

	Ялангуяа Ази, Африкийн орны зохиолчдын эв санааны нэгдлийг бэхжүүлэхийн үүднээс Ази, Африкийн зохиолчдын бага хурал болж байгаа нь тус хоёр тивийн ард түмний найрамдал нөхөрлөл улам өрнөн бадрахын бэлгэ тэмдэг боллоо.

	 

	1958 он. «Утга зохиол» сонинд

	 


БОДВОЛ АН БИЗ ЭЭ

	Нэгэн анч, өвлийн шөнө гүн их ойн дотроо ганцаар явнам бөгөөд хад хавцгай, гуу жалга, шугуй моддыг олонтоо гаталж эцэж ядарсан хоёр хөл нь туйлдан солбиж, арай гэж биеэ авч урагш зүтгэн явах үест нам гүм, хав харанхуй шөнө салхин агаалихнаар хөдлөхөд модны шилмүүс навчис аяархан шивнэх мэт шуугихаас өөр юу ч үл сонсогдоно. Дээр хөх огторгуй цэнхэр торгон хөшиг шиг тунараад түүний дунд бүрэлзэх олон сая одон мичдийн гэрэл өнгөт усан болор шигтгээ мэт сайхнаар гялалзан сацарч жирэлзэн замхарч үзэгднэм. Гэтэл ойн завсраар хөмсөг мэт тал саран, тарианы хадуур мэт зурайн гарч бүдэг харангуй туяагаар алтны өнгийг санагдуулнам бөгөөд сарны гийгүүлэлд орчин тойрон өндөр асга хад өвгөн буурал болж үзэгдэн хааяа нэгэн гол горхины гялгар мөсний мөнгөн толинд сүүдрээ оногоож дүрсээ үзэх мэт зарим нэгэн хэтэрхий өндөр сүрлэг цавчим оргилууд алсаас сүүдгэнэн өнгийх мэт. Гэтэл мод шүр шар, тас няс, газар луг луг, том амьтны хөлийн сэжиг бүхий анир... Улам ойртох шиг. Зүрх палхийж, бие арзасхийн, үс босож, нуруу дагуу хүйтэн хөлс урснам. Нэг мэдэхэд чимээ анир ч үгүй болжээ. Юун чимээ сонсогдсоныг эс мэднэ. Бодвол зэрлэг хандгай, гахай зэрэг амьтан буюу эсвэл түүний хэтэрхий ядарч элдэв юм бодогдсон мэдрэлд сэтгэлгийн хүчнээр хоосон чимээ анир дүрслэгдсэн буюу алин болохыг хэн мэднэ...

	 


ХЭНИЙ БУРУУ ВЭ?

	... Өвлийн сайхан хөх тэнгэрт бүүдгэр цайвар ноорхой үүлэн тунаж цасны хялмаанд өвсний толгой сувдын адил цайран бууралтаж гилтгэнэнэ. Наран ичимтгий мэт тэнгэрийн хаяанд гилжийж гялбалзан үзэгдээд алтан сацралт хар хөшгийн цаана алгуурхнаар замхарнам. Тасхийм үеийн ясхийм улирал жихүүцмээр бөгөөд хүйтэн жавар хүний дотроо илд мэт шургална. Орчин тойрон уул тал байгаль бодис чимээ анир ч үгүй. Гагцхүү олон оны өвгөн хайлаас хадны хажууд сэрвийж зөөлөн салхины яруу урсгалд эрвэн сэрвэн хааяа нэг хөдөлж байгалийн ёсыг илтгэн дүрслүүлнэм. Эсгий гэрийг битүүлэн түлж гэрийн доторх хэдэн хүмүүс энэ тэрийг гүвтнэн ажилласаар энэ ертөнцийн нэгэн өдрийг мэдсэн ч үгүй өнгөрөөжээ. Байдал нь заншил, заншил нь цэнгэл болсоор нэлээд олонтоо ой хөхрөн цэцэглэж ус урсан бороо орж мод шарлан навч унаж мөрөн гол хөлдсөн бөлгөө. Өдрөөс дэс дараалан нэгэн жилийг өнгөрүүлэх тутам эдгээр хэдэн хүмүүсийн наснаас мэдэгдэлгүй шахам хасагдсаар атал ойр орчмын арваад өртөө газрыг бүрэг бараг мэдэж тэртэй уулыг давж энэтэй талыг гаталж үзсэн нь цөөн. Энэхэн нэгэн хэсэг нутгийн дотроо өсөж төрж улиран ирсэн хүмүүжил нь мөн нэгэн адил ийм явцуу бөгөөд шинэ ертөнцийн боловсролоос мянган алхам хойно гээгдэж, манай бөөрөнхий газар дэлхийн энд тэнд нь юу байдаг ба бидний адил газар бүрийн олон яс үндэстний ард иргэн хэрхэн амьдран суудгийг мэдэх ч үгүй, мэдэхийг ч оролдсонгүй ямар ч хөдөлгөөнгүй нэгэн хэв заншлаар ирсэн ядуулаг амьдрал нь үеийн үед сүүдэр мэт уламжлагдан дагаж ирсэн нь юутай гомдолтой, юутай гуньхралтай вэ?

	Энэ нь хэний буруугаас ийм болов оо?


БАС БИДНИЙ ХҮЧ БИЙ

	Одоо цагт дэлхий ертөнцөд хамгийн олон хүний санаа бодлыг хамарсан зүйл бол энх тайван мөн.

	Олон гол нийлж нэгэн их мөрөн болдог шиг энх тайвны төлөө тэмцэгчдийн эгнээ жил бүр өссөөр 10 жил болохдоо Ази, Африк, Европын орон бүхэнд урьдхаас улам хүчтэй өрнөж байна.

	Өнгөрсөн дайны уршиг арилаагүй үй олон хүний санаа сэтгэлийг шаналааж байхад, ховдог шунахай империалистууд бас шинэ дайныг хэнээрхэн зэвсэглэлээр хөөцөлдөж, цөмийн зэвсэг бэлтгэн нөөцөлсөөр байгааг хараад энх тайванд дуртай шударга хүний сэтгэл түгшихгүй байж болох уу? Дайны хүнд бэрх зовлон үзсэн Японы Хирошима хотынхны эмгэнэлт явдлыг дэлхий дахины шударга хүн бүр мартаагүй байна. Ийм ч учраас япон америкийн «Аюулгүйн гэрээ» гэдэг цэрэг дайны гэрээг эсэргүүцсэн японы ард түмний тэмцлийг энх тайвны талынхан нэг сэтгэлээр дэмжиж байгаа нь зүй ёсны шударга хэрэг мөн.

	Дайн битгий болоосой! Энхийн жаргал дэлгэрээсэй гэж ариун цагаан сэтгэлтэй хүн бүр хүсэж байна. Энэ ариун сайхан хүслийг нарлаг монголын чөлөөт ард түмэн ч хүсэж байна. Тэмцэж байгаа Африк, Латин Америк, орон бүхний ард түмний ганцхан чин санааны эрмэлзэл болоод байна. Братислав хот бол европын дурсгалт сайхан хотын нэг билээ. Энэ хотын зарим гудамжинд ч өнгөрсөн дайнд хэлмэгдсэн байшин барилгыг зайлуулж оронд нь шинэ сайхан барилга барьж байгаа тэр хотынхон дахиад тийм аюулт дайн болохгүй байх гэж бат итгэж байдаг ажээ.

	Учир нь ирээдүйнхээ үйлсэд бат итгэдэг нийгэм журмын өрнүүн сайхан замаар урагш давшиж яваа словакчуудын энх амьдрал нь цэнхэр Дунай мөрний урсгалтай уралдан өрнөж байгаа юм. Нийгэм журамт орнуудын эдийн засгийн их хөгжилтийн явцад дайныг нийгэмлэгийн амьдралаас зайлуулж болно гэж Зөвлөлт Холбоот Улсын Эв Хамт Намын XXI их хурлаас дэвшүүлэн гаргасан эрхэм үзэл санаа, энх тайвныг эрхэмлэгч хүн төрөлхтний итгэл зоригийг бадруулж байна. Энх тайвныг эрхэмлэгч олны хүч далайн давлагаа шиг дайны хэнээтний өөдөөс оргилж байгаагийн дунд бас бидний хүч бий.

	 

	«Соёл утга зохиол» сонины 1959 оны 16 дугаарт

	 


МОНГОЛ ХҮН БҮРИЙН ЦЭЭЖИНД ЛЕНИНИЙ ДҮР ГЭРЭЛТЭЖ БАЙДААГ

	Хөдөлмөрчин олны жаргалын төлөө бүх амь насаа зориулсан В. И. Ленин, үгүй болсоор 19 жил болно гэдэг юутай түргэн юм билээ. Манай дотнын энхрий хайрт Ильич үүрд сэршгүй нойроор нүдээ аниад хэвтэнэ гэгч бүх давшилт хүн төрөлхтөнд ямар их гарз учирсан нь тэр билээ.

	Хувьсгалын наран гарч хотол олны баясал болсон 1921 оны тэр нэгэн өвөл Москва хотын Кремлийн ордон дахь Лениний тасалгаанд их удирдагчийн дүрийг харсан маань саяхан шиг санагдана. Гэвч энэ маань удаан хугацаа юм. Хүний насны бараг 3-ны нэгэн хувь өнгөрчээ. Тэр үед өлгийтэй байсан нялх хүү байлдааны баатар эр болоод дайчин их гавьяаг өнөө байгуулж байна. Миний энэ насны дурсгал болж үлдэх юманд үүнээс гайхалтай юмгүй. Би дахиад энэ их хүний царайг үзэх гэсэн, миний бодол, тэр нэгэн гашуудалт мэдээ сонссон өдрөөс хойш арилсан борооны үүл шиг замхарчээ гэж Сүхбаатарын дотнын дарга өвгөн Мягмар, Лениний нас барсан энэ өдөр дурсаж байна.

	Ленин бол анхдугаар нийгэм журамт улсын ерөнхий сайд юм. Монголын нэгэн малчин ард би тэр ерөнхий сайд Ленинтэй уулзсан хүн шүү дээ гэж сэтгэл дотроо бахадна. Тэр үед бас ч нас залуу, тэр бүр юмыг анхаардаггүй байжээ. Хожмын үед хэрэгтэй юм гэдгийг мэдэхгүй байсан маань ямар тусгүй хэрэг билээ гэж биеэ зэмлэн юмыг тун анхааралтай тогтоож авах хэрэгтэй гэдгийг үр хүүхдэдээ захимаар байна гэж Мягмар хэлдэг. Түүний сэтгэлд эрт өнгөрсөн үеийн олон юм бодогдоно. Аймшигтай хэцүү ч юм олон, сонин гайхалтай ч юм олоон. Гэвч Ленинтэй уулзсанаас гайхамшигт юмгүй. Тэр урьд өөрийн төрсөн тал сайхан нутагтаа мал маллаж байсан үеийг бодно. Төрөлхийн тал нутаг нь үзэсгэлэнтэй сайхан боловч харгис муухай ноёд, лам нар ховдог шунахай худалдаачид, нутгийн олныг дарлан зовоодгийг санахад хорсол нь зангирна. Автономит засгийн тэргүүн оноос 9 дүгээр оныг дуустал Хужир булан дахь монгол цэргийн пулемёт сумангийн туслах дарга байсан үе нь санагдана. Хувьсгал болж ардын засаг тогтоод, анхдугаар даргын сургуулийг байгуулж пулемётын сургагч байсан ч удаа бий билээ. Яг тэр үед шинэхэн тусгаар тогтносон, чөлөөт монгол улсын ардын засгийн газраас Зөвлөлийн Засагт Нийгэм журамт Холбоот Улстай анхдугаар удаагийн найрамдлын гэрээг байгуулах төлөөлөгчдийг томилсон байжээ. Энэ төлөөлөгчдийг нөхөр Сүхбаатар даргалан явах болоод хувьсгалт цэргийн бага дарга нарын дотроос Мягмарыг нэгэн цэргийн хамт өөрийн бие хамгаалагчаар авч явсан юм байжээ.

	Тэд, намрын нэгэн сайхан өдөр морин өртөөгөөр умар зүг алс Москва хотыг зорин морджээ. Энэ нь 1921 оны намар цаг бүлгээ. Ингэж морин тэргээр урт замд аялан явахдаа Сүхбаатар Мягмарт хэлдэг байв. Бидний зам бол ганцхан умард зүгт, тэнд холбоот улс, тэнд Ленин байгаа юм гэж хэлдэг байв.

	Хиагтаар нэвтэрч Дээд үд хотод хүрчээ. Тэндээс галт тэргэнд сууж Эрхүү хотыг дайрахад галт тэрэгний буудал дээр цэрэг жагсаж манай төлөөлөгчдийг хүндэт ёслолоор угтсан билээ. Сүхбаатар энд баярын үг хэлэв. Үг хэлж дуусахад цэргийн хөгжим дуугарч ёслолыг гүйцэтгэж байсан нь одоо Мягмарын сэтгэлд бодогдоно. Тэгээд цааш хөдөлсөн. Алс холын нарт монголын нутгаас гарсан манай төлөөлөгчид, хурдан галт тэргээр хэдхэн хоног яваад Москва хотод хүрсэн байжээ. Тэнд гадаад яамны зочдын газар буугаад, засгийн эрх баригчидтай уулзан учирч, зорьж ирсэн найрамдлын гэрээг байгуулах ажилд орж эхэлснийг Мягмар санав. Урьд нь гадаад улсад явж үзээгүй Мягмарын сэтгэлд Москва хот хэчнээн сайхан хөгжилтэй, хэчнээн сонин үзэгдэж байсныг хэлээд яах вэ. Иргэний дайны догшин галын шуурга өнгөрч амгалан тайван байгуулалтын ажилд орж байсан үед зөвлөлт орны дотор ард олны гэмтэж сүйдсэн аж ахуйг Лениний санаачилгаар сэргээн босгох, аж үйлдвэр, зам тээвэр, хөдөө аж ахуйг эмх цэгцтэй болгох ажил эхэлж байсан цаг билээ.

	Монголын төлөөлөгчид Москва хотод ингэж арваад хоног болсны хойно нэгэн өдөр зочдын газраас суудлын сайхан тэргэнд сууцгааж, шөнө нь долгиолог цахилгаан гэрэл цацарч байдаг Кремлийн ордны зүг очсоныг санав.

	Монголын тал, говь, хангайн олон зуун мянган малчин ардыг төлөөлсөн энэ хэсэг төлөөлөгчдийн дарга нь улаан эмжээртэй цагаан чандган папах малгайтай, хүрэн торгон дээл дээр хар хөх торгон хантааз өмсжээ. Түүний бие хамгаалагч цэрэг нь ногоон илгэн цамцтай, өндөр өсгийтэй савхин гутал өмсөж маузер буу зүүжээ. Гадаад яамны удирдах нөхөд дагуулаад Кремлийн дотор нэгэн байшинд оржээ. Тэр байшин их олон давхар байжээ. Дотор нь хаалга шат бүрийн дэргэд улаан цэргийн харуул зогсож байв. Хэд хэдэн хаалга шатыг өнгөрч хэдэн харуулыг нэвтрээд нэгэн уудам тасалгаанд ороход нэгэн энгийн маягийн хар хувцастай, дунд зэргийн биетэй, өргөн мөрлөг цээжтэй, халзан толгойтой, махлаг шар орос биднийг угтан гарч ирсэн. Тэр, Ленин байж билээ.

	Сүхбаатар, цэргийн ёслолоор ёсолж, хувьсгалын их мэргэн удирдагч Ленин Таны амрыг эрье! гэв. Тэгэхэд манай төлөөлөгчийн хоёр нь хуучны ёслолоор Лениний өмнө сөгдөж амрыг эрэв.

	Монгол Улсын Ардын засгийн газраас бидний төлөөлөгчдийг Зөвлөлт их улстай найрамдлын гэрээ байгуулах, Ленин тантай уулзуулахаар явуулсан юм гэж Сүхбаатар хэлэв. Тэгээд монголын хуучин заншлаар сайхан урт цэнхэр хадагтай монгол хүний бэлгийг Ленинд барив. Ленин тэр бэлгийг хоёр гараар хүлээж аваад бид цөмтэй гар барьж мэндлэн дараа нь тусгай бэлтгэсэн сандалд, сууна уу гэхэд бүгд сууцгаав.

	Сүхбаатар, монгол орноос гадаадын түрэмгийлэн эзлэгчдийг хөөн зайлуулж, ардын эрхт шинэ монгол улсын засаг төрийг байгуулснаа товчхон ярив.

	Ленин, та нар одоо улсаа тусгаар тогтнуулах гэж, гадаадын түрэмгийлэгчдийг хөөн зайлуулж, хувьсгалт засаг төрийг байгуулсан явдал бол тун хосгүй их үйлийг бүтээжээ. Энэ үүсгэсэн их үйл хэргээ улам хөгжүүлж туйлд нь хүргэхийн тул их ажиллах хэрэгтэй. Зөвлөлт улс, Зөвлөлтийн улаан цэрэгтэй зузаан бат найрамдлыг бататгавал зохино. Хойшдын ажлаа хэрхэн яаж зохиох тухай манай нөхөдтэй сайн ярилцаж ажилдаа тусламжийг авах хэрэгтэй гэж хэлж байсан нь санагдана.

	Энэ үед Ленинийг харахад дөч гаруй насны, хууз сахлаа хусуулсан, зөвхөн эрүүндээ сахалтай, биеийн байдал шаламгай, хэлэх үг ярианы маяг нь огт ихэмсэг биш, энгийн маягийн хүн байсан билээ гэж Мягмар хэлдэг. 

	Өвгөн Мягмар, ингэж Ленинтэй уулзсан явдлаа санаж ярихдаа:

	— Би, энэ нэгэн удаа тэр их хүний дүрийг харж билээ. Түүнээс хойш манай нөхөд хэд уулзаж, юу ярьсныг би мэдэхгүй юм. Москва хотод бид нэг сар байхдаа гэрээ хэлэлцээгээ бараг төгсгөсөн. Тэр үед улаан цэргийн жанжин Фрунз ирж бидэнтэй уулзсан, тэгээд Сүхбаатарт нэг сайхан сэлмийг дурсгал болгон өгч билээ. Тэгээд биднийг хувьсгалын эх булаг болсон Ленин хот буюу тэр үеийн Петроград хотын зэрэг газраар явуулж музей, хуучин хааны ордон, сүм зэргийг үзүүлсэн юм. Бид ингэж Монголын Засгийн газраас Зөвлөлийн засагт Нийгэм Журамт Холбоот Улсад анхдугаар удаа төлөөлөгчөөр томилогдож, бараг хоёр сар болоод 1921 оны өвөл эх орныхоо нийслэлд хүрч ирсэн юм. Тэр үед ард олон бидний явсныг ихэд сонирхож холбоот улсын байдал, Лениний байдлыг асуух сонирхох хүн асар их олон байж билээ.

	В. И. Ленинтэй уулзсан тэр өдрөөс хойш манай улс ямар сайн сайхан аж байдлыг зохиож ихэд урагш дэвшсэнээ бид одоо нүдээр үзэж байна. Ленин, үүсгэсэн их үйлсээ туйлд нь хүргэ! гэж Сүхбаатарт захижээ. Сүхбаатар, Лениний сургаалыг биелүүл! гэж монголын ард түмэнд гэрээсэлснийг түүний дотнын нөхөд нь биелүүлжээ.

	Ленин бол ертөнц дээр хосгүй их ухаантан юм. Зөвлөлт улсыг хөрөнгөтөн улс хэзээ нэгэн цагт зэвсэг бариад дайрах нь магад гэж мэдээд улаан цэргийг бататгаж, түүний аж байдлыг сайжруул! гэж гэрээсэлжээ. Лениний гэрээс хэрэгжин биелснийг... бид мэднэ гэж Сүхбаатарын дотнын дарга партизан Мягмар, Лениний дурсгалын 19 жилийн ойн өдөр дурсан тэмдэглэв.

	 

	«Үнэн» сонины 1943 оны 1 дүгээр сарын 21-ний 18 дугаарт


НАРАН ҮҮРД МАНДАНА

	1917 он. 

	Хүн төрөлхтний түүхэнд тунгалаг талст шиг гэрэлтэж байна. Ертөнцийн чихэнд хувьсгалын дуун цуурайтаж, Октябрийн гэгээн наран уудам дэлхийг гийгүүлэв.

	Хуучин ёсыг хувьсган халсан их октябрийн наран мянган гол, зуун уулыг давж, Монголын хээр талыг гийгүүлэв.

	— Танай газар шороог олон зуун жилээр эзлэгчдийг мөрөн дээрээсээ авч хаягтун. Өөрсдийн төрөлхийн гал голомтоо цааш нь бүү дээрэмдүүлэгтүн! Та нар өөрсдөө өөрийн орныхоо эзэн нь байх ёстой! гэсэн их Лениний гарын үсэгтэй уриа бичгийг дэлхий дахины дарлагдсан үй олон халуун зүрхэндээ хатамжлан шингээж авав.

	Октябрийн хувьсгал дорно зүгийн дарлагдсан олныг нойрноос нь сэрээв. Тэдгээр оронд үндэсний эрх чөлөөний хөдөлгөөн галын дөл мэт өрнөв.

	Хэзээнээс эрх чөлөө тусгаар тогтнолынхоо төлөө мохошгүй тэмцсэн Монголын ард түмэн их хувьсгалын долгионд зориг нь бадраад Сүхбаатар нарын үндэслэн байгуулсан Ардын Хувьсгалт Намын ялгуусан тугийн дор нэгдэв.

	Манай үеийн нэр төр цог жавхланг бадруулагч ардын хувьсгалт нам ардын тэмцлийн дайчин зохион байгуулагч нь болов.

	Харь газрын түрэмгийлэгчдийг эсэргүүцсэн ард түмний зэвсэгт бослого ялав.

	Төрийн эрх түмний гарт шилжив.

	Тэр цагт, Владимир Ильич Ленин, Монголын хувьсгалын жолоодогч Сүхбаатарт хэлэхдээ:

	— Танай орны бүх хөдөлмөрчдийн ганцхан зөв зам бол Орос улсын ажилчин тариачинтай холбоог барьж, өөрийн улс төрийн ба аж ахуйн тусгаар тогтнолын төлөө тэмцэх явдал мөн гэсэн билээ.

	Хээр талын малчин монголчууд их Лениний сургаалаар октябрийн хувьсгалын ололтыг хамгаалан 26 жил хөгжив. Зуун жилийн 1/4-ийг өнгөрөөх гэдэг их хугацаа юм. Энэ хугацаанд манай нялх үрс өсөж бие чийрэгжив. Манай эх орон хэцүү хүнд бэрхшээлүүдийг давав. Өнгөрснөө эргэж харахад амжилт маань нүдний өмнө уул мэт сүндэрлэж байна.

	Гэвч бид амжилтдаа ханаад тайвшран суухгүй.

	Улс орны маань өмнө бүтээн босгох лут их ажил зогсож байна. Манай ахмад үеийн хүмүүс, хүнд тулалдаан шургуу тэмцлээр эрх чөлөө, тусгаар тогтнолоо олжээ. Хойч үеийн үр хүүхэд, ач гуч нар нь эцэг өвгөдийнхөө сайхан үйлийг сааралгүй мандуулах ёстой юм.

	Ард түмний залуу үе бол Сүхбаатарын үндэслэн байгуулсан ардын хувьсгалт намын үйлсэд үнэнч зүтгэл гаргаж байна. Ардын хувьсгалт төрийн бадралын жилүүдэд залуучуудын эвлэл, эх орныхоо өмнө гялалзсан гавьяаг байгуулж, засгийн эрхэм шагналыг хоёр дахин авчээ.

	Залуучуудын эвлэлд байлдааны гавьяаны улаан тугийн одонг түүний арван жилийн ойгоор шагнав. Улсын Бага Хурлын Тэргүүлэгчдийн тэр тогтоолд өгүүлэх нь:

	 

	... Хувьсгалын төлөө баатарлаг тэмцэлд амь биеийг алдаж байсан залуучуудын идэвхтэй гишүүдийг үүрд дурсгал болгож... шагнасугай гэжээ.

	Манай нам бол залуучууд биднийг эх орныхоо төлөө эрэлхэг цогтой тэмцэхийг сургаж байна. Монголын ард түмний төлөө амь биеэ хайргүй зүтгэх, сагсуурахгүй, даруу зангаар ажлаа зөв үнэлж, амжилтдаа тайвшрахгүй улам урагшаа тэмүүлж бай гэж сургаж байна. Манай намын гэгээн бодлого хөдөлмөрчин залуучуудыг өндөр үзэл мэдлэгтэй эх оронч сэтгэлтэй болгон хүмүүжүүлсэн нь манай ялагдашгүй хүчний суурь болов.

	Эх орон гэдэг эрхэм нандин үг бол мөнхийн алдарт ард түмэн маань юм. Түмэн сүрэг бэлчсэн төрөлхийн хайрт нутаг минь юм гэж хүн бүрийн санаанд хувиршгүй хадгалагдаж явдаг болов. Залуу хүн бүр эх орон гэдэг бол би юм, миний энэ насны явдал юм, миний зол жаргал хойчийн үйл явдал минь юм гэж санахдаа халуун сэтгэл хайрт эх орондоо долгилж байна.

	«Шувууны бага нь жиргэж, хүний бага нь урьдаар явдаг» гэж ардын зүйр үг бол учиртай үг юм. Залуу хүний бүтээх санаачилга, бэрхшээлийг давах зориг нь галын дөл шиг бадарч явдгаараа манай бүтээлт хөдөлмөрийн түрүүнд хөдөлмөрчин залуучуудын идэвхтэй хөдөлгөөн өрнөж байдаг. Бид зуун жилийн хөгжлийг арван жилээр товчлон урагшаа ахиж байна.

	Улс орноо тэргүүний улсаас хоцроохгүй мөр зэрэгцэхэд бүгдийн чармайлт чиглэж байна. Манай орны ард иргэд, улс төрийн үзэл санаа, эх оронч ёс, моралийн талаар хөрөнгөтөн улсынхаас хол давж өнгөрөв.

	Англи, Америкийн хөрөнгөтөн нар манай улсыг дорно дахинд их нөлөөтэй ардчилсан улс болон өсөж байгааг үзэн ядаж байна.

	Тэр ч гайгүй, бидний эр бие өсөж, эрийн цээнд хүрч байна

	 

	"Баруун Европ, Америкийн үйлдвэрчинд

	Үлгэр болоод таван тивийг бүрхэх октябрь

	Байн байсаар бүх дэлхийн октябрь болж

	Хуучин байдал цөм өөрчлөгдөөд

	Ганцхан наран хэвээрээ үүрд мандана" 

	 

	гэж Монголын нэгэн зохиолчийн хэлсэн үг санагдана.

	 

	1948 он. «Октябрийн XXX жил» товхимлоос


ХҮҮХДИЙН ЖАРГАЛЫН ТӨЛӨӨ

	Олон улсын хүүхдийн өдөрт

	 

	«Эдэнд бага насыг нь буцааж эдлүүл!» гэдэг үг бол газрын бөмбөрцгийн орон бүхний хэл дээр сонсогдож байна. Ирэх 6 дугаар сарын 1-нд олон улсын хүүхдийн өдрийг дэлхий дахинд ялангуяа колони ба хараат орны зэрэг капитализмын дарлагдалд байгаа орнуудад нэн хүчтэй явуулах гэж байна.

	Найрамдлын талынхны хөдөлгөөн өрнөж, ард түмэн, найрамдлын төлөө саналаа өгч найрамдлын талынхны их хурлын байнгын хорооны уриалалд дэлхий дахины олон сая шударга хүн үсгээ зурж байгаа үед хүүхдийн өдрийг өнгөрүүлэх гэж байна.

	Найрамдлыг хамгаалах тэмцэл бол хүүхдийг хамгаалахын төлөөний тэмцэл юм. Хүүхдийг хамгаалах тэмцэл орон бүхний хөдөлмөрчдийн анхаарлын төвд байна. 1950 оны 6 дугаар сарын 1-ний өдрийг олон улсын хүүхдийн өдөр болгон явуулах шийдвэрийг анх Олон Улсын Эмэгтэйчүүдийн Ардчилсан Холбооны Зөвлөлийн 1949 оны 11 дүгээр сард болсон Москвагийн хуралдаанаас гаргажээ.

	Олон улсын эмэгтэйчүүдийн ардчилсан холбоонд багтсан олон сая эх хүний санал хүслийн илэрхийлэл болсон энэ шийдвэрийг Дэлхийн ардчилсан залуучуудын холбоо ба мөн үйлдвэрчний эвлэлүүдийн холбоо нэг зэрэг дэмжиж энэ оны 6 дугаар сарын 1-нийг улс орон бүрд хүүхдийн өдөр болгон явуулах гэж бэлтгэж байна. Энэ өдрийг хүүхдийн боловсрол ба хүмүүжлийг ардчилах болон тэдний эрхийн төлөө тэмцлийн өдөр болгох гэж байгаа явдал бол колони ба хараат орны хөдөлмөрчин түмний хүүхэд багачуудад ихээхэн ач холбогдолтой юм.

	Хүүхдийн эрүүл энхийг хамгаалах ба ардчилсан үзлээр хүмүүжүүлэхийн тэмцэл бол хүүхдийн жаргалын төлөөний тэмцэл мөн. Дэлхийн эмэгтэйчүүдийн ардчилсан холбоо, залуучууд, үйлдвэрчний байгууллагын шийдвэрийг манай эрх чөлөөт Монгол улс бүрэн дэмжиж ирэх 6 дугаар сарын 1-ний олон улсын хүүхдийн өдрийг шинэ дайн өдөөгчдийн эсрэг, улс түмний найрамдлын төлөө тэмцлийн фронтыг бэхжүүлэх зорилгын дор тэмдэглэн өнгөрүүлэх гэж байна.

	Англи, Америкийн империалист нар, олон сая жирийн хүмүүсийн цус урсгах, олон сая хүүхдийг гаслан зовлон, өнчрөл, өлсгөлөнд учруулах шинэ дайн өдөөхийг бэлтгэж байна. Капитализмын орон бол хүүхдийн үхэл ба өнчрөлийн орон болжээ. Тэнд хүүхдэд баясал цэнгэл гэж байдаггүй. Харин өлсгөлөн гуйланчлал, өнчрөл бэлэвсрэлийн дуу сонстож байна.

	Америкийн нэгдсэн улсад, албан ёсны мэдээгээр үзвэл 2 сая шахам хүүхэд суралцах бололцоогүй, амь тэжээхийн эрхээр хөдөлмөрлөж байна. Тэд тамхи ба консервын фабрик, жижиг үйлдвэрүүдэд бүтэн 12 цаг ажилладаг ба 6—7 насны хүүхэд лууван, хөвөнгийн талбай дээр ажиллаж байна. 14 насны хөвгүүд, охидыг фабрикуудад шөнийн 12 цагаас өглөөний 8 цаг хүртэл ажиллуулж байна. Өмнөд Итали, Сицилийн зам, уурхайн үйлдвэр ба хортой үйлдвэрт хүүхдийн хүчийг ашиглаж байна.

	Латин Америк, Ойрх ба Дундад дорно зүгийн болон Африк, Зүүн Өмнөд Азийн орнуудад хүүхдийн хөдөлмөрийг хүний ёсноос гадуур мөлжиж байна. Тэдгээр оронд хүүхдийг 5—6 наснаас тамхины фабрик, хөвөн, цайны талбай дээр ажиллуулдаг байна. Насанд хүрэгчдэд ажил олдохгүй учир нэг бүхэл бүтэн айл өрх ч хүүхдийнхээ хөдөлмөрөөр амьдрахад тулгардаг байна. Хүүхдийн хямд хөдөлмөрийг ашиглах явдал, капитализмын оронд хэвшил болжээ.

	Австрали, Энэтхэг, Япон, Грект хүүхдийг худалдах явдал их дэлгэрчээ. Австралийн «Сан», «Санди телеграф» гэдэг сонинууд, хөвгүүд, охидыг 25—200 австралийн фунт (төгрөг)-ээр худалдана гэсэн зарлалыг хэвлэдэг байна.

	Капитализм бол хүүхдийн жаргал цэнгэлтэй бага насыг булаан аваад тэднийг боолууд болгожээ. Капитализмын орнуудад хөдөлмөрчин олны амьдралын доройтлоос болж өлсгөлөн, сүрьеэ зэрэг элдэв өвчнөөр жил бүр олон сая хүүхэд амь алдаж байна. Английн ноёрхолд байгаа Энэтхэгийн бүх хүн амын 90 хувь нь үргэлж хагас өлсгөлөнгөөр амьдардаг учир, жил бүр 10 сая хүн үхсэний 40 хувийг нь 15 хүртэлх насны хүүхэд эзэлж байна.

	Хүүхдийн эрүүл энхийг хамгаалах тэмцэл бол орон бүхний хөдөлмөрчин түмний амьдралын төлөөний тэмцэл мөн. Манай энэ зууны үе бол техник, урлаг, шинжлэх ухааны бүх аймаг салбарт шинэ нээлтийг олсон үе юм. Гэтэл дэлхий дахинд үлэмж олон тооны багачууд, залуучууд боловсролгүй, бараг үсэг бичиг ч мэдэхгүй хоцорч байгаа явдал капитализмын орнуудад байна.

	Америкийн нэгдсэн улсын энэ оны төсвийн 71 хувийг цэргийн зардал эзэлж, нийгмийн эрүүл энхийг хамгаалахад бүх төсвийн 1 хувь хүрэхгүй зардал оногдож байна.

	Капиталист орнуудын сургуулиудад хүүхдэд гагцхүү капиталтны ашиг тусад тохирсон мэдлэгийг олгож тэднийг зөвхөн зэвсэг бариад дайн хийх цэрэг болгон хүмүүжүүлж байна. Бусдын газар нутгийг колоничлон эзлэх, ард түмнийг устгах, арьс үндсээр ялгах, Зөвлөлт улс ба ардчилсан орнуудыг үзэн ядах, зан суртахуунаар хүмүүжүүлж байна.

	Гэвч орон бүхэнд ажилчин ангийн хөдөлгөөний өсөж байгаа явдал нь капиталист орны залуучуудад их нөлөөлж байна. Капиталист ертөнцөд хүүхдийн амьдрал хамгийн гашуун гунигтай байхад ардчилал, социализмын ертөнц Зөвлөлт Холбоот Улс ба ардын ардчилсан орнуудад хүүхдийн амьдрал баяр цэнгэлээр дүүрэн байна.

	Зөвлөлт улсад хүүхдийн төлөө анхаарал тавьдаг сайхан санаачилга, улс түмэнд дуурайл болж байна. Зөвлөлт оронд хүүхэд амьдрах бүх талаар чөлөөтэй хангамжтай байна. Энэ жил зөвлөлтийн бага сургууль, долоон жилийн хийгээд бүрэн дунд сургуульд 36 сая хүүхэд суралцаж байх бөгөөд хүүхдэд зориулсан ордон ба пионерын ордон 1000 гаруй, бас хүүхдийн театр 140 гаруй, хүүхдийн хэдэн зуун номын сан ажиллаж байна. Ноднин жил Зөвлөлт улсад хүүхдийн зуны амралт санаториудад2 5 сая хүүхэд амарчээ.

	Ардын ардчилсан орнуудад хүүхдийн төлөө маш их анхаарлыг тавьж байна. Бүгд Найрамдах Унгар улсад хамгийн үзэсгэлэнтэй нутагт, хүүхдийн 36 амралтын газрыг байгуулсан ба Будапешт хотноо Эрх чөлөөний уул гэдэгт пионерын төмөр замыг байгуулан түүнийг «пионерын бүгд найрамдах улс» гэдэг пионерын байгууллагын удирдлагын дор дан пионерууд ажиллаж байна.

	Манай оронд хүүхдэд зориулсан амралтын газрыг нийслэлийн ойролцоо хамгийн үзэсгэлэнтэй газарт байгуулжээ. Манай улсын 1950 оны улсын төсвөөр нийгэм соёлын зардалд 100 400 000 төгрөгийг төсөвлөжээ. Энэ нь улсын бүх төсвийн 30 хувийг эзэлж байна. Манай оронд багачууд хүүхдийн сурах ба амрах бүхий л бололцоог бүрэн нээн өгчээ. Нам засаг, хүүхдийн төлөө маш их анхаарал тавьж байна.

	Ардчилсан ба социализмын лагерийг манлайлагч их Зөвлөлт улс ба ардын ардчилсан орон, ийнхүү хүүхэд багачуудын амьдрал дүүрэн цэнгэлтэй бөгөөд хүүхдийг, хүн хүнээ дарлах ба мөлжих ёсны эсрэг, үндэсний дээрэнгүй үзэл ба арьс өнгөөр ялгах үзлийн эсрэг, ард түмний хоорондын нөхөрлөл ба бие биеэ хүндэтгэх хайрлах сэтгэлгээр хүмүүжүүлсэн байна.

	БНМАУ-д хүүхдийг өөрийн намдаа үнэнч бөгөөд эх орондоо социалист нийгмийг байгуулах үйлсийн төлөө тэмцэгч ард иргэн болгох, ардчилал, найрамдлын төлөө тэмцэлд зоригжуулан, хүмүүжүүлдэг юм.

	Манай орны сургууль хувьсгалт залуучуудын эвлэл, эмэгтэйчүүд, үйлдвэрчний эвлэлийн байгууллагын ажил нь үүнд ихээхэн чиглэдэг юм.

	 

	1950 он.

	 


ХАГАС ЗУУН ЖИЛ ЭХЛЭВ

	Дорноос үүрийн гэгээ туяаран, уулсын оргил харанхуйн дундаас цайрч, гэгээн нар уудам дэлхийг гийгүүлнэ. Үүлс мананг нэвтлэн гарах энэ нар бол энх тайвны нар, коммунизмын нар, давшилт хүн төрөлхтөнд энх тайвны ялалтыг авчрагч XX зууны сүүлийн хагас зуун жилийн анхны өдрийн нар юм.

	Эрх чөлөө, саруул сайхан амьдралынхаа төлөө тэмцэгч хүн төрөлхтөн, энэ зууны хоёрдугаар хагасыг энх тайвны өрнөсөн хөдөлгөөнөөр «Энх тайван өөрөө ирэхгүй, түүнийг байлдан олно!» гэдэг дайчин уриагаар угтав.

	XX дугаар зууны сүүлийн хагас зуун жил эхлэв!

	Агуу их энх тайвны тэмцлийн гэрэл бадарсан 1951 дүгээр оны тэргүүн сарын шинийн нэгэн энэ өглөө «Сар шинэ гарав. Сайн сайхныг хүсье!», «Сар шинэ гарав сайтар ялахыг ерөөе!» гэж нарлаг тал нутгийн, чөлөөт монголчууд бидний хэлэх үг байна.

	Хагас зуун жил гэдэг түүхийн явцад бага хугацаа. Гэвч өнгөрсөн хагас зуун жил бол мянган жилтэй тэнцэх, хүн төрөлхтний түүхэнд үндсэн эргэлтийг гаргасан хагас зуун жил юм. Энэ зууныг гарахад монгол орон, манжийн боолчлолын 200 гаруй жилийн харанхуй үеийг өнгөрүүлээд нойрноос сэрэн эхэлж билээ. 1900 онд гарсан Улиастайн монгол цэргийн бослого, хэдий зохион байгуулалтгүй, улс төрийн том зорилгыг өмнөө тавиагүй, бослого нь амжилтыг олоогүй боловч харийн түрэмгийлэгчдийг эсэргүүцсэн монголын ард түмний мохошгүй тэмцлийн нэг хэсэг нь байсан юм.

	Монголын ард түмний эрх чөлөөтэй амьдрал энэ шинэ зууны үед эхэлжээ.

	Өнгөрөгч зууны сүүл ба XX дугаар зууны эхээр капиталист орнууд аж үйлдвэрийн кризист3 оржээ. Ховдог шунахай капиталистуудын шинэ зууныг ирэхэд кризисээс гарч капитализмын «алтан үе» ирнэ гэж ХХ дугаар зууныг их ёслолоор угтжээ. Гэвч шинэ зууны эх, капиталистуудын санаснаар болсонгүй. Хөдөлмөрчин түмэнд саруул гэгээн амьдралын замыг зааж өгсөн Владимир Ильич Ленин, хуучин капитализмыг бусдын хүчнийг шүтсэн, өмхөрч байгаа шинэ империализм буюу мөхөж байгаа капитализмаар гүйцэд сольсон үе нь «... тухайлбал энэ нь XX дугаар зууны эх юм» гэсэн билээ. Тэгээд энэ шинэ зуун жил империалистуудыг булшлагч пролетарийн хувьсгалын их шуургаар донслон эхэлжээ. Владимир Ильич Ленин, энэ зууныг эхлэхийн өмнөхөн, алслагдсан Сибирь орны Шушинск тосгонд цөлөгдөн сууж байхдаа оросын ажилчин ангийн агуу их намыг байгуулахын төлөө ажилчны анхдугаар сонин бичиг «Искра»-ийн тухай бодож, гүн шөнийг дуустал суухдаа, Очноос гал гарах уу үгүй юү? гэж өөрөөсөө асуулт тавьж байжээ. Гэвч орос орон, тэр үед чимээ аниргүй байв. Ирээдүйн их үе эхлэхийн өмнөх XX дугаар зууны шинэ жилийг яаж угтах нь тэр суут хүний бодолд тодорхой байв. Лениний «Искра» сонин яг шинэ зуун эхлэхийн өмнөх 1900 оны 12 дугаар сард «Очноос гал үүснэ!» гэсэн мөрөөр эхэлж гараад, үнэхээр хувьсгалын галыг орос орон даяар бадруулжээ.

	1901 оныг оросын пролетари нар, «хаант засаг сөнөтүгэй!» гэсэн лоозон тавьж, улс төрийн шаардлага ажил хаялтаар угтсан нь орос орон, шинэ зууныг Оросын анхдугаар хувьсгалаар эхэлжээ. Энэ үед олон түмний хувьсгалт хөдөлгөөн, дэлхийн хувьсгалын хөдөлгөөний төв нь байсан Орос орноор барахгүй, феодал ба империализмын дарлалд байсан Хятадад өрнөж хятадын ард түмэн энэ шинэ зууныг, 1900 онд гадаадын империалистыг эсэргүүцсэн Боксерын баатарлаг бослогоор угтаж билээ.

	Энэ шинэ зууны тэргүүн хагас, үйлдвэрийн кризис, ажилчны хөдөлгөөн, колонийн дайн, буржуйн4 хуйвалдлагаар эхэлсэн боловч эцэстээ хүн нийгмийн түүхийг өөрчлөх хүчтэй пролетарийн хувьсгалын ялалтаар шувтарсан билээ.

	1917 оны 10 дугаар сарын 25-нд хүн төрөлхтний түүхийн шинэ эрин - пролетарийн хувьсгалын үеэр эхэлжээ. Дэлхий дахины хөдөлмөрчин түмэн, Октябрийн хувьсгалаар замнан, Лениний сургаалаар зэвсэглэж, эрх чөлөөнийхөө тэмцэлд боссон юм.

	Монголын ард түмний олон арван жилийн тэмцэл, Октябрийн хувьсгалын ачаар ялжээ. Ийнхүү шинэ зууны тэргүүн хагаст сэргэн мандсан монголын ард түмний амьдрал сайхан наранд соёолж байгаа тариа шиг цэцэглэж эхэлсэн юм. Мөнхийн алдарт манай ард түмний хүч барагдашгүй их юм. Монголын ард түмэн суут их Лениний сургаалаар явж, өнөөдөр өөрийн хөгжлийн 30 жилд дэвшин оров.

	1951 онд бидний өмнө их үүрэг зорилго байгааг манай ард түмэн сайн ойлгож байна. Манай өмнө бүтээн байгуулах зорилго зогсож байна. Идэвх хүчээ дайчлах зорилго зогсож байна. Манай төрөлх эх орны 30 жил бол манай нэр төр, эх оронч явдал, санаачилга, зүтгэлт үйлс бүхэнтэй холбоотой юм. Монголын ард түмэн, хамгийн манлай мэргэн жолоодогч намдаа, энхрий хайрт эх орондоо, дэлхий дахинд энх тайвныг хамгаалахад, эх оронч зүтгэлээ зориулахад бэлхнээ зориг төгс илэрхийлж байна. Дэлхий дахин, энэ зууны эхний 3 арван жилийн дотор хоёр дахин дэлхийн дайнд нэрвэгдэв. Дайнгүй аж төрөөсэй гэж жирийн хүн бүр бодож байна. Гэтэл Америкийн махчин империалистууд, өнөөдөр дэлхийн эзэн болно гэж аашлан тэд эрх чөлөөг эрхэмлэгч Солонгос нутагт дайны галыг дүрэлзүүлж байна. Өнөөдөр шинэ зууныг эхлэхэд дэлхий дахины хөдөлмөрчин түмэн, Солонгосын ардын баатар арми, Хятадын ард түмний сайн дурынхны давшилтыг нүд ширтэн харж байна.

	Ард түмэн өнгөрсөн дайны аюул хөнөөлийг хэзээ ч мартахгүй юм. Дэлхийн хоёрдугаар дайн дууссанаас хойш таван жил болоод байхад далайн тэртээгээс энх тайвны зүг дайны амьсгал үлээж байгааг энх тайвныг эрхэмлэгч хүн бүр тэсвэрлэж чадахгүй юм.

	Солонгосыг өнөөдөр баллаж, маргааш бүх дэлхийг аюулд учруулах гэж байгаа дайныг зогсоохыг шаардацгаая гэсэн ард түмний их ассамблейн тунхаг энх тайвныг эрхэмлэгч хүн бүрийн санаанд байна. Ази, Европ, Африк, Америк, Австралийн олон зуун сая жирийн хүний санаа нэг бөгөөд «дайн болохгүй» гэж эрс зоригтой хэлж байна.

	Энх тайван, дайныг ялна! Өглөөний гарах нарыг алгаар хааж болдоггүйн адил, олон түмний оргилж байгаа хүчийг Уолл-стритийн ноёд хэзээ ч зогсоох чадалгүй юм аа! Учир нь энх тайвны лагерийг дэлхийн хөдөлмөрчин түмний өмөг түшиг хүчирхэг Зөвлөлт Улс манлайлан, биднийг ялалтад зоригжуулж байна.

	Шинэ жилийг хайрт эх орныхоо улам шинэ амжилтын төлөө!

	 

	"Үнэн" сонины 1951 оны 1 дүгээр сарын 1-ний 1 дүгээрээс


МАНАЙ ЭРМЭЛЗЭЛ ЗОРИГ

	Өвлийн цагаан наран манай тал нутгийг гийгүүлэн, нимгэн цагаан үүл тэнгэрийг бүрхээд үүлэн цоорхойгоор индранил эрдэнийн өнгөт гүн цэнхэр огторгуй гэрэлтэн үзэгдэх нь сайхан аа!

	Монгол орны ийм тунгалаг цэнхэр тэнгэрийн дор нарны халуун илч шиг цогтой шинэ амьдрал өрнөж байна. Эх орондоо энхрий халуун хайртай монголын ард түмэн, Октябрийн Социалист Их Хувьсгалын 39 жилийн ойн баярыг орон бүхний хөдөлмөрчидтэй эв санаа нэгтэйгээ илэрхийлэн тэмдэглэж байна. Улс түмний энх тайван, аюулгүй байдлын төлөө тэмцлээр нэгдсэн ариун санаат манай хань нөхөд орон бүхэнд байна. Хөдөлмөрчдийн ариун санаа хүсэл болсон алдарт сайхан Москва, алтан Прага, их Хятадын түүхт нийслэл Бээжин, өмнөдийн орон Вьетнамын Ханой, найрамдалт Энэтхэгийн Дели, алс холын Африк, далайн тэртээх Америкт ч манай үнэнч хань нөхөд байна. Дэлхийн бөмбөрцгийн аль ч хэсэгт байгаа тэмцэл нэгт нөхдөдөө энхийн баярыг дэвшүүлж, эрмэлзэл зориг нэгтэйгээ илэрхийлж байна.

	Манай хайрт эх оронд бадралт сайхан социализмын эх суурь бий боллоо. Үржил шимт мал сүрэг маань арвин олон болж, атар хээр нутгийн аглаг хөрсөнд боловсорч гүйцсэн алтан шаргал тариагаа хураалаа. Манай шинэхэн байгуулагдсан үйлдвэрүүдийн яндангаас боргилсон утаа цэлмэг агаарт тунарч барилгын суурийг нь босгосон өрөгч кранууд чөлөө завсаргүй ажиллаж байна. Төмөр замын станц дээр хүнд ачаатай галт тэрэг алгуурхан ирэхэд нь гэрлийн дохио семафорын том улаан гэрэл баяр хүргэх мэт асаж үзэгдэнэ.

	Манай хүүхэд багачуудын царай цог жавхлантай эрүүл энхээр туяаран гэрэлтэж, хүн ардын баяр бахдал газар сайгүй өрнөж байна. Энэ бол социализмын замаар дэвшиж яваа шинэ монгол улсын өнөөдрийн байдал юм. Энэ шинэ байгуулалт, саруул амьдралаа октябрийн ачаар олсон гэж үеийн үед бид дурсан ярих юм.

	Өнгөрсөн үеийн дуртгал, өнөөгийн амьдрал хоёрын зөрөө манай ахмад үеийн хүмүүсийн сэтгэлд нь илхэн байна. 1917 оны 11 дүгээр сарын 7-ны үүр шөнөөр нижигнэсэн «Аврора» онгоцны их бууны дуу хүн төрөлхтний түүхэн шинэ үе ирснийг зарлажээ. Тэгээд засгийн эрхийг гартаа авсан бүх оросын зөвлөлүүдийн 2 дугаар их хурал дээр Владимир Ильич Ленин, энх тайвны тухай түүхт илтгэлээ хамгийн түрүүнд тавьж билээ.

	Тэр цагаас хойших 39 жил бол түүхт их үйл явдлаар дүүрэн юм. Үндэсний эрх чөлөө тусгаар тогтнолынхоо төлөө мохошгүй тэмцсээр ирсний дүнд жаргалант амьдралаа зохиож байгаа Монголын ард түмэн ариун үнэнч санаагаар нэгдсэн Зөвлөлтийн ард түмэнтэй жаргал зовлонгоо хуваалцаж байсан дэлхийн хоёрдугаар дайны хүнд шалгалтын өдрүүд мартагдашгүй байна. Империализмын колоничлолын систем задран унах нь дайнаас хойших үеийн дэлхий дахины түүхэн үйл явдал боллоо.

	Октябрийн хувьсгалаас хойших үеийн нэгэн лут тэмдэглэлт явдал бол Хятадын Их хувьсгал ялж, шинэ хятад улс тогтлоо. Азид үндэсний тусгаар тогтнолын хөдөлгөөн далайн давлагаа мэт хөдөлж, олон улс орон колонийн системээс үүрд ангижирлаа. Энэ хөдөлгөөн улмаар бүх Ази, Африкийг хамарчээ. Египетийн ард түмэн, улс орныхоо бүрэн эрхт тусгаар тогтносон байдлыг хамгаалахын үүднээс Суэцийн сувгийг улсын болгосон явдал дэлхийг донсолгов. Тэд одоо харийн түрэмгийлэгчидтэй тэмцэн эх орноо баатарлагаар хамгаалж байна.

	Одоогийн нөхцөл байдалд социалист лагерийн орнууд пролетарийн интернационализмын зарчим дээр үндэслэсэн хамтын ажиллагаагаа улам өрнүүлэх нь энх тайвны үйлсэд чухал рольтой5 боллоо. Социалист лагерийн орнууд өөрийн эгнээндээ 900 сая хүнийг багтаасан нь улс түмний энх тайван хамтын аюулгүй байдлын ялагдашгүй хүчирхэг цайз боллоо. Эдгээр орны хооронд улс төр, эдийн засаг, соёлын харилцаа улам хөгжиж харилцан бие биеийнхээ ололт амжилтыг бахархан, жаргал зовлонгоо хуваалцдаг ах дүүгийн дотно сэтгэлээр хамтран ажиллаж байна.

	Социалист лагерийн орнуудыг манлайлагч Зөвлөлт Холбоот Улс анх капиталист ертөнцийн дотор их далайн дундах хадан хясаа мэт бат бэх тогтнож, Октябрийн хувьсгалын ололтыг хамгаалан, дэлхий дахины олон сая хүний итгэл зоригийг нь бадруулан, улс орноо хүчирхэг эдийн засагтай, өндөр соёлтой орон болголоо. Суут Ленин Зөвлөлт орныг цахилгаанжуулах ажлыг намын хоёрдугаар программ гэж үзээд «Коммунизм бол зөвлөлт засаг дээр бүх орныг цахилгаанжуулах ажлыг нэмсэн нь мөн» гэжээ.

	Зөвлөлт улс, 1920 онд бүхэл жилийн дотор боловсруулж байсан цахилгааныг одоо ганцхан хоногийн дотор гаргах боллоо.

	Дэлхийн соёл, шинжлэх ухааны нэг их төв Зөвлөлт Холбоот Улс империалист монополын урдаа барьж сагсуурдаг атом, устөрөгчийн нууцыг аль хэдийн нээж Зөвлөлт улс атомын энергийг улс ардын аж ахуйг хөгжүүлэх энх тайвны хэрэгт ашиглаж байгаагаар барахгүй, бусад ардын ардчилсан орнуудад байгуулан өгч байгаа нь манай оронд байгуулах цаг удахгүй ирэх нь эргэлзээгүй юм.

	Ганцхан атом, устөрөгчийн зэвсгийг цаазлан хориглож, зэвсгийн сангаас бүрэн хасаж, хүн төрөлхтний энх тайван аж төрөхөд хэрэглэхийн төлөө тэмцэл энх тайвны одоо цагийн хамгийн чухал зорилт болж байна.

	Олон голын ус нийлээд их мөрөн урсдаг шиг, орон бүхний ард түмэн энх тайвны төлөө хүчээ нэгтгэн ямар ч хар хүчийг дарж чадах нь илэрхий. Одоо үед өрнө зүгийн монополууд, улс түмний бүрэн эрх, тусгаар тогтнол, аюулгүй байдалд заналхийлж байна. Египетэд учруулсан Англи, францын зэрэг өрнөд зүгийн монополын хорт муухай хуйвалдааныг бүх давшилт хүн төрөлхтөн жигшин үзэж байна.

	Монголын ард түмэн «Египетээс савраа тат!» гэсэн эсэргүүцлийн дуугаа дэлхий дахины шударга олон сая хүмүүсийн дуутай нийлүүлж байна. Империалист дайн өдөөгчид шинэ дайны балмад явдлаар сүрдүүлэх, хуйвалдаан хийх, хатган үймүүлэх янз бүрийн арга хэрэглэж энх тайвны зохион байгуулалтыг эвдэх, олон түмний тэмцлийн зоригийг мохоохыг оролдож байна. Империалист дээрмийн дайны эсрэг тэмцэлд «амь биеэ зориулах ёстой» гэж Владимир Ильич Лениний хэлсэн үг өнөөдөр орон бүхний ажилчин ангийг хүчээ нэгтгэж империалист харгислалын эсрэг тэмцэхэд нь зоригийг нь бадруулж байна.

	Одоо дайныг эрүүл ухаантай хүн хэн ч хүсэхгүй байна. Ганцхан дайны хэнээтэн, галзуу, согтуу нар л хүсэж байна. Дайны хэнээтэн нар, энх тайвны эсрэг улс түмний тусгаар тогтнолыг дарах гэж амиа гартал бачимдсан ч өөрсдөө хохирохоос биш ард түмэн хохирохгүй юм. Дэлхийг эрхэндээ авахын хэнээрхэл болсон Америкийн монопол харгис хэсэг бусад улс орныг нөлөөндөө оруулахын хүсэл болж түүнийгээ «коммунизмын аюулаас сэргийлэхийн төлөө» гэж нэрлэдэг байна. Тэдний энэ халхавч хийсэн харгис бодлого яасан ч биелэхгүй. Учир нь ховдог шунахай хөрөнгөтнүүд коммунизмыг зуугаад жилийн өмнө «хий үзэгдэл» байхад нь дарах гэж оролдоод чадаагүй байж, коммунизм одоо дэлхий дахины биет их хүчин болсон цагт харгис монопол хэчнээн онгирч бөөлсөн ч ашиггүй болжээ.

	Эх хүн энхрий үрдээ хайртай байдгийн адил, монголын ард түмэн энх тайван гэдэг эрхэм нандин үгийг их хайрладаг юм. Шинэ дайны аюул заналыг эсэргүүцэн, зэвсэглэлийг хорогдуулах, атом, устөрөгчийн зэвсгийг цаазлан хориглох гэсэн дэлхий дахины энх тайвны зөвлөлийн уриалгыг манай ард түмэн чин сэтгэлээр дэмжиж байна.

	Октябрийн социалист их хувьсгал Монголын ард түмэнд зөвхөн эрх чөлөө олгоход нь нөлөөлөөд зогсоогүй эдийн засаг, оюун санааг нь хувьсгасны ачаар манай эрмэлзэл зориг улам бүр өрнөж байна.

	Манай орны ард түмний оюун санааг төвлөрүүлэн нэгдмэл зориг, сахилга баттай ажиллагаагаар улс орныхоо амьдралыг удирдаж байгаа Монгол Ардын Хувьсгалт Намын удирдлагаар, социалист лагерийн орнуудын хамтын дэмжлэгээр манай орон ухралтгүй урагшаа дэвшиж байна.

	Бид зөвхөн өөрийн орны тусгаар тогтнолыг бэхжүүлээд зогсохгүй, даян дэлхийн энх тайван аюулгүй байдлыг бэхжүүлэхэд хувь нэмрээ оруулж, бүх улс орнуудтай эрх тэгш, харилцан ашигтай, нөхөрсөг холбоогоо бэхжүүлэхийг чин сэтгэлээс эрмэлзэж байгааг 

	 

	«Монгол гэдэг нэг нэр ертөнцийн чихнээ дурсгалтай» 

	«Монголын төлөө гэдэг санаа бидний зүрхэнд холбоостой» 

	 

	гэсэн манай үндэсний яруу найрагчийн өрнүүлэх мөрөөр өгүүлж дуусгая!

	 

	Үнэн» сонины 1956 оны 11 дүгээр сарын 7-ны 263 дугаарт

	 


МАНАЙ ТУСГААР ТОГТНОЛ

	Энх тайван гэдэг үг улс орон бүхний ард түмний хэл ярианд яруу сонсогддогийн нэгэн адил Монгол хэлэнд энэ үг сайхан сонсогдож энх тайвнаар нижигнэнхэн аж төрж, улс орныхоо тусгаар тогтнолыг бэхжүүлэх нь Монголын ард түмний эрхэмлэдэг ариун үүрэг юм.

	XX зууны эхээр хүн төрөлхтний түүхэнд лут их хувьсгалын шинэ үе ирж монголын ард түмэн, харийн боолчлолын 220 гаруй жилийн гашуун зовлонт харанхуй дотроос нүдээ нээж сэрсэн билээ. Эрх чөлөөнийхөө төлөө эрэлхэг тэмцэлд удаа дараа босож ирсэн Монголын ард түмэн, 1921 оны ардын хувьсгалаар эрх чөлөө, тусгаар тогтнолоо байлдаж олсноос хойш энхрий хайрт эх орныхоо эзэд нь болоод өнөөдрийг хүрчээ.

	Эрх чөлөө үндэснийхээ тусгаар тогтнолын төлөө амь биеэ үрэн явж засгийн эрхийг гартаа авсан ард түмний бахархал бол үндэсний тусгаар тогтнол мөн байв. Энэ учраас ардын засгийн газраас 1921 оны 9 дүгээр сарын 14-нд гадаад улстай байгуулсан урьдын тэгш бус гэрээг устгаж, олон улстай тэгш эрхтэй харилцааг байгуулна гэдгээ илэрхийлэн, шинэ Монгол улсын тусгаар тогтнолыг дэлхий дахины олон улсад зориг бадрангуй зарлажээ. Тэр цагаас эхлэн шинэ Монгол улсын нэр, ертөнц, дахинд дуурьсагдах болов.

	Одоогоос 35 жилийн өмнө монгол орноор явж байсан өрнө зүгийн жуулчдын зарим нэг нь монгол гэж дэлхий дээр маш хоцрогдсон бөглүү орон байдаг гэж бичдэг байв. Гэтэл одоо 1956 онд манай орны хөгжлийн үнэн байдлыг нүдээр үзсэн хүнд урьдын ном бичгээс уншиж мэдсэн ойлголт эрс ялгаатай болжээ. Эл зүй тогтоолоор хөгжиж байгаа манай орны амьдралын бодит үнэн байдлыг хөрөнгөтний хэвлэлийнхэн хүртэл аргагүй хүлээхэд хүрч байна. Энэ жил манай оронд зочлон ирсэн Английн «Исмерн Уорлд» сэтгүүлийн эрхлэгч X. Тауссиг Монголын тухай сэтгэгдэлдээ "ард түмний аж амьдрал ашиг тусын чиглэлд үзэгдэхүйц давшилт гарсныг дурдаад тус орныг бусдаас тасарч хоцорсон улс гэж үзэж болохгүй. Монгол улсыг олон улсын харилцаанд өөрийн үүргийг гүйцэтгэхэд нь саад хийх ёсгүй. Энэ орон богинохон хугацаанд дундад эртний үеийн нүүдлийн байгууллаас алив нэгэн ажиглагчийн бахдал хүндэтгэлийг татах хурц чадалтай нийгэмлэг болон хувирсан байна" гэж бичжээ.

	Монголын ард түмэн өнөөдөр Бүгд Найрамдах Улсыг тунхагласны 32 жилийн ойн уламжлалт баярын өдөр ардын засгаа улам нягтаар хүрээлэн, эх орныхоо тусгаар тогтнолыг бэхжүүлэх нэгдмэл зориг санаатай байна.

	Ардын хувьсгалын их ялалтыг зохион байгуулсан жолоодогч Монгол Ардын Хувьсгалт Намын удирдлагаар ард түмэн хувьсгалын анхны жилүүдэд олсон амжилтаа бэхжүүлж, хувьсгалыг гүнзгийрүүлэн феодалын эсрэг тэмцлийг улам шургуу болгож иржээ. Хэмжээт эрхт хаант засгийн ёс төдий хэлбэрийг ард түмний хүсэлтээр устгав. 1924 оны сүүлчээр хуралдсан Улсын анхдугаар Их хурлаас анхны үндсэн хуулийг баталж, Бүгд Найрамдах Монгол Ард Улсыг тунхагласан нь ард түмний сайхан ялалт болов. Хааны оронд малчин ард төрийн эрхийг барих болов.

	Шинэ Монгол улс ийнхүү ардын ардчиллын замаар социализмд орох зорилт тавьж бүх ард түмний шургуу зүтгэлийг өрнүүлэн ирсэн гучин хоёр жилийн дотор улс төр, эдийн засаг, соёлын талаар сэтгэл бахдам амжилт олсон нь хэн бүхний өмнө тодорхой байна. Тархай бутархай нүүдлийн мал аж ахуйд одоогийн шинжлэх ухаан, тэргүүний хөдөө аж ахуйн арга ажиллагаа нэвтэрч, малын үс ноосыг их болгох, мах сүүг нь нэмэгдүүлэх аргыг малчин ардууд өөрсдөө мэддэг боллоо. Малчид ганц нэгээрээ хүч мөхсөдөн аж төрөх бэрхшээлийг мэдээд хүчээ нэгтгэн ажиллахаар хөдөө аж ахуйн нэгдэлд орцгоож одоо эдгээр нэгдэл нь тус орны малчин ардын бүх өрхийн 22 хувь бүх малын 26,4 хувийг эзлэх болжээ. Манай үржил шимт хөндий тал нутгуудад Зөвлөлт улсын хөдөө аж ахуйн сүүлчийн техникээр тоноглогдсон мал, тариалан эрхэлсэн олон тооны сангийн аж ахуй бий боллоо. Эдгээр аж ахуйн зөвхөн тариалангийн талбай 82 мянга 500 га-д хүрч байна. Хуучин монголын үед аж үйлдвэр бараг байгаагүй бол одоо ард түмэн аж үйлдвэрийг өөрсдөө байгуулж аж үйлдвэр бол манай нийгэмлэгийн амьдралын чухал зүйл болжээ. Аж үйлдвэрийн гол тэжээл Налайхын нүүрсний уурхайг монгол ажилчид орчин үеийн хамгийн шинэ техникээр тоноглож байна. Энэ уурхай жилд 600 000 тонн нүүрс гаргах юм. Мал аж ахуйн бүтэгдэхүүнийг боловсруулах хөнгөн үйлдвэр, хүнсний үйлдвэрийн зэрэгцээгээр хүнд аж үйлдвэрийн суурь болох уул уурхай, нефтийн үйлдвэр бий болжээ. Аж үйлдвэрийн бүтээгдэхүүн энэ жил 1940 оныхоос 3,6 дахин өсжээ. Аж үйлдвэрийг дагалдан Монголын тал нутагт төмөр замын тээвэр хөгжиж байна. Эдгээрийн дунд манай нийгэмлэгийн манлайлагч хүчин ажилчин ангийн эгнээ өсөж сүүлийн хоёр жилийн дотор зөвхөн төмөр замын ажилчин 10 мянгад хүрчээ.

	Манай орны улс ардын аж ахуйн амьдралд гарч байгаа эдгээр ололтод Зөвлөлт Холбоот Улсын тусламж шийдвэрлэх ач тусыг өгч байгаагаас гадна бусад ардчилсан орнуудын ах дүүгийн тусламж чухал ач холбогдолтой байна.

	Харин боолчлолын үеийн хуучин монголд бичиг мэддэг хүнийг эрдмийн туйлд хүрсэн мэт үздэг байсан бол одоо зөвхөн бага, дунд сургууль, техникум, дээд сургууль төгссөнөөр барахгүй шинжлэх ухааны төрөл бүрийн салбарт үндэсний мэргэжилтэн нартай боллоо.

	Тусгаар тогтносон манай орны хөгжилд гарч байгаа эдгээр амжилт бол БНМАУ-ыг тунхаглаж, ардын ардчилсан замаар хөгжиж ирсний үр дүн мөн.

	Монголын ард түмэн өөрийн орны тусгаар тогтнолыг өөрсдөө шийдвэрлэсэн юм. Манай ард түмний цусаа урсгаж олсон энэ тусгаар тогтнолыг хэн ч үгүйсгэх эрхгүй. Хэрэв манай тусгаар тогтнолыг үгүйсгэж байгаа этгээд Алтай, Хангайн малчин юм уу, эсхүл Зүүн баяны нефтийн ажилчдаас:

	— Танай орон тусгаар тогтносон улс мөн үү? гэвэл 

	— Манай улс тусгаар тогтносон улс гэж хэн нь ч зоригтой хэлнэ.

	Монголын ард түмэн одоо үед Зөвлөлт Холбоот Улс болоод социалист лагерийн орнуудтай харилцан тэгш эрхтэй, тус тусын дотоод хэрэгт оролцохгүй зарчим дээр найрамдалт хамтын ажиллагаагаа улам бэхжүүлэхийг зорьж байна. Түүний хамт энх тайвнаар зэрэгцэн орших таван зарчим дээр үндэслэн эрх чөлөө үндэсний тусгаар тогтнолынхоо төлөө колоничлолын эсрэг тэмцэж байгаа ард түмний тэмцлийг идэвхтэй дэмжиж, бүх орнуудтай найрамдалт харилцаа байгуулахыг зорьж байна. Энэ зорилт бол Монголын ард түмний чин үнэн сэтгэлээс гарсан энх тайвныг эрхэмлэгч бодлогын илэрхийлэл юм. Энх тайвныг чин үнэнээс эрхэмлэдэг Монголын ард түмний эрмэлзэл санааг үл ойлгогч этгээд гагцхүү манай орны тусгаар тогтнолыг үгүйсгэж байна. Улс түмний энх тайван найрамдлын дайснууд «хүч түрэх бодлого»-ын үүднээс хүйтэн дайныг илэрхий явуулж Бүгд Найрамдах Монгол Ард Улсыг олон улсын байгууллагад ороход удаа дараа элдвээр саатуулж ирснийг дэлхий дахины бүх дэвшилт хүмүүс мэдэж байна.

	Зөвлөлт Холбоот Улс, Хятад, Энэтхэг зэрэг том гүрэн ба Албани, Польш, Ардчилсан Герман, Унгар, Чехословак, Румын, Болгар, Югослав, Ардчилсан Солонгос, Вьетнам, Бирмийн Холбооны зэрэг олон улстай дипломат харилцаа бүхий Бүгд Найрамдах Монгол Ард Улс НҮБ-ын гишүүн болж олон улсын дунд хууль ёсныхоо байрыг эзлэх нь эргэлзээгүйд Монголын ард түмэн бат итгэж байна.

	Өөрийн тусгаар тогтнолыг бэхжүүлэн өөрийн зол жаргалыг байгуулж байгаа Монголын ард түмний эрмэлзэж байгаа санааг манай хилийн цаадах орнуудын олон сая хань нөхөд дэмжиж байгаа юм. Манай тусгаар тогтнолыг үгүйсгэдэг хөрөнгөтний хэвлэлийнхэн ч Монголын ард түмэн өөрийн тусгаар тогтнолыг бэхжүүлэх итгэл зориг нь хэчнээн өндөр байгааг нүдээрээ үзээд гайхаж байна. Жишээ нь Америкийн «Нью-Йорк Таймс» сонины сурвалжлагч Жек Реймонд бичихдээ, БНМАУ бол тусгаар тогтносон улс биш гэхэд амралтын газар амарч байсан Монголын албан хаагчид ажилчид их л инээлдлээ гэжээ. Юу юуны учрыг олохгүй галзуу солиотой юм шиг ийм үг хэлэхээр инээлдэхээс өөр яах вэ. Тэдгээр хүмүүс энэ чинь хаанахын ямар юм ирээд юу ярьж байгаа нь энэ вэ? гэж бодох нь аргагүй шүү дээ. Үнэндээ Америкийн тэр сурвалжлагч энэ хэлсэн үгээрээ манай хүмүүст ёстой өөр ертөнцийн хүн шиг харагджээ.

	Монголын ард түмэн өнөөдөр ардын ардчиллын замаар социализмд орохоор хөгжиж ирсэн 32 жилийн амжилтаа дүгнэн үзэж цаашдын ажлаа харахдаа эх орныхоо тусгаар тогтнолыг бататган бэхжүүлж олон улсын дунд тусгаар тогтносон байраа хууль ёсоор эзлэхийг олон улсын байгууллагад эрс зоригтой шаардаж байна.

	 

	«Үнэн» сонины 1956 оны 11 дүгээр сарын 25, № 278


ЭНХ ТАЙВАН БОЛ МАНАЙ ЖАРГАЛ

	Энх тайван, найрамдал гэдэг хоёр үг манай энэ үед улс үндэстэн бүхний хэл ярианд яруу сайхан сонсогддог боллоо.

	Манай энх амьдралыг удирдан чиглүүлэгч намын зориг бадруулагч урианд «Даян дэлхийд энх тайван мандтугай!» гэж Монголын ард түмний үнэн хүсэл санаа эрмэлзлийг илэрхийлжээ.

	Манай энхрий хайрт эх орон даяар бүх ард түмний сэтгэлийг хөдөлгөсөн жавхлант баярын өдрүүд ирлээ. Монголын ард түмэн өөрийн эрх чөлөө, тусгаар тогтнолоо байлдан олж, төрийн эрхийг гартаа авсны түүхт ойн баярыг тэмдэглэхдээ, энх тайвны төлөө эрмэлзэл нэг ариун санаат хань нөхдөдөө энхийн баяр талархлаа дэвшүүлж байна. «Нуур амар байвал нугас амар» гэгчээр дайн дажингүй байвал ард түмэн энх төвшин аж төрөх билээ. Монголын ард түмэн дайн дажингүй энх тайван, найртай сайхнаар аж төрж амьдрахыг хүсдэг нь зүйн хэрэг ээ. Учир нь манай эх орны цэцэглэн хөгжиж, ард түмний зол жаргалтай аж төрж хөдөлмөрлөх нь дэлхий дахины энх тайвныг хамгаалан бэхжүүлэхтэй салшгүй холбоотойг Монголын ард түмэн мэдэж байна. Энх тайвныг эрхэмлэн хайрлагч Монголын ард түмэн энх тайван найрамдалтай зэрэгцэн орших Зөвлөлт Холбоот Улсын бодлогыг чин сэтгэлээр дэмжиж байна. Ази, Европын өргөн их газар социалист ба социалист бус улсуудыг хамарсан урьд байгаагүй «Энх тайвны бүс» сүүлийн жилүүдэд бий болж өрнө зүгийн зэвсэглэлээр хөөцөлдөгч «Хүчээр түрээ барих улс төрийн бодлоготон» алхам бүрдээ ялагдалд учрах боллоо.

	Энх тайван бол манай жаргал гэж монголын ард түмэн үзээд, энх тайвны үйлсэд бүхий л бололцоогоор хувь нэмрээ оруулж ирсэн билээ. Хүн төрөлхтөнд их гамшиг учруулсан дэлхийн хоёрдугаар дайны өдрүүд бидний сэтгэлд мартагдаагүй байна. Дайны фронт дээр цус асгаруулсан тулалдаан болж, хэн нь хэнээ гэж байсан хүнд үед монголын ард түмэн, бэлэглэлийнхээ цувааг Сибирийн талыг туулуулж, Уралыг давуулан зөвлөлтийн фронтод хүргэхдээ энх жаргалтай үе удахгүй ирнэ гэдэгт бат итгэж байжээ.

	Дэлхийн хоёрдугаар дайнд энх тайвныг эрхэмлэгч шударга хүч ялсны дараа манай орны эдийн засаг - соёл хэлбэршгүй хөгжиж, улс ардын аж ахуйн социалист салбар ихэд өргөжин бэхжиж ирлээ.

	Дэлхийн хоёрдугаар дайн дууссанаас хойш 12 жил болж байгаа боловч түүний хор арилаагүй, энх тайвныг эрхэмлэгч жирийн олон сая хүний сэтгэл зүрхийг шимшрүүлж байна аа. Америкийн дайнчид, Японы Хирошима хотод атомын бөмбөг хаяж хэчнээн их хор аюул учруулсныг энх тайвны талын Японы хоёр зурагчны «атомын зэвсгийн аюул» гэдэг зургаас илэрхий байна. Тэр зургийн тайлбарт өгүүлсэн нь ... аймшигт халуун агаарын цохилт... нь дараа нь их түймэр асав. Амь алдтал шатсан охид эвдэрхий байшингийн хажуугаар хэвтдэг ажээ. Ийм аюул гамшгийг дахин үзэхийг шударга хүн төрөлхтөн хүсэхгүй байна.

	Энх тайвныг бэхжүүлж дайны аюулыг зогсоох бодитой арга хэмжээ бол зэвсэглэлийг хорогдуулах явдал мөн гэж монголын ард түмэн үзэж байна. Зэвсэглэл хураах асуудал энх тайвныг сахигч хүн бүхний анхаарлыг татсан чухал асуудал боллоо.

	Бүгд Найрамдах Монгол Ард Улсын их хурлаас зэвсэглэл хураах асуудлын тухай 1957 оны 4 дүгээр сарын 7-нд гаргасан тунхагтаа «олон улсын түгшүүртэй байдлыг сулруулж, дэлхий дахины энх тайвныг бэхжүүлэхэд шийдвэрлэх ач холбогдол бүхий зэвсэглэл хураах асуудлыг түргэвчлэн шийдвэрлэх ариун сайхан үйлсийг орон бүхний парламент туйлын анхааран авч үзэх байх гэж БНМАУ-ын Их хурал найдаж байна» гэж ард түмнийхээ хүсэл санааг илэрхийлэн гаргажээ.

	Дэлхийн хоёрдугаар дайны дараа Бүгд Найрамдах Монгол Ард Улс зэвсэгт хүчнийхээ тоог 60 мянган хүнээр хорогдуулж, цэргийн зардлыг 8 дахин багасгасан нь энх тайвныг эрхэмлэсний тод илрэл мөн. Зөвлөлт улс дайны дараа зэвсэгт хүчээ мөн хорогдууллаа. Ноднин жил Зөвлөлт Холбоот Улс зэвсэгт хүчээ бараг хоёр сая хүнээр хорогдуулжээ. Гэтэл өрнөд гүрнийхэн зэвсэглэлээр хөөцөлдөх нь бүр хэтэрч, цэрэг дайныхаа зардлыг нэмэгдүүлсээр байна. Ялангуяа өрнөд германы хонзогногчдыг зэвсэглэж, Умард атлантын эвслийн армийг байгуулж байгаа явдал энх тайванд заналхийлж байгаа хор аюулын нэг мөн.

	Одоо үед атом ба устөрөгчийн зэвсгийг хориглох асуудал хүн төрөлхтний амин гол эрх ашгаас шаардагдаж байна. Атомын дайн хийхийг хориглон зогсоох атомын ба устөрөгчийн бөмбөг шалган туршихыг нэн даруй зогсоохыг саяхан Цейлоны Коломб хотод болсон дэлхий дахины энх тайвны зөвлөлийн чуулганыхан нэгэн саналаар илэрхийлж байна. Өрнөд гүрнийхэн удаа дараа устөрөгчийн бөмбөг туршиж байгаа явдал энх тайвныг эрхэмлэгч ард түмний санаа сэтгэлийг түгшүүлж байна.

	Ард түмэн атом устөрөгчийн бөмбөгийг шалган туршихыг нэн даруй зогсоохыг шаардаж байна. Дэлхий дахины улс түмэн, Коломбын чуулганы шийдвэрийг бүх улс түмний хүсэл эрмэлзлийг илэрхийлсэн зүй ёсны шаардлага гэж сайшаан дэмжиж байгаатай монголын ард түмэн санал нийлж байна. Атом, устөрөгчийн зэвсэг хориглох хөдөлгөөн газар бүр өрнөн дэлгэрч байна. Өрнөд германы хэсэг эрдэмтэн энэ талаар дэлхий дахины ард түмэнд уриалга гаргасныг ч бид сайшаан дэмжиж байна. Халуун цөмийн урвалын асар их энергийг хүн төрөлхтний ашиг тусад зориулбал юутай сайхан билээ. Зөвлөлт улс атомын энергийг улс ардын аж ахуйд ашиглаж байгаа шиг халуун цөмийн энергийг энх тайван аж төрөхөд ашиглах тийм сайхан үе ирнэ гэж монголын ард түмэн бат итгэж байгаа юм.

	Энх тайвныг эрхэмлэгч хүн бүр ирээдүйдээ итгэж байхад америкийн дайнч нар л ирээдүйдээ итгэхгүй байна. Тэд хүн төрөлхтний соёлын өв ордон барилгыг үнсэн товрог хийж атомын дайны сүйрлээс айж газрын хөрсөн дор харанхуй нүхэнд амьдардаг болгохыг хүсэж байна.

	Дайныг хэн хүсэж байна гэвэл ганцхан өөрсдийнхөө хар амины олз ашигт шунахайрагч харгисууд л дайн хийж баяжихыг хүсэж байна аа. Америкийн хамгийн том нэгдлийн орлого 1939 онд 3 миллиард доллар байсан нь хоёрдугаар дайны үед нэмэгдэж, одоо зэвсэглэлээр хөөцөлдөж эхэлснээс хойш улам нэмэгдэж, 1956 онд 43,3 миллиард долларт хүрчээ. Америкийн нэгдсэн улсын түрэмгийлэгч харгис хэсэг төрийн эрхийг барьж байгаагаар далимдуулан өөрсдийн харгис явуулгаа зүйл бүрээр нь хийж байна. Тэд, зэвсэглэлээр хөөцөлдөх нь идэвхжиж, цэргийн бааз байгуулан, бусад улсын дотоод хэрэгт оролцож байна. Тэд социалист орны эсрэг хорлон сүйтгэх ажлыг зохиож, үндэснийхээ эрх чөлөө, тусгаар тогтнолын төлөө тэмцэж байгаа улсын эсрэг хуйвалдаан хийж, хажуугаар нь «хүйтэн дайн»-ыг хөөрөгдөн дэгдээж байна. Гэвч тэдний энэ харгис муухай арга заль хол явахгүй нь мэдээж.

	Энх тайвныг эрхэмлэгч хүчний чармайлтаар сүүлийн жилүүдэд олон улсын түгшүүртэй байдлыг сулруулах талаар илэрхий амжилт оллоо. Энх тайвныг манлайлагч Зөвлөлт Холбоот Улс социалист лагерийн бүх орон бол энх тайвны баттай цайз боллоо.

	Энх тайвныг эрхэмлэгч эрх чөлөөт монголын ард түмэн, гамшиг зовлонд нэрвэгдсэн Хирошимагийн өнчин хүүхдэд тусалж империалистуудын хуйвалдааны уршгаар хүнд хохирол үзсэн Египетийн ард түмэнд санаа сэтгэл, материалын тусламж үзүүлсэн энэ бүгд бол цөм энх тайвныг бэхжүүлэх, энх тайвныг эрхэмлэгч бүх хүн төрөлхтний нэгэн санаа эрмэлзэлтэй байгаа тийм илэрхийлэл мөн.

	Энэ оны 5 дугаар сард Монгол, Зөвлөлт хоёр улсын засгийн газрын төлөөлөгчдийн хийсэн хэлэлцээ бол энх тайвныг бэхжүүлэх гэсэн манай хоёр улсын ард түмний санааг илэрхийлжээ. Энэ хэлэлцээр хоёр улсын засгийн газар, олон улсын орчин үеийн асуудлын талаар саналаа солилцож, олон улсын хүнд байдлыг сулруулахын төлөө улс түмний нягт хамтын ажиллагааг бэхжүүлэхийн төлөө тэмцэлд энх тайвныг эрхэмлэгч бүх хүчний эв нэгдлийг бэхжүүлэх нь чухал гэж үзжээ. Мөн Ази Африкийн улс түмний үндэсний хөгжилд түүхт шат болсон Бандунгийн зарчмыг зөрчсөн «Даллес, Эйзенхауэрийн номлолыг» буруушаан тэмдэглэцгээжээ.

	Монголын ард түмэн, өнөөдөр бүтээн байгуулж байгаа үйлсээ энх тайван зол жаргал гэж үзэж байна. Харанхуй үед залуу насаа өнгөрүүлсэн говийн малчин өвгөн Гэндэн сургуульд байдаг хүүтэйгээ уулзах гэж эх орныхоо нийслэлд ирж хөгжлийг нүдээр үзээд энх амгалан цаг ирнэ гэдэг ийм сайхан аа гэж сэтгэл бахдан ярьж байна.

	Хөх униар суунаглаж цэнхэртэн харагдах уулсын оргил тунгалаг хөх тэнгэрийн мандалтай нийлж, нарны халуун илч аагим шарсан долоодугаар сарын өдрүүд манай оронд хэчнээн сайхан байдгийн адил энх тайван байгуулалт манай оронд өрнөж байна. Манай завод фабрикийн яндангаас боргилсон утаа цэлмэг агаарт оргилж, хүнд ачаатай галт тэрэг манай тал нутгийн дундуур зурайж, мал сүрэг багшран, Орхон Сэлэнгийн үржил шимтэй атар хөрсөн дээр тариа будаа боловсорч байна. Манай хүүхэд багачуудын царай цог жавхлантай эрүүл энх туяаран гэрэлтэж байгаа нь энхийн жаргал мөн.

	 

	«Үнэн» сонины 1957 оны 162 дугаараас


ЗӨВЛӨЛТ УЛСТАЙГАА ҮҮРД ХАМТ

	Монгол-Зөвлөлтийн ард түмний эвдэршгүй бат найрамдал бол аугаа их шинэ үеийг нээсэн октябрийн социалист их хувьсгалын өдрүүдээс эхэлжээ.

	Манай баяр жавхлан, зориг эрмэлзлийг бадруулагч октябрийн социалист их хувьсгалын 40 жилийн ойн баярыг угтсан энэ өдрүүдэд монголын ард түмэн өөрийн үнэнч их нөхөр Зөвлөлтийн ард түмэнд чин сэтгэлийн баяр талархлаа илэрхийлж байна. Ариун сайхан аз жаргал авчирсан Октябрийн социалист их хувьсгалын ачийг Монголын ард түмэн ерөөл магтаалдаа:

	 

	Жаргалын ариун салхи 

	Баруун хойноос үлээдэг 

	Цэнгэлийн ариун үүл 

	Баруун хойноос ирдэг

	 

	гэж магтан дуулдаг нь их Зөвлөлт улсынхаа үүрдийн их ач тусыг гаргаж илэрхийлсэн санаа юм. Монгол-Зөвлөлтийн ард түмний найрамдал бол бие биеэ харилцан хүндэтгэж, жинхэнэ ах дүүгийн чин сэтгэлийн үүднээс харилцан тусалж хамтран ажиллах тэгш эрхийн зарчим дээр үндэслэжээ.

	Монголын ард түмэн Ардын Хувьсгалт Намынхаа удирдлагаар оросын баатарлаг ажилчин ангиар манлайлуулсан Зөвлөлтийн ард түмний тусламжаар 1921 оны ардын хувьсгал ялж империализмын дарлагдлаас ангижирсан юм. Өөрийн эрх чөлөө үндэсний тусгаар тогтнолоо байлдан олсон монголын ард түмний ололтыг хамгийн түрүүн халуунаар талархан баяр хүргэж угтсан улс бол ЗӨВЛӨЛТ ОРОС улс мөн билээ. 1921 оны 11 дүгээр сарын 5-нд Монгол-Зөвлөлт орос хоёр улсын хооронд байгуулсан найрамдлын анх удаагийн түүхт гэрээнд гарын үсэг зурсны дараа Сүхбаатар нарын бүрэлдэхүүнтэй монголын засгийн газрын төлөөлөгчидтэй хийсэн яриандаа, В. И. Ленин хэлэхдээ, «Таны орны хөдөлмөрчдийн ганцхан зөв зам бол Зөвлөлт оросын ажилчин тариачинтай холбоотойгоор төр, аж ахуйн тусгаар тогтнолын төлөө тэмцэх явдал мөн» гэсэн билээ.

	Тэр цагаас хойш монголын ард түмэн их Лениний сургаалыг мөрдлөг болгож өмөг түшиг болсон Зөвлөлт улстайгаа үүрд хамт явж ирлээ.

	Монгол Зөвлөлтийн ард түмний найрамдал бол манай хоёр ард түмний үзэл санаа амьдрал ахуйд шингэсэн жинхэнэ пролетарийн интернационализмын зарчим дээр үндэслэжээ. Монголын ард түмэн намынхаа удирдлагаар ардын засгийн жилүүдэд өөрийн дотоодын болоод олон улсын чанартай элдэв хүнд бэрхийг ялан туулж ирсэн нь их зөвлөлт улсыг түшиглэн ирсний ач мөн. Монголын ард түмэн капиталист шатыг алгасаж социализмд дэвшин ороход материал техникийн урьдчилсан нөхцөл байгаагүй зэрэг хүнд хэцүү бэрхшээл тохиолдож ирсэн боловч энэ бэрхшээлийг зөвлөлтийн ард түмний тусламжаар даван туулж ирлээ,

	Ардын засгийн жилүүдэд манай орны бүтээн байгуулалтын явцад үндэсний аж үйлдвэр, худалдаа, тээвэр өрнөж ардын төрийн мэдэлд бөөгнөрсөн улс ардын аж ахуйн удирдах салбарууд бий болж урьд байгаагүй ажилчин анги төрж гараад ард түмний эд материал соёлын хэмжээ зогсолтгүй дээшилж байгаа явдал бол Зөвлөлтийн тусламжийн ач мөн гэдгийг монголын ард түмэн мэдэж байна. 1917 онд В. И. Ленин оросын ажилчин анги засгийн эрхийг авмагц монголчуудын зэрэг хоцрогдсон ард түмэнд ардчилал, социализмын төлөө тэмцэхэд нь сэтгэл харамгүй туслах болно гэж бичсэн нь амьдрал дээр биелэгдэж ирлээ. Зөвлөлт улс сүүлийн арван жилд манай орны аж үйлдвэр хөдөө аж ахуйн тээвэр харилцаа холбоо соёлыг хөгжүүлэхэд 900 сая гаруй рублийн удаан хугацааны зээллэг олгож бас 100 сая гаруй рублийн үнэ бүхий эд хөрөнгийг манай улсад үнэ төлбөргүй шилжүүлэн өгчээ. Зөвлөлтийн хүч хөрөнгөөр байгуулсан Улаанбаатарын төмөр зам манай орны хөгжилд асар их ахицтай нөлөө үзүүлж байна.

	Одоо үед зөвлөлтийн материал техник санхүүгийн тусламжаар манай оронд аж үйлдвэр хөдөө аж ахуйн 18 газар байгуулж байна. Түүний дотор жилд 600 мянган тонн нүүрс гаргах Налайхын нүүрсний их уурхай зэрэг үйлдвэрийн чухал салбар олон оржээ.

	Ялангуяа БНМАУ-ыг хөгжүүлэх гурван жилийн болон хэтийн төлөвлөгөө зохиож байгаатай холбогдуулан юуны өмнө мал аж ахуйг хөгжүүлэх тариалангийн талбайг нэмэгдүүлж ард олныг аажмаар суурин амьдралд шилжүүлэх нөхцөлийг бүрэлдүүлэхэд эдийн засаг шинжлэх ухаан техникийн ихээхэн тусламжийг зөвлөлт улс үзүүлэх гэж байгаа. Үүнд: трактор 2500-г чиргүүлэг, угсруулах машин багажийн хамт, комбайн 550, дизель ба уурын хүчээр ажиллах цахилгаан станц 200, ачааны машин 3000, сайн үүлдрийн үржлийн мал 10 мянга гаруй, бусад цахилгаан хөрөө, барилгын материал зэрэг олон зүйл оржээ.

	Монгол Зөвлөлтийн ард түмний бат найрамдал, ах дүүгийн хамтын ажиллагаа 1921 оны ардын хувьсгалын өдрүүдээс эхлээд манай оронд өнгөлзөж байсан Японы түрэмгийлэгчдийг бут цохисон Халхын голын тулалдааны баатарлаг өдрүүд, Фашистын герман, империалист Японыг эсэргүүцсэн нийтийн тэмцлийн өдрүүдэд бие биедээ үзүүлсэн цэрэг зэвсэг, эд материал, санаа сэтгэлийн тусламжид улам батжиж, манай хоёр ард түмний шилдэг хөвгүүдийн цусаар гагнагдан нягтарсан юм.

	Энэ найрамдлын сарын өдрүүдэд хөдөлмөрчдийн хурлууд болж, Зөвлөлт Холбоот Улсын хөгжлийн тухай таниуллаа. Нийслэл болоод аймаг сумын төвд олон тооны үдэшлэг зохиогдож үзэсгэлэнгүүд байгуулагджээ. Манай оронд ажиллаж байгаа Зөвлөлтийн мэргэжилтэн нартай уулзалт хийж тэднээр лекц яриа хийлгэх зэргээр Зөвлөлтийн мэргэжилтэн нөхөдтэйгөө улам ч дотно халуунаар ажиллаж үлэмж зүйлийг бүтээлээ.

	Октябрийн өмнөх найрамдлын сард манай орон даяар социалист уралдаан өрнөж, олон тооны үйлдвэр уурхай, аж ахуйн газар жилийнхээ төлөвлөгөөг баярын өмнө биелүүлэв.

	Үзэл санаа, эрмэлзэл, мөрөөдөл нэг Монгол-Зөвлөлтийн ард түмний найрамдлын бэлгэ тэмдэг болсон Октябрийн өмнөх найрамдлын сарын өдрүүдэд Монголын ард түмэн зөвлөлтийн ард түмэнтэй үүрд хамт гэж санаа зорилтоо илэрхийлж байна.

	 

	«Үнэн» сонины 1957 оны 11-р сарын 5-ны өдөр. № 260


ҮНЭН ЗӨВ БИЧИХ МАНАЙ ЭРХЭМ ЗОРИЛТ

	Социализмын замаар дэвшиж яваа монгол оронд сонин сэтгүүл бол намын үнэн үг үнэтэй сайхан ухуулгыг олон түмэнд хүргэгч, дайчин зэвсэг мөн. Ардын ардчилсан төрийнхөө хайр халамжийн дор шинэ амьдралаа зохиож байгаа монголын ард түмэн, чөлөөтэй хэвлэн нийтлэх эрхээр хангагдсаны дээр хэвлэл нь ард түмний гарт байгаа учир манай хэвлэл бол ардын хэвлэл мөн.

	Ардын хэвлэл сонин сэтгүүлд хэвлэж байгаа жижиг мэдээ тэмдэглэлээс эхлэн улс төр, эдийн засгийн том өгүүлэл хүртэл цөм Монгол Ардын Хувьсгалт Намын бодлогын дагуу бичигддэг учраас хэвлэл бол намын бодлогыг олон түмэнд сурталчлагч чухал зэвсэг юм.

	Манай хэвлэл, нам олон түмэн хоёрыг өдөр тутам холбож байдгаараа олон түмний анхаарлыг үргэлж татаж, тэдэнд шинэ мэдлэг шинэ бодол санааг өгч, улс төрийн идэвхийг нь өрнүүлэн, сонор сэрэмжийг нь дээшлүүлж байдаг юм.

	Олон түмний улс төрийн идэвх, бүтээлч хүчийг өрнүүлэгч манай хэвлэл ийнхүү намч өндөр зарчим дээр үндэслэсэн учраас хэвлэлд гарч байгаа зүйл бүр гарцаагүй үнэн бодит баримтыг үндэс болгосон байдаг учир олон түмэн, хэвлэл дээр гарсан зүйлд бат итгэж түүнийг мөрдлөг болгож дагадаг байна.

	Хэвлэл олон түмэн хоёр ингэж цаг үргэлж ойрхон холбоотой байдгаараа олон түмний дундаас сонин хэвлэлийн бичигч сайн дурын идэвхтэн бий болох нь зайлшгүй юм. Сонин хэвлэлийн бичигч идэвхтэн бол хэвлэлийн газрын нүд чих нь бөгөөд олон түмэн бичигч идэвхтний хүчинд сонин хэвлэлийн газрууд өргөн уудам эх орныхоо дотор болоод дэлхий дахинд болж байгаа зүйлийг өдөр бүр мэдэж чаддаг байна. Сонин сэтгүүлд зөвхөн бичих үүрэгтэй цөөн хүн бичээд олон түмэн зөвхөн унших үүрэгтэй гэж бодвол ихээхэн эндүүрэл болно. Сонин сэтгүүлийн газрын ажилд олон түмний дотроос сурвалжлагч идэвхтэн хэдий чинээ сайн оролцсоноор сонин сэтгүүлд хэвлэж байгаа зүйлийн чанар сайжирч агуулга нь өргөжин бичигдсэн зүйл нь баялаг сайхан болдог юм.

	Сонин хэвлэлийн газарт олон түмний доторх бичигч идэвхтэн чухал хэрэгтэйг В. И. Ленин өндөр үнэлж хэлсэн нь: «... Хэвлэл бол өөртөө тогтмол бичдэг таван зохиолчоос гадна зохиолч биш таван зуу буюу таван мянган идэвхтэнтэй байж сая түүний ажил нь амьд бөгөөд сонирхолтой байж чадна» гэсэн билээ.

	Улс орны эдийн засгийн хөгжлийг дагаж манай оронд болсон соёлын хувьсгалын явцад хөдөлмөрчин олон түмэн ард үсэг бичиг мэддэг болоод олон түмнээс сонин сэтгүүлийг захиалан унших нь нэмэгдэж, түүний хамт бичигч идэвхтний тоо сүүлийн үед өсөв, «Үнэн» сонины газар өнгөрөгч 1956 онд бүтэн жилийн дотор 8000 захидал ирсэн бол энэ оны зөвхөн долоон сарын дотор бараг 7000 шахам бичиг захидал иржээ.

	Ингэж сонин хэвлэлд бичигч сайн дурын идэвхтний тоо өсөж, сонин сэтгүүлийн газар олон түмэн хоёрын холбоо улам бүр ойрхон болж байгаа нь сонин сэтгүүлийн газрууд сайн дурын бичигч идэвхтний мэдээ материалыг хэвлэх явдал нэг адил нэмэгджээ. Сайн дурын бичигч идэвхтэн бол сонин сэтгүүлийн газрын гол түшиг мөн учир тэд нам улсын өмнө өндөр итгэл найдвар хүлээсэн хүмүүс юм. Сонин сэтгүүлийн газрын сайн дурын бичигч идэвхтэн бол орон нутгийн нам улсын байгууллагын ажилтан, үйлдвэр, нэгдэл, сангийн аж ахуйн ажилтан, залуучуудын эвлэлийн идэвхтэн, хүн малын эмч, багш нараас гол нь бүрдэж байна. Сонин сэтгүүлийн газар өөрийн орон тооны сурвалжлагч ба сайн дурын идэвхтнүүдийн бичсэн олон мэдээ захидал хүлээн авч хэвлэдэг боловч бас түүний дотор үнэн байдлаас зөрсөн ташаа мэдээ хэвлэгддэг явдал хааяа гардаг. Жишээлбэл: «Матар» сэтгүүлийн энэ оны 3 дугаарт «Тулгарсан цаг» гэсэн зурагт Өндөрхааны сангийн аж ахуйн хаврын тариаланд техник засвараа оройтуулж байна гэж шүүмжилсэн байв. Гэтэл Өндөрхааны сангийн аж ахуй 3 дугаар сард хаврын тариаланд бэлтгэж техник засварынхаа ажлыг бүрэн дуусгасан байлаа. Энэ нь сангийн аж ахуйг удирдах газрын хариуцлагатай зарим хүмүүс өөрийн харьяа орон нутгийн байгууллагын ажлыг сул судалж, цаг тухайд мэдэж чадаагүй байснаас, сангийн аж ахуйнуудын техник засварын тухай гараад нэлээд удсан мэдээнээс хэвлэлийн газруудад өгснөөс цаг үеэ алдаж ташаа зүйл гарахын шалтгаан болжээ. Энэ мэдээ бас бусад хэд хэдэн хэвлэл дээр гарсан бөгөөд хэвлэлийн газрууд ч уг мэдээг баримт болгон авч хэрэглэхдээ хяналт тавьж шалгаагүйгээс нэг аж ахуйн ажил дээр ингэж ташаа мэдээ гаргахад хүрсэн байна. Энэ бол сайн дурын идэвхтэн бичигч хэвлэлийн газар хоёрын харилцаа сул, хяналт муутай ажилласных юм. Сурвалжлагч хүн үнэн зөвийг бичихийн тул заавал өөрийн биеэр үзсэн юм уу, эсвэл албан ёсны баримтаас үндэслэн бичихээс бус ямар нэгэн хүний амнаас авч хэвлэлд бичиж хэрхэвч зохихгүй. Жишээ нь Увс аймаг дахь «Үнэн» сонины сурвалжлагч нэгэн нөхөр бичсэн бөгөөд «Матар» сэтгүүлийн 1956 оны 12 дугаарт нийтлэгдсэн «Сураг нь дуулдаад бараа нь харагддаггүй» гэсэн зүйлд Увс аймаг дахь 9 дүгээр авто баазын механикч Гомбожав уг явдалд огт холбогдохгүй байсан атал нэр оролцож ташаа шүүмжлэгдсэн байна. Гэтэл тэр нөхөр энэ мэдээг бусдын ам ярианаас авч бичсэнээс ингэж уг явдалд оролцоогүй хүний нэрийг оруулсан нь ташаа болжээ. Мөн «Улаанбаатарын мэдээ» сонины энэ оны 56 дугаарт «Дураараа дургидаг ня-бо» гэсэн зүйлд жолооч Самбуу, нягтлан бодогч Чулууныг багш ажилтны зуны амралтын цалинг олгохдоо ашгийн татвар буруу авлаа гэж огт үндэсгүй гүтгэн шүүмжилснийг сонины газар сүүлд нь мэдэж залруулга гаргахад хүрсэн байна.

	Бодит үнэнээс зөрсөн худал мэдээ хэвлэлд гаргана гэдэг бол үнэн шударгыг эрхэмлэдэг манай оронд байж болшгүй зүйл. Мэдээ захидлыг үнэн зөв бичих нь сонин сэтгүүлийн ажилтан, сайн дурын бичигч, идэвхтний хамгийн эрхэм үүрэг мөн.

	Үнэн худал хоёр өдөр шөнө шиг ялгаатай учир монголын ард түмэн худал хэлэхийг туйлаас жигшиж «үнэнээр явбал үхэр тэргээр туулай гүйцнэ» гэж зүйр үгэндээ хүртэл оруулан хэлдээг.

	Хэвлэх нийтлэх эрхтэйгээр далимдуулан ямар нэгэн өс хонзонгоор бусдын нэр хүндийг гутаах гэж худал хуурмаг мэдээ хэвлэлд нийтлүүлэх нь нийгмийн ашгийг амин хувийн явцуу эрх ашгаас дор үзсэн хүлцэшгүй ялт явдал мөн. Ер нь сонин хэвлэлд худал хуурмаг мэдээ гаргахыг нь зогсоохын тул худал ташаа мэдээ бичигчдэд хатуу зэмлэл хүлээлгэж байвал зохино. БНМАУ-ын эрүүгийн хуулийн 72 дугаар зүйлд «... бусдын нэр алдрыг гутаах буюу ямар нэгэн худал хуурмаг мэдээ бичиж хэвлэлд хэвлүүлэн гаргаж тараасан аваас нэгэн жил хүртэл хугацаагаар засан хүмүүжүүлэх ажлыг хийлгэх буюу мянган төгрөг хүртэл торгож шийтгэвэл зохино» гэж заасан байдаг билээ. Хойшид хэвлэл дээр ямар нэгэн хүний явцуу эрх ашгийн үүднээс буюу бусдын нэр хүндийг муутгах зорилгоор хэвлэлийг өөртөө ашиглаж худал ташаа мэдээ бичиж нийтлүүлсэн этгээдэд эрүүгийн хуульд заасан шийтгэлийг хүлээлгэж байхыг хэвлэлийн газар, хуулийн байгууллагууд баримтлан ажиллах цаг болжээ. Ялангуяа сонин сэтгүүлийн газрын ажилтан нар өөрийн биеэр олон түмэнд намын үнэн үгийг итгүүлж, олон түмний байдлыг зөвөөр тодорхойлон дүгнэдэг хариуцлагатай хүмүүс учир бичих зүйлийнхээ баримтыг тун сайн магадлан шалгаж бичих хэрэгтэй. Үнэн зөв мэдээллийг сонин хэвлэлд бичих нь хэвлэлийн ажилтан, бичигч идэвхтэн бүхний эрхэм зорилт мөн.

	 

	«Үнэн» сонины 1957 оны 9 дүгээр сарын 6-ны 209 дүгээрээс


АВРОРЫН ДУУ МОНГОЛД АНХ СОНСОГДСОН НЬ

	Умард тэнгэрийн хаяа дахь өргөн Невийн булангаас 1917 оны 10 дугаар сарын 25-ны үүр шөнийн заагаар буудсан Аврора онгоцны буудлагын дуу дэлхий ертөнцийг донсолгов.

	Хүрээний Богд гэгээний автономит засгийн эрх баригчид дэлхий ертөнцийг донсолгосон Аврорын буудлагын энэ сүрт дууны чимээг сонсох ч дургүй байв.

	Тэд, зэргэлдээ айл хөрш Орос оронд хувьсгал болж баян, үгээгүй хоёр эрс ялгарч ангийн хатуу ширүүн тэмцэл болж байгааг нь болбол битгий дуулдаасай гэж бодож байжээ. Орос оронд ингэж төрийн хувьсгал болж хөрөнгөтний засаг унаад, хөдөлмөрчид засгийн эрх авсныг ард олон мэдчихвэл хэрэг биш болно гэж урьдаас тухайлсан тэд аминдаа л бэлтгэж байжээ.

	Эдгээр харгисууд, зэргэлдээ Орос улсад болж байгаа түүхт их явдлыг ард олноосоо нуух гэж байдаг чадлаараа зүтгэсэн нь нарыг алгаар хаахтай адил болж дэлхийг донсолгосон энэ түүхт явдлын чимээ газар бүр сонстох боллоо.

	Энэ их хэрэг явдал болж байхад 1918 он нүд ирмэхийн зуур гараад ирэхтэй зэрэг автономит монголд эдийн засаг соёлын талаар нөлөөтэй байсан Дорнод Сибирийн Эрхүү хотод анх удаа зөвлөлт засаг тогтжээ.

	В. И. Лениний «Их ялалтын марш» гэж нэрлэсэн 10 дугаар сараас 1918 оны хоёрдугаар сар хүртэлх хугацаанд хувьсгал маршаар явсантай адил дэлгэрч, монголын хилийн цаана хамгийн ойрхон харагдаж байдаг оросын Тройцкосавск хотонд 1918 оны гуравдугаар сард зөвлөлт засаг тогтжээ. Хүрээний Богд гэгээний засгийн газрын харгисууд, зөвлөлт оросыг хэлэх үг нь олдохгүй арга ядаад «шинэ намынхан» гэж нэрлэжээ. Яг энэ үеэр Зөвлөлт Оросын Гадаад Явдлын Ардын комиссариатын ирүүлсэн цахилгаан утсыг Богд гэгээний засгийн газрынхан үзээд бүр ч сандарч хүрээнд байсан хаант оросын ерөнхий консулд тэр цахилгааныг бариад амьсгаадан очиход нь консулын царай цусгүй юм шиг цайрч бодлого болж,

	— Тэр «Шинэ намынхан» удахгүй сөнөж, хуучин байдал дахиад тогтоно байх гэж бодох юм. Гэвч цагийн байдал хүндэрвэл хамгаалалдаа авахыг гуйя гэжээ.

	Богдын ордны харгисууд «Шинэ нам» сөнөнө гэхэд сэтгэл баахан тайтгаравч, хамгаалалдаа авна гэхээс зүрх нь дэлсэж байжээ. Тэд бас горьдол тасралгүй Хүрээнд байсан хятадын миллитарист Аньфугийн бүлгийн төлөөлөгч Чен И-д нүд нь орой дээрээ гарчихсан очиход нь мөн зальхай харгис:

	— Манай их дундад иргэн улсын «Засгийн газар» «Большевизмын аюулаас» Ар Монголыг аварна гэхэд нь Богдын ордныхон бас нэг удаа сэтгэл нь уужирчээ.

	Энэ явдлуудаас хойш Богд гэгээний засгийн газрын харгисууд хань хамсаатантай байгаадаа эрдэж, «Шинэ намын засгийн газрыг хэрхэвч хүлээн зөвшөөрөхгүй. Түүний төлөөлөгчийг өөрийн хилийн дотор оруулахгүй» гэж согсолзож байжээ. Тэд «Нийслэл Хүрээний сонин» бичиг дээр хүртэл шинэ тогтсон зөвлөлт оросыг гүтгэн муучилж, ард олны шүтлэг бишрэлийг ашиглан «шинэ нам» буюу «улаан нам»-ынхан бурхан шашныг үздэггүй, тэд ирвэл шашин төр устаж, цөвүүн цаг ирнэ гэж ам мэдэн цуурч байжээ.

	Богд гэгээнээр толгойлуулсан харгисууд харийн харгисуудтай холбоо байгуулж, зөвлөлт оросын эсрэг тэмцэх гэж чадах ядахаараа оролдож байхад хөдөлмөрчин ард түмэн зөвлөлт оросыг огт өөрөөр үзэж байжээ. 

	Энэ тухай Улаанбаатар хотын Сүхбаатар хорооны ард өвгөн Сэрээтэрийн хэлсэн нь:

	— Нас залуу байсан болоод юмны учрыг бас сайн мэдэхгүй байлаа. Гэвч ард олон ноёдын үгийг огт итгэдэггүй байсан юм. Тэр үед оросын хилийн харуулд байсан манай нутгийн Ойдовванжил гэдэг хүн, Хойд Орос улсад улаан нам, цагаан нам гэж гараад хоорондоо их л ширүүн байлдаан болж байгаа бололтой. Улаан нам нь ядуучууд гол нь байдаг. Цагаан нам нь хаад, ноёд, баячуул манайхаар бол ноёд тайж нар юм байх. Цагаан намынхан дийлэгдэж улаан нам дийлж байдаг юм гэж ярьсан нь одоо сэтгэлд илхэн байна гэж ажилчин ангийн ялалтын тухай сэтгэл бахдан ярилаа.

	Ард олон октябрийн их хувьсгалын бодит байдлыг үнэнээр ярилцаж, түүхт ялалтын сайхан мэдээг сэтгэл хөдлөн сонсож тэмцлийн зориг нь идэвхжин удахгүй болох хувьсгалт тэмцэлд бэлтгэж байжээ.

	Ганцхан ард олны өстөн дайсан зальхай харгисууд л энэ түүхт их явдлын тухай сонсох ч дургүй, үзэх ч дургүй, түүний их ялалтад итгэх ч үгүй эцсийнхээ өдөр хүртэл тэмцлээр ялагдан газрын хөрснөөс тонилцгоожээ.

	 


ЭНХ ТАЙВАН БОЛ АЗ ЖАРГАЛ МӨН

	1957 он шувтарч 1958 он гарав. Сар жилийн нэгэнд сайхан учралт энэ өдөр энхрий хайрт дүү нартаа сурлага хичээлд нь амжилтыг хүсэж, ирээдүйн их их амьдрал үйлст аз жаргалыг хүсэн ерөөе!

	Аз жаргал гэдэг бол өөрөө ирдэггүй, түүнийг хүнд бэрх тэмцлийн дундуур байлдан олж авдаг. Бидний энэ үе бол аз жаргалтай сайхан үе мөн. Манай ахмад үеийн хүмүүс, монгол ардын хувьсгалт намын удирдлагаар аз жаргалыг байлдан олж авсан билээ. Аз жаргал гэдэг бол энх тайван мөн.

	Сайхан сэтгэлтэй, шударга бат журамтай хүн бүр энх тайван байхыг үнэн сэтгэлээсээ хүсэж байна. Манай уудам тал, говь нутаг өтгөн сүрэг малаар дүүрч, айл бүр өнөр олон үр хүүхдээр дүүрэн, хүн бүр баяр жавхлантай аж төрж байгаа нь энх тайван мөн. Манай завод фабрикийн утаа цэлмэг тэнгэрт оргилж, саруул шинэ барилгууд сүндэрлэн малчид мал сүргээ онд мэнд оруулах гэж чармайж байгаа нь энх тайван мөн.

	Эх орон гэдэг бол эрхэм ариун юм. Өссөн төрсөн нутаг ус, өсгөн хүмүүжүүлсэн ард түмнийхээ төлөө хүч чадал, мэдлэг авьяасаа зориулна гэдэг нэгэн чин зориг манай үеийн хүний сэтгэлд байна. Энэ эрхэм зорилтыг үр хүүхэд нь ч залгамжлан авдаг юм.

	«Нуур амар бол нугас амар» гэгчээр дайн дажингүй байвал хүн бүр амар байна. Хүн төрөлхтөнд аюул хөнөөлтэй дайн, дахин битгий гараасай гэж үнэнч хүн бүр хүсэж байна. Энэ бол энх тайвны эрхэм зорилт.

	Боловсорч байгаа үр жимсний адил, үй түмэн хүүхэд та нарын гарт манай ирээдүй байна. Иймд хамгийн гол нь сурлага хичээлдээ чармайн шамдаж, энх тайван, аз жаргалаа байгуулахын төлөө баяр жавхлантай эрэлхэг цогтойгоор урагшаа алхацгаая!

	 

	«Пионерын үнэн» сонины 1958 оны нэгдүгээр сарын нэгний дугаараас


ОЛОН УЛСЫН СЭТГҮҮЛЧДИЙН ЭВ САНААНЫ НЭГДЛИЙН ТӨЛӨӨ

	Энх тайвны хүч чадлыг бэхжүүлэх, хүн төрөлхтөнд их гай гамшиг таригч дайны хор хөнөөлийг олон түмэнд зөвөөр таниулж, тэдгээрийн хүчийг дайны эсрэг чиглүүлэхэд сэтгүүлчдийн үүрэг маш их рольтой юм. Олон улсын сэтгүүлчдийн эв санааны нэгдлийг бэхжүүлэх, харилцан бие биедээ туслахын үүднээс энэ оны тавдугаар сард Бухарестад болсон олон улсын сэтгүүлчдийн байгууллагын их хурал, фашистын харгислал ба дайны эсрэг, энх тайван ардчиллын төлөө эрэлхгээр тэмцэж амь үрэгдсэн Чехословакийн нэрт сэтгүүлч Юлиус Фучикийн нас барсан 9 дүгээр сарын 8-ны өдрийг олон улсын сэтгүүлчдийн эв санааны нэгдлийн өдөр болгосон юм. Энэ өдрийг олон улсын сэтгүүлчид, энх тайвны үйл хэрэг, бие биеэ харилцан ойлголцох эрх ашгийн төлөө ажиллаж байгаагийн улмаас харгислалд хавчигдан мөрдөгдөж байгаа сэтгүүлчидтэй эв санаа нэгдэлтэйн тэмдэг болгон ёсолж байна. Олон улсын сэтгүүлчдийн байгууллагын их хурал, эв санааны нэгдлийн өдөр харгис засгийн шоронд зовон зүдэрч байгаа нөхөд, тэдний гэр бүлийнхэнд тусламж үзүүлэх эв санааны нэгдлийн фондод мөнгө хуралдуулахыг дэлхий дахины сэтгүүлч нарт уриалжээ.

	 

	* * *

	 

	Дэвшилт үнэн зөв хэргийн төлөө эрэлхэг хатан зоригтой тэмцэж, хувьсгалт их тэмцлийн бэлгэ тэмдэг болсон Юлиус Фучикийг орон бүхний ард түмэн мэднэ. Чехословакийн үндэсний баатар, дайчин эв хамтач, гайхамшигт зохиолч, нэрд гарсан сэтгүүлч Юлиус Фучик бол нийгмийн их зүтгэлтэн хүн байлаа. Юлиус Фучик Чехийн ажилчин ангийн хувьсгалт тэмцэлд 18 настай байх үедээ оролцож Пльзений ажилчны майн нэгний жагсаалд оролцож явжээ. Дөнгөж 17 настай Юлиус Фучик, 1921 онд Чехословакийн эв хамт намыг байгуулах үед намын идэвхтэн гишүүний нэг нь болсон байжээ. Умард Чехэд «Руде право» сонины сурвалжлагчийн үүргийг гүйцэтгэхийн хамт «Ажил хаялт» гэдэг нууц сэтгүүлийг эрхлэн гаргаж, уурхайчдын ажил хаялтад оролцож байжээ. Фашистууд Чехословакийг эзэлсэн хар жилүүдэд Фучик өөрийн хүч, авьяас чадлаа эв хамт намын нууц хэвлэлийн ажилд зориулжээ. Ю. Фучик Чехословакийн эв хамт намыг бэхжүүлэх хэрэгт онцгой гавьяа байгуулсан бөгөөд 1942 оны хоёрдугаар сард баригдах хүртлээ шинээр нууц байгуулагдсан намын төв хорооны ажлыг толгойлон удирдаж, нууц гарч байсан «Руде право» сониныг эрхлэн байжээ. Фашистын эзэмшлийн хар жилүүдэд Ю. Фучик, Чехийн утга зохиолын дэвшилт сайхан уламжлалыг хөгжүүлэн Чехийн ард түмний соёлын их өвийг фашистын довтолгооноос хамгаалан тэмцэж байлаа.

	Цогтой хувьсгалч, мохошгүй тэмцэгч, их зохиолч, сэтгүүлч Ю. Фучикийн тэмцлийн зоригийг фашистын хар харгислалын шорон гянданд ч нугалж чадаагүй юм. Ю. Фучик, Прага хотод гестапын шоронд байхдаа «Цаазын газар сувалжилсан тэмдэглэл» гэдэг гайхамшигт зохиолоо бичжээ. Энэ номдоо Ю. Фучик, өөрийн санаа бодлыг тодорхойлон гаргасан бөгөөд номын төгсгөлд 

	 

	«Хүн ард аа!

	Бид та нарт хайртай байсан юм шүү!

	Сонор соргог байгаарай!»

	 

	гэж захисныг дэлхий дахины дэвшилт бүх хүн төрөлхтөн мэднэ. 

	Ю. Фучикийн цогтой халуун үг империалист харгислалын эсрэг цус асгаруулагч дайны эсрэг тэмцэж байгаа бүх дэвшилт хүмүүс ялангуяа мөрдөгдөж байгаа үнэнч шударга сэтгүүлчдийг зоригжуулж байна. «Цаазын газар сурвалжилсан тэмдэглэл» гэдэг номоор нь Юлиус Фучикт 1950 онд олон улсын энх тайвны шагнал олгожээ. Ю. Фучикийн эх оронч, хатан зоригтой тэмцэгч гэрэлт сайхан дүр нь империалист дайны эсрэг, үндэснийхээ тусгаар тогтнолын төлөө, эрх чөлөөнийхөө төлөө тэмцэж байгаа Ази, Африкийн ард түмэнд мөнхийн сайхан жишээ болж байна. Одоо хөрөнгөтөн ажилчин анги хоёр, колоничлогч ба дарлагдсан ард түмэн хоёрын хоорондын тэмцэл хурцдаж байгаа үед харгис хүчний зүгээс шударга дэвшилт сэтгүүлчдийн эсрэг дайран довтлох явдал гарсаар байна. Дайны эсрэг, арьсны өнгөөр ялгаварлахын эсрэг, Франц, Алжирын ард түмний хооронд харилцан ойлголцох нөхөрлөлийг тогтоохыг эрмэлзэж хэвлэлийн эрх чөлөө ба ард түмний эрх чөлөөний төлөө тэмцсэн Анри Аллег тэргүүтэй Алжирын дэвшилт сэтгүүлчдийг францын засгийн газар баривчлан шоронд хорьж, эрүү шүүлт тулган мөрдөж байгаа балмад харгис явдлыг дэлхий дахины шударга хүн бүхэн жигшин эсэргүүцсэн билээ. Алжирын дэвшилт шударга сэтгүүлчдийн эрх чөлөөнд тийнхүү зүй бус халдаж, тэдний амь насанд аюул учруулахад хүрсэн хар хэргийг монголын ард түмэн эрс буруушааж үзсэн юм. Харгисуудын зүгээс ингэж дэвшилт чөлөөт хэвлэл, дэвшилт сэтгүүлчдийн эрх чөлөөнд халдаж тэднийг элдвээр хавчин хяхдаг зүй бус явдал АНУ болон өмнөд Вьетнам, өмнөд Солонгос зэрэг улсуудад гарсаар байна. Бүр саяхан Хонконг дахь английн эрх баригчид, албан үүргээ гүйцэтгэж явсан Хятадын сэтгүүлчдийн хувийн эрх чөлөөнд халдсан явдал гаргасныг монголын сэтгүүлчид, зохиолчид жигшин хилэнт эсэргүүцлээ илэрхийлсэн билээ.

	Энэ жил олон улсын сэтгүүлчдийн эв санааны нэгдлийн өдрийг тэмдэглэхдээ, монголын сэтгүүлч, зохиолч, соёл, урлагийн ажилтнууд, үзэг бийр нэгтэй ах дүү сэтгүүлч нөхдөдөө халуун баяр хүргэж, ялангуяа харгис хүчний хавчлага мөрдлөгт байгаа шударга зүтгэлт нөхдийнхөө тэмцлийг дэмжиж, тэдэнд санаа сэтгэл, эд материалын тусламж үзүүлэхэд бэлхэн байгаагаа илэрхийллээ.

	 

	«Соёл, утга зохиол» сонины 1958 оны есдүгээр сарын 13-ны дугаарт


АЖ ҮЙЛДВЭРИЙН ШИНЭ РАЙОН

	Сэтгүүлчийн тэмдэглэл

	 

	Дорнод Германы Бранденбургийн газрыг эдийн засгийн нөхцөл байдлаар гурван тойрогт хуваасны нэг нь Котбус тойрог юм. Энэ тойрогт хүрэн нүүрс их боловч урьд хүрэн нүүрс боловсруулах ажил туйлдаа хүрч чадаагүй байв. Одоо ардчилсан Бүгд Найрамдах Герман улсын үед энэ нутаг хүрэн нүүрсний аж үйлдвэрийн шинэ район болжээ. 

	Эндхийн хүрэн нүүрс боловсруулах үйлдвэрүүдэд Берлиний Бергман Борзиг заводод хийсэн нүсэр том хоолойнууд дамналдан, цахилгаан станцын өндөр яндангуудаас оргилон гарах утаа, хүрэн нүүрсний нунтаг тоостой хольцолдон Котбусын тэнгэрийг бүрхэн үзэгдэх нь Бүгд Найрамдах Ардчилсан Герман Улсын аж үйлдвэрийн шинэ өрнөлтийг үзүүлж байгаа шиг санагдав.

	Цахилгаан энергийн аж үйлдвэр Ардчилсан Герман Улсад их ахицтай хөгжиж байна. Шпрее голын урсгалын эхэнд байгуулагдсан Трантендорф гэдэг илчит цахилгаан станц сүүлийн жилд цоо шинэ бий болжээ. Ардчилсан Герман улс энэ станцыг богино хугацаанд байгуулах болсон учир чөлөөт Германы залуучуудын эвлэл барилгын ажлыг шефлэн авч олон мянган эрэгтэй эмэгтэй залуу тус бүгд найрамдах улсын нутаг бүрээс ирж, барилгад ажиллажээ. Улс Орныхоо сэргэн мандалтын төлөө хөдөлмөрийн идэвх нь өрнөсөн олон арван мянган залуу одоогийн 2 дугаар таван жилийн төлөвлөгөөний (1957—1961 он) жилүүдэд байгуулагдах цахилгаан станц, хүрэн нүүрсний үйлдвэрийн шинэ барилгад ажиллах гэж урьдын адил эх оронч сэтгэл зориг нь бадарч байна.

	 

	 

	Лауххаммер дахь коксын завод

	 

	Герман орон чулуун нүүрсээр баялаг боловч гол төлөв нь баруун германд байх учир Бүгд Найрамдах Ардчилсан Герман улс зөвхөн хүрэн нүүрс боловсруулж, өөрийн аж үйлдвэрт хэрэглэх хэрэгтэй болжээ. Төмрийн хүдэр хайлуулахад халууны илч их гаргадаг кокс зайлшгүй хэрэгтэй. Коксыг урьд чулуун нүүрснээс гаргахаас биш хүрэн нүүрснээс гаргаж болдоггүй байв.

	Энэ районд урьд ажиллаж байсан хүрэн нүүрс боловсруулах үйлдвэрүүд зөвхөн бензин, янз бүрийн тос гаргадгаас биш кокс гаргадаггүй байв.

	Гэтэл Ардчилсан Бүгд Найрамдах Герман улс байгуулагдсанаас хойш хүрэн нүүрснээс кокс боловсруулах болов. Вилкенрот, Раммлер гэдэг хоёр эрдэмтэн, хүрэн нүүрснээс кокс боловсруулах аргыг анх удаа шинжлэн олсноор 1951 оны сүүлээр Лауххаммерт коксын завод шинэ тутам байгуулж эхэлсэн нь богино хугацаанд заводын гол хэсгийг дуусгаж, 1952 оны 6 дугаар сараас кокс гаргаж эхэлжээ. Хүрэн нүүрсийг хэрхэн боловсруулж яаж кокс гаргадгийг заводын дарга нөхөр Отто Грат ярихдаа:

	— Ингэж хүрэн нүүрснээс кокс боловсруулах үйлдвэрийг дэлхий дээр анх удаа Ардчилсан Герман улс байгуулсан юм. Хүрэн нүүрсийг тээрэмдэн хэвд оруулж шахмал болгоод коксын зууханд оруулна. 200-аас 1000 градус хүртэл халууны хэмжээтэй тусгай хоолойнуудаар дамжиж 20-30 цагийн дотор кокс боловсрон гарна.

	Хэвд шахсан шахмал нүүрс кокс болохдоо нэлээд хувь нь боловсрох дамжлагадаа хэмхрэх боловч хэмхэрснийг химийн заводод шилжүүлж бал чулуу, хиймэл сунадаг хийхэд ашиглана, хамгийн жижиг нунтгийг цементийн үйлдвэрт хэрэглэнэ.

	Тус завод хүрэн нүүрснээс зөвхөн кокс гаргаад зогсоогүй бас ноцдог хий гаргана. Нэг жилийн дотор 775 сая кубметр хий гаргадаг бөгөөд манай завод боловсруулсан хийгээ Лейпцигт тусгай хоолойгоор дамжуулан явуулдаг. Бас жилд 60 мянган тонн хөнгөн чанарын тос гаргаж, үүнээс бензин, дизелийн янз бүрийн түлш гаргана.

	Хүрэн нүүрснээс боловсруулан гаргасан зүйлийг улмаар химийн үйлдвэрт боловсруулж хамгийн нарийн чанар сайтай гоёлын хувцас хийдэг перлон болон янз бүрийн хуванцар хийсэн гоёмсог эд гаргадаг боллоо.

	Манай завод бүтэн жилийн дотор 2,4 сая тонн шахсан нүүрс бэлтгэж түүнээс 1 сая тонн кокс гарган авч байна. Хүрэн нүүрс бол зөвхөн түлш биш ардын аж ахуйн чухал хэрэгцээт зүйл мөн гэлээ.

	Кокс боловсруулах үйлдвэрийн шинэ төв Лауххаммерт орон сууцны 1600 шинэ байр барьсны дээр шинэ эмчлэх газар, шөнийн амралтын газар, сургууль, хүүхдийн цэцэрлэг, ясли, халуун ус, цэвэрлэгээний газар зэргийг байгуулжээ.

	Гурван ээлжээр 24 цагийн турш ажилладаг асар том энэ заводын барилга урт нь 3 км өргөн нь 1 км газар эзлэх боловч 2400 ажилчинтай юм. Заводын тасгаар ороход маш цөөхөн хүн ажиллаж байгаа нь завод орчин үеийн техникээр тоноглогдсоныг гэрчилж байна. Заводод ажиллах хүн урьдаар тусгай мэргэжлийн курст 2 сар сурсны дараа ажилд орж ажиллавал, мэргэжилтэй ажилчин болдог байна. Хэрэв жинхэнэ мэргэжилтэй мастер болъё гэвэл 2 жил оройн сургуульд явж шалгалт өгсний дараа мастер болдог байна.

	Манай завод 1954 онд ерөнхийлөгч Вильгельм Пикээс «Эх орны одон» гэдэг хөдөлмөрийн гавьяаны одонг хүлээн авсны дээр олон ажилчин засгийн дээд шагнал хүртсэн юм. Манай ажилчид эх орныхоо социалист бүтээн байгуулалтын үйлст амь бие хайргүй зүтгэн ажиллаж ирэв. Ялангуяа 1953 оны 6 дугаар сард болсон Фашистын үймээний өдрүүдэд ажилчид ажлын байрнаас нэг минут ч холдсонгүй заводоо сахин хамгаалж байсны адил одоогийн баруун Германы хонзогногч фашист бүлгийн элдэв гүтгэлгийн эсрэг урьдын адил соргог сэрэмжтэй ажиллах өндөр идэвхжилтэй байгаа юм гэж Отто Грат нэмж хэллээ.

	 

	 

	Шинэ комбинат Шварц Пумпе

	 

	Найман жилийн өмнө энд битүү ой бүрхсэн, чимээ анир багатай нэг жижигхэн тосгон байлаа. Шварц Пумпе гэдэг нэр нь тэндхийнхний нэршиж ирсэн Хар худаг гэсэн үг юм. Эртнээс нааш эндхийн худаг өмхий үнэртэй муухай ус гардаг байсан учир энэ тосгонд байгуулсан нэг жижигхэн зочид буудал бас Шварц Пумпег Хар худаг гэж нэрлэгдсэнээс одоо энэ шинэ комбинат тийнхүү нэрлэгджээ. Энд 25 хавтгай дөрвөлжин км газар асар их шинэ барилга сүндэрлэн босож байна.

	Тус комбинат өдөрт 100 мянган тонн хүрэн нүүрс боловсруулж, сайн чанарын кокс бэлтгэн, эх орныхоо металлургийн үйлдвэрт өгөх зорилготой, Лауххаммерын жишээгээр энэ шинэ комбинат байгуулах ажил эхлээд асар удаагүй боловч барилгын ажил их хурдан ахиж байна. Барилгын ажилд хүний хүч бага, механизм их хэрэглэдгээр барилга дээр ажиллаж байгаа хүн төдий л олон үзэгдэхгүй зөвхөн 4000 хүн л ажиллаж байна. Комбинатын барилга дуусахад ажилчдын тоо 16 мянга хүртэл нэмэгдэх юм. Одоо барилгын ажил их ахицтай явж байна. Шварц Пумпед ажиллахаар тус бүгд найрамдах улсын муж хязгаар бүрээс сайн дурын идэвхтэн нар ирдэг. 

	Франкфуртээс сайн дураар ирсэн 11 хүнтэй Вемерын бригад, барилгад бетоны ажил хийж хоёр жилийн нүүр үзжээ. 

	Тус бригадын ажилчин Рика хэлэхдээ:

	— Би эх орныхоо социалист барилгын ажилд оролцохоор энд ирсэн юм. Энэ оны 10 дугаар сард хугацаа дуусна. Гэвч би 1965 он хүртэл ажиллана гэв.

	Барилгын түрүүч нь дуусаж бэлэн болжээ. Зөвхөн комбинатын дотор 2000 радио цэг 4000 телефон тавигдах учир төв станц нь ажиллахад бэлэн болжээ. Шварц Пумпейн хүрэн нүүрсний комбинатын барилгад 2 том цахилгаан станц гол суурь эзэлж байна. Хамгийн сүүлчийн техник төхөөрөмжөөр тоноглон байгуулж байгаа Люббенау ба Ветшау дахь хүрэн нүүрсээр ажиллах хоёр цахилгаан станц дэлхий дээр хамгийн том цахилгаан станцад орох бөгөөд хоёул нийлээд 15 миллиард киловатт цаг цахилгаан энерги үйлдвэрлэх юм. 1957 онд Ардчилсан Герман улсын хэмжээгээр боловсруулсан цахилгаан энергийг энэ хоёрхон цахилгаан станц гаргах буюу Голландын нэг жилийн дотор үйлдвэрлэх цахилгаан энергитэй тэнцэх цахилгаан боловсруулна. Энэ хоёр цахилгаан станц 1960 оноос цахилгаан гаргаж эхэлнэ гэж Шварц Пумпейн нүүрсний комбинатын орлогч дарга Хорник Паул тодорхой ярьж өглөө. Нөхөр Хорник Паул бол залуу наснаасаа ажилчны хөдөлгөөнд оролцож хатуужсан хуучин коммунист хүн юм. Тэр Испанийн бүгд найрамдах улсад интернационалын бригадад оролцож 1936 онд Испанид байлдаж явсны дараа Зөвлөлт Холбоот Улсад ирж суралцан инженер болсон хүн юм.

	Шварц Пумпе дэх хүрэн нүүрсний шинэ комбинатын барилга, Бүгд Найрамдах Ардчилсан Герман Улсын улс ардын аж ахуйд чухал суурь эзэлж эдийн засгийн талаар ойрын жилүүдэд Холбооны Бүгд Найрамдах Герман улсыг гүйцэж түрүүлэх гэсэн намын тавьсан зорилтыг биелүүлэх, энх тайвныг сахин хамгаалах хэрэгт эрхэм чухал холбогдолтой гэдгийг Германы ард түмэн гүнээ мэдэж байна.

	 

	«Үнэн» 1958. 8.19. № 192-оос


ИХ ОКТЯБРИЙН ҮЗЭЛ САНААНЫ ЯЛАЛТ

	Урьдын хүрээ, хүй Мандалын хоорондох өртөөний улаа олон жил нэхэж хол ойрын элдэв сонины зах зухаас сонсож сэтгэлээ тэжээж явсан эгэл жирийн малчин ардын бодол санаанд оросын хувьсгалын тухай дам сонссон хоёр гурван үг хэтний гал гялсхийхтэй адил нэгэн үзүүрт бодлыг төрүүлсний адил Кантоны нэхмэлчин юм уу, Станбулын тэнгисчин, Туриний авто машины үйлдвэрийн ажилчин хүний бодол санаанд бас шинэ эрмэлзэл төрүүлсэн нь илэрхий.

	Ажил хаялт, улс төрийн зэвсэгт бослого зэрэг лут их зорилт өмнөө тавьсан олон түмний тэмцлийн салхи шуургаар эхэлсэн энэ зууны 17 дугаар оны 10 дугаар сарын 7-ны өдрийн үүр шөнийн заагаар Умард Балтийн тэнгисээс буудсан «Аврора» хөлөг онгоцны их бууны нүргэсэн дуугаар эхэлсэн октябрийн социалист их хувьсгал, хүн төрөлхтний түүхэнд үлгэрт гардаг хүсэл болсон жаргалын шинэ үеийг нээсэн билээ.

	Дэлхий ертөнцийг донсолгосон их хувьсгал болж хуучнаас тэс өөр шинэ ертөнц тогтсоноос үзэл санаагаар бие биеийн эсрэг хоёр нийгэмлэг бий болж социалист капиталист хоёр системийн эхлэлтийг тавьжээ. Гэвч энэ хоёр өөр нийгэмлэг үргэлж хямралдаж байх бус энх тайвнаар зэрэгцэн орших ёстойг зөвлөлт засаг анхны өдрөөс дэлхий дахинд зарласан юм. Петроградад хувьсгал ялсан анхны шөнө Бүх Оросын Зөвлөлүүдийн хоёрдугаар их хурал болж энх тайвны тухай хууль баталж гаргасан билээ.

	Зөвлөлтийн баатар ард түмэн, манай үеийн оюун билиг, зориг хүсэл, нэр төр болсон коммунист намынхаа удирдлагаар тохиолдсон бэрхшээл бүрийг эрс хатан зориг, тэсвэр хатуужилтай туулж социализмыг ялалттай байгуулж коммунизмд дэвшиж байна. 42 жилийнхээ тэмдэглэлт сайхан ойн баярыг тэмдэглэж байгаа энэ өдөр Зөвлөлт Холбоот Улс агуу их зөн бэлгэт ардчилсан үзэлт Белинскийн хэлснээр дэлхий дахинд соёл шинжлэх ухааныг түгээгч хамгийн хүчирхэг гүрэн боллоо.

	Их октябрийн социалист хувьсгал ялснаар зуу гаруй жилийн өмнө дэлхий дахинд «хий үзэгдэл» мэт байсан коммунизм ялагдашгүй жинхэнэ бодит хүчин болсноо үзүүлжээ. Дэлхийн хоёрдугаар дайн хүртэл олон улсын коммунист намууд, эгнээндээ 4200 мянган гишүүнтэй байсан бол фашизмыг эсэргүүцсэн дайны үе болон дараах жилүүдэд коммунист хөдөлгөөн орчин үеийн хамгийн дэвшилттэй хүчирхэг хөдөлгөөн болжээ. Одоо 83 орны коммунист, ажилчны намын эгнээнд 33 сая хүн хамрагдаж байна. Коммунистууд одоо үед социализм ба коммунизмын байгуулалтын тугийг өндөр өргөж, энх тайван социализмын тэмцлийн тэргүүн эгнээнд явж байна.

	Дэлхийн хоёрдугаар дайны гал дүрэлзсэн хатуу ширүүн жилүүдэд олон намын дотроос коммунист, ажилчны намууд тэмцэлд үнэнч туйлбартай хатуужилтай, самбаа зоригтой, хөдөлмөрчин олонд хамгийн ойрын болохоо үзүүлсэн учир ард түмний тэмцлийн удирдагч нь болов. Дайны дараа Европ, Азийн олон оронд хувьсгал ялсан нь дээр цагт хэтний гал шиг байсан хувьсгал хээрийн түймрийн гал шиг өргөн хүрээтэй боллоо. Ялангуяа их хятадын хувьсгал ялсан явдал октябрийн социалист их хувьсгалын дараа гарсан хамгийн том түүхэн үйл явдал байлаа.

	Их Хятад, Албани, Болгар, Ардчилсан Вьетнам, Ардчилсан Герман, Польш, Румын, Унгар, Ардчилсан Солонгос, Чехословакийн ард түмэн капиталистууд, газрын эздийн боолчлолоос үүрд ангижирч, Улс орныхоо хувь заяаны эзэн болсон явдал марксизм, ленинизмийн үзэл санааны их ялалт боллоо. Ардын ардчилсан социалист шинэ улсууд бий болж Зөвлөлт Холбоот Улсаар манлайлуулсан социалист систем бий болсон явдал их октябрийн үзэл санааны ялалт мөн. Социалист системийн доторх ах дүү ардын ардчилсан орнууд одоо үед юуны өмнө социализмын материал техникийн баазыг бий болгохын тул техникийн хувьсгал хийх бие биедээ харилцан туслалцах, туршлагаа солилцохын хамт аж ахуйгаа хэтийн төлөвлөгөөгөөр зохицуулан хөгжүүлж байна.

	Хоёр системийн энх тайвнаар зэрэгцэж хийсэн уралдаанд манай социалист лагерь, капитализмаас түрүүлэх зорилт тавьж байна. СССР-ийн улс ардын аж ахуйн 7 жилийн төлөвлөгөөг биелүүлсний дүнд социалист лагерь дэлхийн үйлдвэрийн бүтээгдэхүүний хагасаас илүүг гаргах болно. Социалист систем одоо дэлхийн газар нутгийн 26%-ийг, хүн амын 1/3 хувийг эзэлж байгаа бөгөөд материаллаг үйлдвэрлэлийн талаар капиталист лагериас давуу байдлыг олж авах зорилт социалист орнуудын эрхэм зорилт болж байна.

	Хүчирхэг их социалист лагерь оршиж байгаа учраас колони, хагас колонийн орны ард түмэн өөрийн хүчинд улам итгэл төгс байна. Үндэсний эрх чөлөөний хөдөлгөөн Ази, Африкаар зогсохгүй, Латин Америкт ч өрнөж байна. Дайны дараа колонийн систем задран унаж, Ази, Африкийн 1 миллиард 300 сая хүн капитализмын боолчлолоос чөлөөлөгдөж биеэ даасан шинэ амьдралын замд оржээ. Урьд колони байсан улс одоо социализмд дэвшин орсноос гадна Энэтхэг, Ирак зэрэг улс төр, эдийн засгийн талаар биеэ даасан улсууд бий боллоо. Дэлхийн газрын зураг дээр тусгаар тогтнолын төлөө тэмцэлд ялалт хийсэн олон шинэ улс бий болж жил бүр нэмэгдсээр байна. Африк даяар империализмын эсрэг тэмцлийн гал Конго мөрний өтгөн ой шугуйгаас Сахарын цөл дундуур дүрэлзэж байна.

	Капитализмын колоничлолоос чөлөөлөгдсөн улсууд социалист лагерийн орнуудын дэмжлэгээр эдийнхээ засгийг хөгжүүлж Энэтхэгт Бхилайн төмөрлөгийн завод зэрэг том барилга босож тэдгээр орны ард түмэн социалист лагерийн орны ард түмэнтэй улам халуун талархалтай болж байна.

	Ард түмэн хувь заяагаа шийдвэрлэхийн учрыг мэдэж колоничлогчдын ов мэхийг илрүүлэхтэй хамт империалистууд «коммунизмыг эсэргүүцэх» гэдгээр бамбай хийж, тусгаар тогтносон улсуудыг социалист лагерийн орнуудаас холдуулан өөрийн хүрээнд барьж байх элдэв оролдлого хийж «эдийн засгийн тусламж» үзүүлэх нэрээр гартаа атгах цэрэг дайны элдэв дампуурсан эвсэл холбоонд оруулна гэж колоничлох «шинэ» хэлбэрийн төлөө чармайж байна. Багдадын гэрээ Иракийн хувьсгалаар тамтаг болж үнэ цэнгээ алдахад америкийн империалистууд СЕНТО буюу төвийн гэрээ гэдэг хоосон нэр зүүлгэж дахин эмхлэн байгуулж ч үзэж байна.

	Империалистууд сүрдүүлж далайлгадаг юм нь атом устөрөгчийн бөмбөг юм. Атомын нууцыг хүмүүс аль хэдийнээ мэдэж Зөвлөлт Холбоот Улс атомын энергийг аль дуртай зүйлдээ ялангуяа энх тайвны үйлст амжилттай ашиглаж байна. Орон бүхний ард түмэн цөмийн зэвсгийн хор аюулыг гүнээ ойлгосон учир энх тайвны хөдөлгөөнийг далайц ихтэй өрнүүлж байна. Ард түмэн сонор сэрэмжтэй байж дайныг идэвхтэй эсэргүүцсэнээр энх тайвныг хамгаалъя гэдгийг мэдэж байна.

	Социализмын хүч чадал ийнхүү их өсөж байхад капиталистууд социализмыг капитализмаар солино гэдэг дампуурсан бодлогодоо найдсаар байна. Бодит үнэн гарцаагүй учир капиталистууд хэчнээн хийрхсэн ч социализмыг тэд дарж дийлэхгүй нь магад аа. Зөвлөлт Холбоот Улсын их чармайлтаар олон улсын байдалд сүүлийн үед эрс өөрчлөлт гарлаа. Ялангуяа хоёр лагерийн найрамдалтай зэрэгцэн орших зарчим дээр үндэслэж Зөвлөлт Холбоот Улсын засгийн газрын тэргүүн нөхөр Н. С. Хрушев АНУ-д зочилсон явдал олон улсын байдлыг зөөлрүүлэн «хүйтэн дайны» мөсийг хайлуулснаар дэлхий дахинд чухал ач холбогдолтой зүйл боллоо.

	Одоо үе бол энх тайван ардчилал социализмын их өрнөлтийн үе юм. Энэ үед шинжлэх ухаан техникийн хөгжилт, үйлдвэрлэлийн байгуулалтаар социалист байгуулалт түргэн хөгжиж байна. Ертөнцийг танин мэдэх гэдэг үг хуучирч ертөнцийг өөрчлөх үе иржээ. Шинжлэх ухаан дэлхий ертөнцөөр барахгүй алс холын од гарагт хүрч хүн төрөлхтний шинжлэх ухаан техник үйлдвэрлэлийн хөгжлийн явцад байгалийг захирч амьдралын сайн сайхныг хүмүүст зориулахын тулд ард түмний бүтээлч авьяас чармайлтыг улам их өрнүүлсэн үед бид амьдарч байна. Ийм сайхан үеийн аз жаргалтай монголын ард түмэн, магнай тэнэгэр алсыг харж цээж дүүрэн амьсгалж, баяр бахдалтай урагшаа алхаж байна. Энэ бүхэн бол их Октябрийн үзэл санааны ялалт мөн.

	 

	«Үнэн» сонины 1959 оны 263 дугаарт


МАНАЙ ЭХ ОРНЫ ӨНӨӨДӨР

	Уудам хээрийн атар бэлчээрт адуун сүргийнхээ зүг давхиж яваа малчин хүний дуулах юутай яруу сайхан бэ! Түүний дуунд төрсөн нутгийн нь жавхлант байдал ард түмний төгс жаргалант амьдрал дүрслэгдэн гарч байна.

	— Эн зах нь харагдахгүй олон адуу чинь хэний адуу вэ гэвэл,

	— Манай нэгдлийн адуу гэж тэр лав хариулна.

	— Танайх ямар нэгдэл бил ээ? гэвэл, «Шинэ амьдрал» юм уу эсвэл «Ялалтын зам» гэсэн нэгдлийн нэр хэлэх байх.

	Хаврын урь орж, цас ханзарч газрын өнгө бараантаад нарны тунгалаг илч хүчтэй төөнөж, хөөрхөн хурга ишиг майлалдан, хөгжин дэлгэрэх манай нэгдлийн хавар юутай сайхан юм бэ.

	Мал төллөж эхлэхэд малчин хүний сэтгэл сэргэж, шинэ гарсан төлийг баяр хөөр болон авч байхад бас түүнээс дутуугүй тэмдэглэлт зүйл гарлаа. Манай нутагт шинэ сайхан завод босож өндөр яндангаас нь өтгөн утаа боргилон гарч өглөөний тунгалаг агаарт замхран, мандан бадрахын бэлгэ тэмдэг болж байна гэж малчид баяр бахдал болж байна.

	Хөдөө, хот хаана ч гэсэн манай амьдрал хаврын амьдрал шиг цэцэглэж бид түүнтэй уралдаж байна. Амьд байгальд халуун илч үр шимийг авчрагч хаврын нарны адил аз жаргалыг авчрагч манай орны ажилчин ангийн тэргүүний хүмүүсийн зөвлөгөөн өнөөдөр манай эх орны нийслэлд нээгдэж олон түмэн тэдэнд хайр талархлаа дэвшүүлж байна. Манай социалист нийгэмлэгийг бүтээн байгуулагч аж үйлдвэрийн ажилчид, уулын үйлдвэрийнхэн, барилгачид, төмөр замынхан, тээвэр холбооныхон, үйлдвэрийн хоршооллын тэргүүний шилдэг сайчуул цуглараад аж ахуйгаа яаж удирдан хөтлөх вэ, ямар аргаар ажиллавал үр ашиг нь гарах вэ, хэний туршлага сайн болж байна, хэн ямар санаачилга гаргаж байгаагаа хэлэлцэж эхэллээ.

	Одоо үеийн хөгжил гэдэг маш хурдан, хүн бүр түүнээс хождохгүйг чармайж байна. Алтайн уулсаар нутагладаг эмгэн Буд өсөх насандаа жаргал гэдгийг үзээгүй, өтөлсөн хойноо ийм жаргал ирснийг өөрийгөө залуу болсон шиг санана. Тэгээд бас нэгдлийнхээ залуустай ажил хөдөлмөрөөр уралдаад ч авмаар бодогдоно. Буд эмгэний хүү нь алс холын нэг аймгийн нутагт үйлдвэрт ажилладаг. Өнөө үед, эх хүн үр хүүхдээ алс газар явуулчхаад хэл мэдээгүй уйтгарлан хүлээдэг урьдын байдал өөрчлөгджээ. Мөрөн, Есөнбулаг, Сайншанд хаана ч байсан цахилгаан буюу телефоноор харилцаад өдрийнхөө явдлыг өдөрт нь бүтээгээд байдаг болсон учир Буд эмгэний хүү эхийгээ аймагтаа очоод онгоцонд суугаад Улаанбаатарт ирж тэндээсээ галт тэргэнд суугаад ир гэж захижээ. Өнөөдрийн монгол оронд урьдын үхэр тэрэг, тэмээн жингээр жил сараар явж харилцаж байсны оронд авто машин, төмөр зам, нисэх онгоцоор явж, сарын газрыг өдрөөр, өдрийн газрыг цагаар товчилдог болсон хойно газар хол гэхээ больжээ.

	Нийт улс орны хөгжил ч үүнтэй адилхан ийм хурдан ахицтай өрнөж байна. Энэ бол манай ард түмэн асар их далайцтай шинэ зорилт тавьсан намынхаа бодлогыг халуун сэтгэлээр дэмжин биелүүлдэгт хамаг учир нь байна.

	Улс орны маань хөгжиж бадрахын үндэс нь аж үйлдвэр мөн гэж манай хүн ард цөм мэддэг. Ингэж ч мэдсэн учир Налайхын нүүрсний уурхайн ажилчин Мансуурь, Пунцаг нар нэг ээлжид 9—10 хүний норм биелүүлж, барилга дээр залуучуудын эвлэлийн гишүүн Цогоо, нэрт барилгачин Лхамсүрэн нар тавтын систем гэгч нь хөдөлмөрийн бүтээл нэмэгдүүлэхэд их ач холбогдолтой гэж үзээд түүнийхээ төлөө хамаг чармайлтаа гаргаж байна.

	Манай орон үндэснийхээ аж үйлдвэр, барилга, тээвэр, зам харилцаа, үйлдвэрийн артелийг хөгжүүлэх ажлаа ардын хувьсгалын анхны өдрөөс эхэлсэн. Тус орон дундад эртний феодализмын байгууллаас социализмд шууд ороход материал техникийн баазгүй байсан, хүмүүсийн мэдлэг хоцрогдмол зэрэг түмэн бэрхшээл тохиолдовч түүнийг бид ардын хувьсгалт намынхаа суут мэргэн удирдлагаар давж ирлээ.

	Дэлхийн хөдөлмөрчдийн багш их Ленин 1916 онд бичсэн өгүүлэлдээ: оросын ажилчин анги, засгийн эрхийг авмагц Монголчуудын зэрэг хоцрогдсон ард түмний ардчилал, социализмын төлөө тэмцэхэд нь сэтгэл харамгүй туслах болно гэсэн билээ. Орос тэргүүтэй зөвлөлтийн ард түмэн, манай оронд ардын их хувьсгал мандуулах их тэмцлийн өдрөөс эхлэн өнөөдөр хүртэл байнга тусалж их Лениний хэлсэн нь амьдрал дээр биелэгдсээр ирлээ. Үйлдвэр бол хүнд хөнгөн олон төрөл, хүнд үйлдвэрийн салбар төмөр зам, уурхай манай оронд хөгжиж байна. Нүүрс бол аж үйлдвэрийн хөгжилд, хүнд тариа будаа чухал байдгийн адил хэрэгцээт зүйл.

	1922 онд Налайхын уурхай бүтэн жилд 871 тонн нүүрс гаргаж байсан бол өнөөдөр жилд 500 мянгаас 600 мянган тонн нүүрс гаргах чадалтай одоо цагийн техникээр тоноглогдсон лут том их уурхай ажилладаг боллоо.

	Манай говь нутагт нефтийн цамхгууд сүндэрлэн босож, Зүүнбаяны нефтийн шинэ суурин байгуулагдаж, тэнд шинэ амьдрал, шинэ хөгжил өрнөсөөр олон жил боллоо.

	Дорнод Монголын атар хээр тал нутагт уулын үйлдвэрүүд байгуулагдаж газрын хөрсөн дор байгаа баялгаа авч ашигладаг болов. Тэнд өрөмдөгч нарын ган өрмийн царгиа хатан дуу, хүмүүсийн хөдөлмөрийн цог эрчимтэй нийлээд баяр жавхлан болон өрнөж байна.

	Манай эх орны нийслэл хотын өмнө хэсгийг хэрэв зураач хүн зурвал үзэсгэлэнт сайхан Богд уулын араар Туул гол мөнгөн эмжээр болон чимэгдэж, түүний эрэг дэнж дээгүүр одоо цагийн үйлдвэрийн гаднах дүрийг үзүүлэгч цахилгаан станцын өндөр барилга, түүнээс гарах баглагар утаа Улаанбаатарын цэнхэр номин тэнгэрт замхран байгааг зурахын хамт аж үйлдвэрийн комбинатын олон фабрик, заводын барилга, түүний зэргэлдээ барьж байгаа ноосон нэхмэлийн үйлдвэр сүндэрлэн босож байгааг зурах нь магад биз.

	Улс орны амьдралын зүрх болсон Улаанбаатар хот, үйлдвэр соёлын лут том төв болж барилгын өргөгч цамхгууд чөлөө зайгүй ажиллан олон шинэ барилга сүндэрлэн босож нийслэл хотын сүр жавхлан нь нэмэгдсээр байна.

	Манай ардын их хувьсгалын түүхт газар Сүхбаатар хот одоо цагийн аж үйлдвэрийн шинэ төв болж эхэллээ.

	Ард түмний юм бүтээх билиг авьяас хүч чадал, ундрангуй их юм. Ардын тэр уран гартан, бүтээх чадалтай хүмүүсийн хүчээр манай үйлдвэрийн артелиуд хосгүй сайхан юм бүтээдэг боллоо. Артелиуд гар ажиллагаанаас механикжиж суурь машинаар юм хийж улам бүр хөгжин дэвшсээр байна.

	Авто тээврийнхэн ч аж үйлдвэрийнхээс дутахгүй гэж их чармайлт тавьдгийн үрээр жолооч Лувсансамбуу хөдөлмөрийн ууган баатруудын нэг болсон юм.

	Өнөөдөр манай орны үйлдвэр, хөдөө аж ахуй асар их хурдан явцаар хөгжиж байгааг тус орны өргөн уудам нутгийн хаана ч үзэж болно. Алтайн хязгаарын эмгэн Буд төрсөн хүүтэйгээ уулзахаар Улаанбаатараас суудлын галт тэргэнд суугаад зах хязгааргүй юм шиг тал дундуур явсаар Сайншанд хотод очиход нь замын зөрлөгүүд дээр их ачаатай галт тэрэгний урт цуваа дайралдан, гүн шөнө урдаас нь баяр хүргэж байгаа юм шиг гэрлийн дохио семофорын том гэрэл асахад Буд эмгэний сэтгэлд хэчнээн сайхан байлаа.

	Монголын ард түмэн саруул сайхан социализмын замаар нисэх мэт хурдан явж байна.

	Социализмд дэвшин орж байгаа манай ард түмэнд ирээдүйн гэгээн гэрэлтэй коммунист нийгэмлэг асар хол биш юм гэдгийг сэтгэлээрээ ухамсарлаж мэдлээ. ЗХУКН-ын их хурлаас социалист орнууд бараг нэг зэрэг коммунизмын дээд шатанд шилжин орно гэж заасан явдал манай орон Зөвлөлт Холбоот Улс, бусад социалист орны тусламжтайгаар хөгжих хөгжлийн явцыг улам хурдатгах их холбогдолтой болсныг гэрчилж байна.

	Олон мянган ажилчдын шинэ эрмэлзэл, шинэ санаачилгын дүнд тус орны аж ахуйн салбар бүр дээр үй олон ашигтай санаачилга нэвтэрч манай хөгжилд үр ашгаа өгсөөр байна.

	Өнөөдөр манай орон юутай сайхан болж байна. Манай уудам тал нутаг даяар шинэ амьдрал өрнөж, фабрик, завод сүндэрлэн, манай хүүхэд багачуудын царайд эрүүл чийргийн цог жавхлан гялбаж хүн бүр баяр баясгалан төгс урагш давших саруул сайхан ирээдүйн зүг тэмүүлж байна.

	Энэ бол манай ажилчин, малчин тэргүүтэй хүн ардын маань энх тайван үеийн хичээнгүй хөдөлмөр, манай хань нөхдийн халуун сэтгэлийн тусламжийн үр дүн мөн.

	 

	«Үнэн» сонин. 1959 он


МАНАЙ НАМЫН ДАЙЧИН ТУСЛАГЧ

	«Шувууны бага жиргэж, хүний бага нь гүйдэг» гэж монгол ардын цэцэн зүйр үгийн ёсоор ихийг бүтээх үүрэг манай залуу үеийнхэнд оногджээ.

	Залуугийн жавхлан оргилсон хүч, шинэ эрмэлзлээр бадарсан жаран мянган залуучуудыг эгнээндээ нэгтгэсэн Монголын Хувьсгалт Залуучуудын Эвлэл, улс орныхоо аж ахуй соёлын байгуулалтад хамгийн идэвхтэй оролцож 13 дахь удаагийнхаа их хуралд хүрч ирэв.

	Өнөөдөр түүхт их хурлаа угтаж үйлдвэр, уурхай, зам тээвэр, сангийн аж ахуй, станц, хөдөө аж ахуйн нэгдлүүдэд зохицтой бригад болон ажиллаж байгаа эрэгтэй эмэгтэй залуучуудад, хувьсгалт залуучуудын эвлэлийн гишүүн гэдэг нэр бахархалтай сайхан санагдаж анх амьдралд нь шинэ санаа, шинэ агуулга нэмэгдэж хувьсгалт залуучуудын эвлэлийн гишүүнд орсон баясгалант өдөр нь юутай тодхон байна.

	Монголын хувьсгалт залуучуудын эвлэл яруу сайхан түүхтэй. Энэ нь манай эх орны тусгаар тогтнол, социализмын байгуулалтын үйл явдалтай холбоотой билээ.

	Хувьсгалт залуучуудын эвлэл, монголын ард түмний залуу үеийг коммунизмын үзэл санаа, социалист байгуулалтын тэмцлийн үзэл санаагаар хүмүүжүүлэн ирлээ. Залуучууд бадралт сайхан эх орноо хязгааргүй хайрлаж, шударга үнэнчийг гүйцэтгэн социализмын бүтээн байгуулалтад эрэлхэг баатрын жишээ үзүүлж байна.

	Тус орны шинэ байгуулагдаж байгаа үйлдвэрийн газруудыг ажиллах хүчнээр хангахын тул сүүлийн 3 жил тэдгээр шинэ газарт 8000 гаруй залуучууд хувьсгалт залуучуудын эвлэлийн нэрийн өмнөөс шилжин ажиллав. Одоо тус орны амьдралд гол чухал суурь эзэлж байгаа үйлдвэрийн ажилчдын 70 хувь нь залуучууд ажиллаж байна. Эх орныхоо социализмын байгуулалтад эрэлхэг хөдөлмөрөөр тусалж байгаа залуу үеийнхний аз жаргалтай энх амьдрал, сурч боловсроход нь боломжтой сайхан зам нээлттэй байна.

	Эрх чөлөөт орны нь орчин тойрны юм бүхэн чамайг хайрлан өөдөөс чинь хараад инээмсэглэж байгаа сайхан үед манай залуу үеийнхэн амьдарч хөдөлмөрлөж байна. Энхрий хайрт эх орныхоо ивээл хайрын дор зовлон гэдгийг огт үзээгүй өсөн бойжсон аз жаргалтай манай залуучууд энэ их хайр халамжийн ачийг өөрсдийн цуцалтгүй хөдөлмөрөөр хариулж байна.

	Монгол Ардын Хувьсгалт Намын XIII их хурлын шийдвэрийг биелүүлэх тэмцэлд зориг нь бадарсан залуучуудын бүтээлч хөдөлмөр Монголын дорнод тал нутгийн уурхайчид, элсэн говийн нефтийнхэн, Налайхын нүүрсний уурхайчид, хангай говийг холбосон төмөр замчид, Алтай нутгийн малчдын дотор улам бүр эрчим далайц ихтэй өрнөж байна.

	МАХН-ын дайчин үзэл санаагаар хүмүүжсэн манай залуучууд, эх орныхоо саруул ирээдүйг бүтээн байгуулах ялгуусан хөдөлмөрөөр улс түмний энх тайван, найрамдал нөхөрлөлийг бэхжүүлэхийн нэг чухал нөхцөл гэж үзээд энх тайвныг эрхэмлэгч орон бүхний залуу үеийнхэнтэй санаа зориг нэгтэй байдаг хойшид ч тэр халуун дотно холбоогоо бэхжүүлэхийг эрмэлзэж байна.

	Монголын залуучуудын дайчин авангард хувьсгалт залуучуудын эвлэл, урьдах их хурлаас хойш 3 жил хагасын дотор хийсэн ажлаа дүгнэж, хойшдын зорилтоо төлөвлөн хэлэлцэхээр ээлжит их хурлынхаа ажилд өнөөдөр орлоо.

	Тус их хурал манай намын XIII их хурлын шийдвэрийг биелүүлэхэд залуучуудын бүтээлч идэвхийг улам өрнүүлж байна.

	Манай улс ардын аж ахуй соёлыг хөгжүүлэх гурван жилийн төлөвлөгөөний үндсэн зорилтыг биелүүлэхэд Монголын хувьсгалт залуучуудын эвлэлийн байгууллага, түүний гишүүдийн гүйцэтгэх үүрэг маш их юм. Тус орны хөдөө аж ахуйг социалист ёсоор өөрчлөхөд ялангуяа хөдөө аж ахуйн нэгдлийг бэхжүүлэн суурьшуулах хөдөөд соёлч боловсон байдал дэлгэрүүлэхэд залуучуудын бүтээлч хөдөлмөр их рольтой. Мөн сангийн аж ахуй, мал аж ахуйн машинт станцад ажиллах хүчнийг залуучуудын эвлэлийн байгууллагууд хангаж хөдөө аж ахуйн машин техникийг залуучууд бүрэн эзэмших зорилт зүй ёсоор тавигдаж байна. Ажилчин залуучуудын үйлдвэр техникийн мэргэшлийг нэмэгдүүлж, залуучууд техникийн хүчийг бүрэн ашиглаж ажилладаг болох, үйлдвэр дээр хөдөлмөрийн бүтээмжийг нэмэгдүүлэн арвилан хэмнэлтийг сайжруулан, хөрөнгө хуримтлалыг нэмэгдүүлэх гол зорилт тус их хурлын анхаарлын төвд оршиж байна. Мөн сургууль, пионерын ажлыг намаас тавьж байгаа шаардлагад хүртэл сайжруулах хойшлуулшгүй үүрэг тулгарч байна.

	Хувьсгалт залуучуудын эвлэлийн анхан шатны байгууллагуудын дотоод зохин байгуулалт олон түмний ажлын арга барилыг эрс сайжруулсны үндсэн дээр залуучуудын эвлэлийн гишүүн бүрд ухамсартай зарчимт чанарыг олгох хэрэгтэй. Ард түмний жаргалын төлөө баяр баясгалантай бүтээлч ёсоор хөдөлмөрлөгч манай залуу үеийнхэн амьдралаа яаж зохиох, бэрхшээлийг хэрхэн давах, ялалтыг яаж байгуулахыг энхрий хайрт намаасаа суралцаж байна.

	Манай намын дайчин туслагч хувьсгалт залуучуудын эвлэлийн гишүүний хувийн амьдрал нь нийгмийн амьдралтай салшгүй холбоотой учир ямар ч бэрхшээлийг давж тэмцлийн дүнд өөрөө өөрийгөө шаардан боловсруулах үүрэгтэй.

	Хөдөлмөрт дуртай, үнэнч шударга, шантаршгүй зориг, сэргэлэн цовоо, даруу зан төлөв, дутагдалтай үл эвлэрэх энэ бүгдийг манай залуучууд өөрийн зарчимт чанар болгож байна. Залуучуудын эвлэлийн гишүүн бүр энэ зарчимт чанарыг манай намын үзэл суртлын үндэс болсон марксист - ленинист онол мэдлэгээ тасралтгүй дээшлүүлсний үндсэн дээр олж авч байна. Намаас Монголын Хувьсгалт Залуучуудын Эвлэлийн өмнө тавьсан цаг үеийн зорилтыг залуучуудын эвлэлийн гишүүн бүр ухамсарлан биелүүлж, эх орныхоо гайхамшигт үйлст бие хайргүй зүтгэснээр намынхаа дайчин туслагчийн үүргийг нэр төртэй биелүүлж чадах нь дамжиггүй.

	 

	1958 он. «Үнэн» сонины тэргүүн өгүүлэл


ЭХИЙН СЭТГЭЛ

	Эх хүн үрээ үргэлж энэрэл хайрын сэтгэлээр халамжилж байдгаас эх үрийн холбоо юутай ч зүйрлэшгүй бат билээ. Элбэрэлт эх халуун илчээрээ дулаацуулах гэрэлт нарны адил хайрын халуун сэтгэлээр ач үрээ ивээн дулаацуулж байдаг байна.

	Энх амьдралын замаар эрчимлэн урагш дэвшиж яваа манай орны эх хүн улам ч хүндтэй гавьяатай хүмүүс боллоо. Харанхуй хуучин үед хүнд хэцүү амьдралын дунд ядуу зүдүү айл болж төрүүлсэн 20 хүүхдээ эсэн мэнд өсгөн бойжуулаад, ардын төрийн аз жаргалтай шинэ үед насныхаа сүүлийн хагасыг өнгөрүүлж байгаа Өвөрхангайн Баян-Өндрийн хээр талаар нутагладаг наян настай Цэвэгмэд эмгэн өнөр өтгөн ач үрийнхээ өнөөдрийн амьдралыг харгис засгийн харанхуй үетэй зэрэгцүүлж бодоход нь өдөр шөнө хоёр шиг ялгаатай ажээ.

	Манай ардын төр хүн арддаа хайр халамжтайн нэг жишээ бол эхийн төлөө онцгой анхаарал тавьж байгаад оршино.

	Сүүлийн хэдэн жилд улсаас олон хүүхэд төрүүлэн өсгөж бойжуулсан 26 мянга 900 гаруй эхийг «Эхийн алдар» одонгоор шагнаж, 40 сая төгрөгийн тэтгэвэр олгожээ. Энэ бол эрх чөлөөт орны дотор эхчүүдэд тавьж байгаа анхаарал халамжийн бас нэг эрхэм жишээ юм. Ер нь эх хүний эрүүл энх амьдралын төлөө зүйл бүрийн арга хэмжээ авч, эхчүүдийг үр хүүхдээ эрүүл чийрэг өсгөн хүмүүжүүлэх, эхчүүдийг өөрсдийг нь хөдөлмөрлөх, сурах бололцоо олгож, төрөх газар, хүүхдийн ясли, цэцэрлэг, сүүний газар, эхчүүдэд зөвлөгөө өгөх газар, эмнэлгийг улам олноор байгуулж байна.

	Манай нам, ардын засгийн газар, эх хүний төлөө ингэж халамж анхаарал тавьж байхад төрсөн үр хүүхэд нь ачлалт эхийнхээ төлөө тавих хайр халамж нь улам их байх нь зүйн хэрэг билээ. Эх хүн олон түмэнд энгүй их нөлөөтэй хүн болохыг пролетарийн их зохиолч М. Горькийн «Эх» гэдэг гайхамшигт романдаа юм бүхнээс айж дөлж явдаг жирийн нэг эх, хүүгийнхээ хувьсгалын төлөө ажилд нь цуцалтгүй тусалснаар аймтгай эх хувьсгалт ухуулгыг тархаагч аймшиггүй зоригт эх болсныг үзүүлжээ. Энэ бол эх хүн, нийгмийн дотор их нөлөөтэй, үр хүүхдэдээ үргэлж санаа тавьж, үнэн зөв хэргийн төлөө тэмцэхэд нь амь бие хайргүй тусалдаг хатан зоригтой болохыг үзүүлж байна.

	Манай ард түмэн эхийн хайр халамжийг эрт дээр үеэс үнэлж эхийнхээ ачийг үр хүүхэд нь үнэн сэтгэлээрээ чармайн хариулдаг ариун сайхан заншилтай билээ.

	Энэ тухай ард түмэн үлгэр тууль дуу шүлэгтээ гарган хэлэлцсээр одоогийн манай үед уламжлан иржээ. Манай орчин үеийн яруу найрагт эхийн тухай сэтгэл уярам сайхнаар дүрсэлж үзүүлсэн зүйл олон байдаг билээ.

	Эх хүн үргэлж үр хүүхдийнхээ төлөө санаа зовж нялх балчир үеэс эхлэн насан туршид хайрлан энхрийлж, хамаг оюун билиг, хүч чадлаа үр хүүхдэдээ зориулж байна. Хэрэв эхийн ийм ариун нандин сэтгэлийг мөс шиг цэвдэг хүйтэн сэтгэлээр хариулдаг хүн манай нийгмийн дотор байвал, тэр олон түмний зэмлэл буруушаалыг хүлээх нь зүй ёсны хэрэг ээ.

	Ингэж эхийн ачийг эрхэмлэн үздэг манай уламжлалт сайхан заншлыг гутааж, эхийнхээ ачлал, ариун тунгалаг сэтгэлийг нь юман чинээ боддоггүй, насан өндөр болсон хөгшин эхээ өргөж, тэтгэхийн оронд хар амиа борлуулж явдаг ухамсар мөчид хүн мэр сэр үзэгддэг нь манай социалист нийгмийн үеийн хүний энэрэнгүй зарчимт чанарт огтхон ч нийцэхгүй.

	Ийм этгээд гарвал хамт олноороо зэмлэж осол бурууг нь хүлээлгэж, зөв замд оруулбал зохино.

	Монгол ардын цэцэн үгэнд «эхийн санаа үрд үрийн санаа ууланд» гэсэн байдааг. Энэ нь хүн үргэлж үр хүүхдээ санагалзан байхад зарим үр хүүхэд эхээ боддоггүйг айхавтар хурц шүүмжилсэн үг юм.

	Одоо социализм өрнүүн байгуулалтын үед хүүхдийг багаас нь зөв хүмүүжүүлж хүн төлөвийг олгох, ялангуяа хөдөлмөрийн дадлагатай, боловсрол мэдлэгтэй, эрүүл чийрэг, социализм, коммунизмыг гардан байгуулагч хүмүүсийг бэлтгэх зорилтыг манай намаас онцлон анхаарч байгаа үед эх эцгийн гүйцэтгэх үүрэг зорилт улам нарийн болж байна. Үүнтэй холбогдуулж эх эцэг болсон хэн боловч үр хүүхдээ багаас нь хөдөлмөрт дуртай, учрыг мэдсэн сахилгатай, цэвэрч нямбай, хүнийг хүндэтгэдэг, хань нөхдөдөө халамжтай хамт олны үзэл санаагаар хүмүүжүүлэхэд анхааралтай, уйгагүй ажиллах хэрэгтэй болж байна.

	Эх хүн үр хүүхдийнхээ төлөө цуцалтгүй чармайлт тавьж өсгөн хүмүүжүүлснээр эх орныхоо бадралт сайхан ирээдүйд оролцож байгаа бөгөөд үр хүүхдийн нь бүтээнгүй хөдөлмөрийн үр дүн нь эхийн сэтгэлийг цайлган баясгаж байдаг.

	Эхийн сэтгэл бол хүн ардыг энэрэн хайрлах манай социалист байгуулалтын ариун нандин чанар бөгөөд үр хүүхэд ач нар нь эхийнхээ тунгалаг болор мэт сайхан сэтгэлийн найдвар халамжийг эх оронч зүтгэл халамж анхаарлаар хариулах нь манай үеийн хүний эрхэм дээд чанар мөн.

	 

	«Үнэн» сонины 1960 оны 62 дугаараас.


НӨХДИЙН НЬ ХАЛАМЖ АНХААРАЛ

	«Залуучуудын Үнэн» сонины өнгөрөгч оны шувтарга энэ жилийн эхний дугааруудад «Хамт олон бол хамгийн сайн хүмүүжүүлэгч мөн» гэдэг буланд «Гочоогийн толгойг юу эргүүлэв?» гэсэн гарчигтай өгүүлэл хэвлэгдсэн билээ.

	Энэ өгүүлэлд Улаанбаатар хотын прокурорын эрүүгийн хэргийн нэг хавтсыг сөхөж үзэхэд Буниагийн Гочоогийн биеийн байцаалт байв. Дүүрэн царайтай, золбоолог залуугийн зургийг ажиглавал таньдаг хүний царай нүдэнд туслаа гэж эхлээд цааш нь хэдэн жилийн өмнө сонин сайхан явдалтай кино үзсэн минь сэтгэлд оров. Тэргүүний залуу ажилчин Гочоо тэр жил ажилчин Дагиймаатай гэрлэсэн нь сонинд зургийг нь тавьж гэрлэлтийн тухай бичиж байсныг дурдаад цааш нь Гочоо одоо юу болоод байгааг нь тодорхойлон бичжээ.

	«Буцах эзэнтэй буух замтай» гэж ардын зүйр үгийн ёсоор Аж үйлдвэрийн комбинатын арьс ширний үйлдвэрийн тэргүүний ажилчин Гочоогийн толгой эргүүлсэн явдал ч зүгээр байгаад аяндаа гараагүй, учир холбогдолтой байжээ. Түүний амраг гэргий нь алс хол гадаадад суралцахаар явахад нь Гочоогийн сэтгэл бас их хөдөлж хайрт сайн ханиасаа салж ядан үлдсэн юм байжээ.

	Амраг хайрт ханиа алс явсан намрын хонгор тэр өдрөөс хойш 6 сар өнгөрчээ. Гэтэл Гочоо амьдрал жаргалын баяр бахдалаа холбосон амраг гэргийнхээ явахдаа захисан сэтгэлийнх нь үг, булбарай алаг үрийнхээ ирээдүйг мартаад гэр орондоо тогтож суухаа больж айл хэсэх, аяга тагш юм дайралдвал балгачихдаг болжээ. Түүний «Сайн найз» Гончиг мэтийн хүмүүсийн тал засаж дайлсан сайхан хоол, сархдын хүч улам «даврааж» энэ байдал нь ертөнцийн жаргал шиг бодогддог болжээ. Гочоо бас Б. гэдэг хүүхэнтэй танилцаж, тэднийд очдог байсан нь нэгэн үдшийн уусан архины согтуурагч аагаар Б. хүүхнийг барьж авч агсамнаж зоджээ. Гочоо ингэж архи ууж, хүний эрх чөлөөнд халдаад зогсоогүй ажлын хариуцлага алдсан эд бүгд түүнийг эрүүгийн хариуцлагад татаж хуулиар шийтгэхэд бүрэн болох үндэс бүрдүүлсэн байв.

	Тэргүүний ажилчин Гочоо ингэж олныхоо итгэл хүндэтгэлийг даасангүй толгой нь эргэж, зүй бус хэрэг өдүүлснээс хуулийн хариуцлагад татагдаж шийтгэгдэхийн даваан дээр Аж үйлдвэрийн комбинатын арьс ширний үйлдвэрийн ажилчид, хотын прокурорын хамтарсан хурал дээр үйлдвэрийн ажилчин олон хүн үг хэлжээ. 

	Хамгийн ахмад ажилчин Уртнасан хэлэхдээ,

	— Бид нормоо давуулдаг л бол сайн хүн гэж боддог байсан нь буруу юм байна. Бас боловсрол хүмүүжлийг нь анхаарч, хүний чанарыг нь тодорхойлж ажиллах нь чухал юм байна. Бид Гочоог хэрэгтний ширээнд суулгахгүй, хамт олноороо хүмүүжүүлнэ гэжээ.

	Одоо Гочоогийн алдаа бурууг нь ойлгуулж нөхөд нь хамт олноороо хүмүүжүүлэх гэж халамж анхаарал тавьж байгаа энэ бүхнийг «Гочоо юугаар хариулахыг нь анхааралтай ширтэж байна» гэж өгүүлэлд бичжээ. Ингэж бичсэнээс хойш хоёр сар гаруй хугацаанд тус сонинд Гочоогийн зохисгүй зан авирыг шүүмжлэн намын зарим ажилтан үйлдвэрийн ажилчид, хөдөлмөрийн баатрууд, залуучуудын эвлэлийн ажилтан, оюутан, сэхээтэн, хөдөөгийн залуучууд, мөн Гочоогийн гэргий Дагиймаа нарын зэрэг хүмүүсийн бичсэн 100 гаруй захидал сонины газар хүлээн авч 30 гаруйг нь нийтэлжээ. Эдгээр захидалд Гочоо хэдий ажилдаа санаачилгатай сайн ажилчин боловч хувийн байдлаар ялзарсан нь олон нийтээс өөрт нь тавьсан итгэл хайр анхаарлыг тусгаж аваагүй, амжилтдаа толгой нь эргэсэн учир өөрт нь гол буруу оногдож байгааг өгүүлжээ. Мөн энэ захидлуудад хүний амьдрал ариун тунгалаг бол ирээдүй нь баяр баясгалантай байдгийн дээр Гочоогийн гэргий Дагиймаа хань нөхрөө хазайсан дээр цааш нь түлхсэнгүй, нөхрийнхөө дутагдлыг засахын төлөө халамж анхаарал тавьсан нь зүйтэй гэж үзжээ. Ингэж хувийн ахуй байдалдаа гаргасан энэ дутагдал бол хуучин шинийн хоорондох үзэл суртлын тэмцэл бөгөөд хуучны үзэл сурталд ялагдахын даваан дээр хамт олон нь Гочоог татан авч дутагдлыг нь зассаныг олон нийт зөв дүгнэж байна.

	Гочоо өөрийнхөө дутагдлыг хүлээж «Залуучуудын Үнэн» сонины газар болон тус сониноор дамжуулан санамж зөвлөгөө өгсөн хамт олонд ирүүлсэн захидалдаа дутагдлаа бүрэн ухамсарлаж засаж байгаа, хэрэв дутагдлаа хүлээж аваагүй бол юунд хүрэхээ ойлгож байгаагаа дурджээ. Мөн цааш нь өөрийн сайн нөхөр үнэнч хань гэргийнхээ өмнө буруугаа хүлээснээ дурдан хойшдоо өөрөө энэ мэт дутагдал гаргахгүйгээ илэрхийлэн өөрийн нь дутагдлыг засахад сониноор дамжуулан тусалсан нөхөд болон сонины газарт сэтгэлийнхээ талархлыг илэрхийлжээ.

	Тус сонин, Гочоогийн талаар гарсан олон нийтийн санал зөвлөгөөг маш зүйтэй болохыг дүгнэж хойшид залуучуудын нөхөрлөлийг улам хөгжүүлэх нөхрийнхөө дутагдлыг хамт олноороо бага дээр нь засаж байхын чухлыг залуучуудад анхааруулжээ. Социалист ёсоор амьдарч, ажиллахын жишээг манай үеийн тэргүүний залуучуудаас сурах хэрэгтэй гэж үзсэн байна.

	Сонинд Гочоогийн дутагдлыг шүүмжилсэн олон түмний энэ санал зөвлөгөө бол зөвхөн Гочоод зориулагдаад зогсоогүй түүнтэй адил алдаа дутагдал гаргасан хүмүүсийн амьдралд нь сургамж зөвлөгөө болж байна.

	Гочоо энэ явдлаас жинхэнэ нөхөрлөл гэдэг юу вэ, өнгөний хуурамч нөхөрлөлийн хор юунд хүргэж болгохыг амьдралдаа үзэж мэдсэн байна. Жинхэнэ үнэнч халуун нөхөрлөл бол хүний урагш дэвшихэд зоригжуулан алдаа дутагдалд орохоос сэргийлж, харилцан бие биедээ тусалж баясгалантай жаргалтай амьдарч ажиллахад оршиж байгаа болохоор Гочоогийн «найз» Гончиг мэтийн хүний архины нөхөрлөлөөс эрс тэс өөр юм.

	Социалист үйлдвэрлэлийн харьцаа ялж шинэ нийгмийн өрнүүн байгуулалтын замаар дэвшиж яваа манай орны шинэ нөхцөл байдалд хүмүүсийн хувийн амьдралтай холбоотой байна.

	Ялангуяа гэр бүлийн асуудалд их нарийн хянамгай хандах хэрэгтэй. Эрэгтэй, эмэгтэй залуучууд эрүүл, жаргалтай сайхан амьдралыг зохионо гэдэг бол юуны өмнө хань болох хүнээ санаанд тохирох эсэх зан байдал, ахуй амьдралыг нь мэдэж нямбай хянуур хандсаны эцэст бие биедээ хайр сэтгэлээ өгч баясгалант амьдрал, ирээдүйгээ зохиож болох юм. Нэгэнт гэр бүл болсон хойноо салж сарних гэдэг амьдралын арга ядсан гуньхралтай хэрэг, Гочоод энэ талаар ёс суртахууны зэмлэл буруушаалыг хамт олноос нь хүлээлгэсэн нь зүй ёсны хэрэг.

	Манай үед гэр бүл болсон хүмүүс бие биеэ туслан дэмжиж, алдаа дутагдлыг нь засаж, хайр халамж үзүүлж байдгийг Гочоогийн журамт хань Дагиймаа үзүүлэв. Тэр ажилчин эмэгтэй сонины газар ирүүлсэн захидалдаа «Бид хайр дурлалаар хамтарсан гэр бүл билээ. Бид сэтгэл санаагаа сэргээж гэр бүлийг хөгжөөн баясгаж явах үр хүүхэдтэй, юугаар ч дутахгүй амьдарч байна» гэжээ.

	«Залуучуудын Үнэн» сонинд Гочоогийн дутагдлыг хамт олноор шүүмжлэн хэлэлцсэн нь хойшид хэрэглүүштэй сайн туршлага болов. Ер манай намын гишүүд залуучуудын эвлэлийн гишүүн хүний зарчимт чанар бол ямар нэг дутагдалтай эвлэршгүй шигээ нөхдийнхөө алдаа дутагдал гаргах хандлага байвал түүнийг нь бага дээр нь шүүмжлэн засаж байх нь хамгийн шударга, зарчимт сайн чанар мөн.

	 

	«Үнэн» сонин. 1960 оны 1 дүгээр сарын 27-ны 22 дугаараас


АРД ТҮМНИЙ БОДОЛ САНАА

	 

	Санан санан бодоход 

	Нүдний хараа сунгасан 

	Саравчлан саравчлан хармаар 

	Миний нутаг уудам аа

	 

	(Орчин үеийн дуунаас)

	 

	 

	Зуны богинохон шөнө шувтарч монгол нутгийн шөнийн хөх тэнгэрийн дорно хаяа цайран гэрэлтсээр наран уулын цаанаас алтан шаргал туяагаа цацруулсаар зуны тунгалаг өдөр эхэллээ.

	Цэнхэртэх манан дунд хөхрөн үзэгдэгч Алтайн сүрлэг уулсын оргилууд үүлэнд шургаж, түүний мөнх цаснаас хөлжсөн тунгалаг голын ус мяралзан урсаж, эрэг дагуу нь ургасан ногоон мод, түмэн өнгийн цэцэг ногооны анхилмал үнэр өглөөний ариун агаартай хослон цээж дүүрэн амьсгалуулах нь юутай сайхан! Хажуугийн хүрхрээгийн ус шуугин урсах нь хөгжим мэт бөгөөд өглөөний сэрүүнд уулын соргог бэлчээрт хонио хариулж яваа Алтай нутгийн нэгдлийн малчин хүн өссөн төрсөн нутгийнхаа ийм яруу сайхныг санахдаа энхрий хайрт эх орноо бахархан хайрлаж бас өнөөдөр 1960 оны 6 дугаар сарын 19-ний өдөр Бүгд Найрамдах Монгол Ард Улсын Их хурлыг сонгох бүх ард түмний баярын өдөр гэхээс сэтгэлд нь онц сайхан бодогдож, нүүрэнд нь баярын совин татна.

	Манай эх орны яруу алдар, амьсгалах зүрх болсон нийслэл Улаанбаатар хотын Сүхбаатарын талбайгаас дөрвөн зүг найман зовхист баяр бахдал өрнөн долгилж, өрнөд Алтай, дорнод монголын тал нутгаас Хянганы уулын бэл хүртэл өмнөд говь умард үзэсгэлэнт хангай нутгийн малчин, тариачин уурхайчин, төмөр замчин, нэхмэлчин, оюутан, цэрэг, эрдэмтэн хүн бүрийн сэтгэл өнөөдөр баяр бахдалаар дүүрч, ард түмний олон үеийн санаа бодол болсон аз жаргалын шинэ үе — ардын засгийн жилүүдэд улс орныхоо олсон их ялалт, ард түмний үргэлж өсөн нэмэгдэж байгаа өрнүүн амьдралд бахдах сэтгэл зүй ёсоор төрж байна.

	Нэг нь олныхоо төлөө, олон нь нэгнийхээ төлөө зүтгэх мятаршгүй зориг эрмэлзэлтэй монголын ард түмэн, ардын төрийнхөө сонгуулийн жинхэнэ ардач чанар, түүний дэвшилт шударга эрхэм нандин үзэл санаагаар сэтгэл зориг нь бадарч намын гишүүн бусчуудын эвслээс итгэмжлэн дэвшүүлсэн хүнд саналаа өгөхдөө аз жаргалтай сайхан амьдралынхаа төлөө гэж чин сэтгэлээс эрхэмлэн, санал хураах байруудад өглөө эртлэн хүрэлцэн ирж байна.

	Монголын ард түмэн, өөрийн эрх чөлөө тусгаар тогтнол, аз жаргал, баяр баясгаланг энхрий хайрт Монгол Ардын Хувьсгалт Намын ач гэж үздэг билээ.

	Дөнгөж арван найман нас хүрч амьдралын алтан босго алхаж ардын төрийн үйлсэд анх удаа оролцож байгаадаа сэтгэл хөдөлсөн залуу сонгогч, бүтээлч хөдөлмөр, авьяас билиг нь оргилсон ид дунд насны сонгогч, хуучин төрийн үед хал үзэж, халуун чулуу долоож амьдралын хүнд бэрхийг туулсан өвгөд насны сонгогч хүн бүрийн бодол санаа нэг, цөм аз жаргалтай энх тайван амьдралыг эрмэлзэн улс орныхоо өрнөн бадрах их үйлсэд энх хөдөлмөр, оюун санаа, хүч чадлаа зориулахыг хүсэж бодож санаж байна.

	Монголын ард түмэн, аз жаргалтай сайхан амьдралыг олон үеийн турш бодож санаж хүсэн мөрөөдөж тэмцсээр иржээ. Ард түмэн нийтээр эрх чөлөө тэгш элбэг баян амьдралыг хүсэн санаа бодлоо утга төгөлдөр үлгэр домогтоо гарган үеийн үед дурсан ярилцсаар иржээ.

	Ард түмний аз жаргалтай амьдрах хүсэл бодлыг яруу сайхнаар илэрхийлсэн монгол үндэстний түүхт уран зохиол Жангарын үлгэрт, Жангарын орны байдлыг өгүүлэхдээ «Үхэлгүй мөнх, үргэлж хорин таван насны дүрээр байдаг өвөлгүй хаврын хэвээр зунгүй намраар даарах хүйтэн, халах халуунгүй ... орон болно» гээд энэ орон нийтээр «Миний чиний гэж ялгахгүй» баян элбэг амьдардгийг Жангар түрүүтэй ид хүчин төгөлдөр баатрууд, халдаж ирсэн дайснаас баатар чадал, эр зоригоороо эх орноо хамгаалан тэмцсэнийг үзүүлжээ.

	Монголын ард түмэн өнөөгийн жаргалтай сайхан амьдралын төлөө олон үеийн турш мохошгүй тэмцэл хийж ирсэн нь 18 дугаар зууны дундуур Баруун монгол болон халхад манжийн дарлалыг эсэргүүцэн Амарсанаа, Цэнгүнжав нарын удирдсан ардын бослого, бүр сүүлийн үед ард түмний үндэсний эрх чөлөөний хөдөлгөөний өрнөлтийн эхний үеэр ард Аюушийн удирдлагаар манжийн ноёрхол, феодалын дарлалыг эсэргүүцэн гарсан ардын бослогыг дурдаж болно. Эдгээр бослого бол ард түмний санаа бодлыг төлөөлж үндэсний тусгаар тогтнол, эрх чөлөө, аз жаргалын төлөө тэмцсэн ардын эрэлхэг тэмцлийн мартагдашгүй тод дурсагдах жишээ мөн. Монголын ард түмний эрт үеэс бодож санаж ирсэн хүсэл мөрөөдөл шургуу тэмцлийн үр дүн нь гагцхүү XX зууны пролетарийн их хувьсгалын үе-хүн төрөлхтний түүхийн шинэ нөхцөл байдалд биелэгдэж эхэллээ.

	Монгол Ардын Хувьсгалт Намын удирдлагаар ард түмэн өөрийн эрх чөлөө тусгаар тогтнолын төлөө тэмцэлд босож, орос орны ах дүү пролетари нарын тусламжаар харийн түрэмгийлэгчдийг хөөн, феодалын байгууллыг устган засгийн эрхийг гартаа авсан цагаас манай оронд ардын жаргалын үе эхэлж, зовлонгийн үүд хаагджээ.

	Ингэж хуучин ертөнц шинэ ертөнц болж, хуучин монгол шинэ монгол болсноос хойших хугацаанд манай ардын төр хувьсгалт шинэ нийгэмлэгийн байгууламж зүйл бүрийн хүнд бэрх шалгалтыг аугаа их зөвлөлтийн ард түмний тусламжтай давж хүчин чадлаа бэхжүүлсээр өнөөдөр эх орондоо социализм өрнүүн байгуулах түүхэн шинэ үед хүрч ирэхдээ бүх ард түмний улс төр хөдөлмөрийн идэвх урьд урьдынхаас ихэд өрнөсөн шинэ нөхцөл байдалд засаг төрийнхөө дээд эрх барих улсын их хурлын 4 дэх удаагийн сонгуульд саналаа нэг сэтгэлээр өгөх гэж байна.

	Манай ардын төрийн сонгуулийн ардач чанар, ард түмний эрх ашиг хүн ардыг эрхэмлэн үздэг элэгсэг халамжтай нь зөвхөн монголын ард түмэнд төдий биш манай ах дүү социалист лагерийн ард түмний баяр баясгалан, энх тайвныг эрхэмлэгч бидний хань нөхдийн бахдалыг төрүүлж байна.

	Сонгуулийн өмнөх их бүтээлийн зориг бадруулсан өдрүүдэд улс орны өмнө тавигдсан лут их зорилт ялангуяа гурван жилийн төлөвлөгөөний сүүлийн жилийн төлөвлөгөөг биелүүлэхэд хөдөлмөрийн оргилсон хөдөлгөөний үрээр манай эдийн засаг соёлын салбар бүхэнд их амжилт оллоо.

	Ардын их хувьсгалын ялалтын хамгийн чухал нь болох засаг төрийн эрхийг гартаа бүрэн авсан манай орны хөдөлмөрчид өнөөдөр БНМАУ-ын их хурлын депутатад түмэн ардынхаа аз жаргалын төлөө, социализмын төгс ялалтын төлөө тэмцэлд амь бие хайргүй зүтгэх үнэн халуун сэтгэлтэй, ард түмнийхээ хамгийн шилдэг хөвгүүд охидыг сонгох гэж байна.

	Манай ажилчин, малчин, сэхээтний дундаас шалгарсан тэр тэргүүний хүмүүс сонгуулийн өмнөх уулзалтын хурлууд дээр улс орныхоо олсон амжилтыг дүгнэж, ирээдүйн бүтээх ажлын зорилтыг тодорхойлж, ард түмнийхээ итгэл найдварыг биелүүлнэ гэж хэлэхэд нь сонгогч олон түмэн сэтгэл зүрхнээс талархан хүлээн авсан билээ. Энэ үг нь манай бүх ард түмний бодол санааны илэрхийлэл юм.

	Бодол санаагаа хэрэгжүүлж жаргалант амьдралыг зохиохын уг сурвалж социализмын төгс ялалтад манай нам, ард түмнийхээ итгэл зоригийг бадруулж ирлээ.

	Социализмыг өргөн фронтоор байгуулах хэрэгт бүх хүч, авьяас билгээ дайчлан ажиллахыг өнөөдөр Монгол Ардын Хувьсгалт Нам хөдөлмөрчдөд уриалж байна.

	Хүн төрөлхтний суут санаа бодлын оргил марксизм - ленинизмийн онолоор удирдуулсан манай нам, ард түмнийхээ бүтээлч хүч, санаа бодлын үр дүнд ардын хувьсгалын ялалтыг улам гүнзгийрүүлэн хөдөө нутагт нүүдлийн тархай бутархай аж ахуйг нэг бодол санаатай «Дуугарвал дуу нэг дугтарвал хүч нэг» хамтын хөдөлмөр дээр үндэслэсэн социалист хөдөө аж ахуй болгон өөрчилснөөр манай орны хот хөдөөд социалист үйлдвэрлэлийн цоо шинэ харьцаа ялж, улс орны хөгжлийн явцыг улам ахиулав. Энэ бол олон түмний бүтээлч хүчинд итгэж олон түмэнтэй ойр дотнын холбоотой байхыг намд их Лениний онцлон зааж байсныг манай нам амьдрал дээр хэрэгжүүлсний их ялалт болсон билээ.

	Улс орны маань хөгжлийн ирээдүйн төлөв маш тод байна.

	Манай нам, ардын төр олон түмнээр нягт хүрээлүүлсэн ард түмний санаа бодлыг практик ажилдаа тусган авдгийн учир социализмын байгуулалтын их үйлс ялангуяа гурван жилийн төлөвлөгөөг биелүүлэхэд хүн бүр эх оронч зүтгэл чармайлт, бодол санаагаа бүрэн илэрхийлж, хүн юу бүтээж чаддаг бол тэр билиг авьяас чадлаа гаргах бүрэн боломжийг өгч байна. Энэ нь бас хийж бүтээх ажил үйлсээ зоригтой бодож өөрчлөх, зоригтой хэлэх зэрэг бүтээн туурвих, бодол санаагаа хязгааргүй бадруулахад манай зорилт оршино.

	 

	«Үнэн» сонин. 1960 он


МАНАЙ ХАВРЫН БАЯР

	Байгаль дэлхий сэргэж, голын ус шуугин, бургас мод гөлөглөн цэцэглэж хүүхэд багачууд хөнгөн нимгэнийг өмсөж хөгжилдөн, усны шувуу ирээд, хөөрхөн хурга ишиг цовхчин тоглож, тугал бяруу оодгонон юм бүр хаврын шинэ амьсгалаар хөгжин эхэлдэг тавдугаар сарын нэгэн бол монголын ард түмний уламжлалт сайхан баяр мөн.

	Өнөөдөр манай эх орны нийслэлийн төв Сүхбаатарын талбайд юм уу, эсвэл Москвагийн Улаан Талбай, эртний түүхт Бээжин хотын Тэнгэрийн тайвны талбай, Прагын Вицлевийн талбай, Берлиний Маркс, Энгельсийн нэрэмжит талбайд юм уу, бусад ах дүү социалист орны хот, тосгонд хаврын нарны илч хүчтэй ээж, хүн ардын баярын сэтгэл догдлом, хүүхэд өнгийн цэцэг дарцаг барьцгаан хөгжим дуурьсаж, бөмбөр нижигнэн, туг далбаа намираад, эрх чөлөөт ард түмний баяр жавхлант жагсаал болж байгааг хэрэв дээрээс нь харвал өнгийн цэцэг мэт жигдрэн жигтэй сүр жавхлантай харагдах билээ.

	Манай нэгдмэл их социалист лагерийн ард түмэн, майн баярыг зол жаргалтай сайхан амьдралаа дуулж дэлхий дахины хөдөлмөрчидтэй эв санаа нэг, олон улсын ажилчин ангийн хувьсгалт тэмцэлд зориг нягтрал нэгтэйгээ илэрхийлж ёсолдог байна.

	Гэтэл Хамбург юм уу, Нью-Йорк, Лондон, Парис, Токио зэрэг дэлхийн нэртэй их хотын хөдөлмөрчид эдгээр орны ажилчид майн баярыг биднээс огт өөр байдалд тэмдэглэж байна. Тэнд хөрөнгөтний харгис цагдаагийн ташуур, сумын исгэрэлтийн дор майн баярыг тэмдэглэж байна.

	Өнгөрөгч зууны сүүлчээр Европ, Америкийн тэргүүний ажилчдын санаачилгаар жил бүрийн тавдугаар сарын нэгнийг орон бүхний пролетари нарын ах дүүгийн эв санааны нэгдэл, хувьсгалт тэмцлийнхээ дайчин хүчний шалгалтын өдөр болгосноос хойш өнөөдөр 70 жил болж байна.

	Тэр цагаас хойш олон улсын ажилчны хөдөлгөөнд дэлхий ертөнцийг донсолгосон лут том үйл явдал болж, хүн төрөлхтний түүхэнд урьд өмнө үзэгдээгүй шинэ үе эхэлсэн билээ. Зуу гаруй жилийн өмнө суут мэргэн Маркс-Энгельс нар 

	 

	«Ноёрхогч анги эв хамтын хувьсгалын өмнө дагжин чичиртүгэй! Пролетари нар өөрийн гинжнээс өөр юуг ч алдахгүй, олохдоо бүх дэлхийг олж авна» 

	 

	гэж хэлсэн зөн бэлгэт үг өнөөдөр амьдралд биелж байгааг үзүүлэх түүхэн баримт дүүрэн байна. Орон бүхний ажилчин ангийн сэтгэл зүрх болсон коммунист ажилчны намын эгнээ их өсжээ. Октябрийн социалист их хувьсгалын үед дэлхийн бөмбөрцөг дээр 400 мянган коммунист байсан бол одоо олон улсын коммунист ажилчны намын эгнээнд 33 сая коммунист багтаж ажилчин ангийн дайчин тэмцлийг манлайлж байна.

	Дэлхийн хоёрдугаар дайн хүртэл капиталист ертөнцийн хүрээлэлд шөнийн гэрэлт ганц од шиг байсан Зөвлөлт Холбоот Улс, БНМАУ-ын хамт дэлхийн газар нутгийн 17 хувь, хүн амын 9 хувийг эзэлж байсан бол одоо Зөвлөлт Холбоот Улс, Хятад, БНМАУ, Польш, Чехословак, БНА Герман, Румын, Болгар, Унгар, Албани, БНА Вьетнам, БНА Солонгос зэрэг зориг сэтгэл нэгтэй ах дүү ард түмний нэгдэл дэлхийн бөмбөрцгийн газар нутгийн дөрөвний нэг хувийг эзэлж түүн дээр дэлхийн хүн амын гуч гаруй хувь буюу нэг миллиард хүн оршин сууж байна. Энэхүү социалист лагерь одоо үед дэлхий дахины аж үйлдвэрийн бүтээгдэхүүний 33 хувийг хийж байгаа бол хэдэн жилийн цаана 50 гаруй хувийг хийх дайчин зорилт тавиад ажиллаж байна.

	Хятадын их хувьсгал ялж Азид үндсэн өөрчлөлт гарснаар уудам их газар, олон зуун сая хүн империализмын бэлтгэл хүч байхаа болиод, олон улсын тавцан дээр улс гүрний хүчний харьцаанд үндсэн өөрчлөлт гаргажээ.

	Империалистуудын сүрдүүлэг дайн одоо үеийн нөхцөлд зайлшгүй зүйл нэгэнт биш болсон нь хүн төрөлхтний түүхэнд чанарын өөрчлөлт оруулжээ. Социалист лагерийн орнуудын өсөн нэмэгдэж байгаа хүч чадал «Төвийг сахисан» улсуудын явуулж буй идэвхтэй бодлого, колони, хагас колонийн ард түмний тэмцэл нийлээд империализмын эсрэг тэмцэх аварга хүчин болжээ.

	Дайны эсрэг энх тайвны талынхан улам нягтарч, энэ гайхамшигт хөдөлгөөн эхэлснээс хойш 10 жил болсны ойг сая дэлхий дахины бүх дэвшилт хүн төрөлхтөн тэмдэглэж өнгөрүүлэв. Орон бүхний хөдөлмөрчид дайныг огт хүсэхгүй байна. Тэд цэрэг дайны зэвсэглэлийг бүрмөсөн цаазлан хориглох, одоо үед Европт дайны голомтыг сэргээн ард түмэнд сүрхий заналхийлж байгаа Өрнөд Германы армийг цөмийн зэвсгээр зэвсэглэж байгааг эсэргүүцэн, Германыг энх тайвнаар нэгтгэхийг хамгийн эрхэм болгож байна. Олон улсын хүнд байдлыг сулруулж маргаантай асуудлыг их буу, бөмбөгөөр бус, яриа хэлэлцээгээр таслахын тул их гүрнүүдийн буурьтай зөвлөгөөн хийлгэхийг энх тайвны талынхан хамгийн их шаардаж байна.

	Энх тайвны талынхны хүчирхэг эгнээ, аюулт дайныг тасалж зогсооё гэж байхад ганцхан зэрлэгшсэн империалистууд л «Хүйтэн дайныг» өвөрлөн өөрсдөө дайны ирмэг дээр дэнжгэнэж байдаг байна. Энх тайвны талынхны 10 жилийн гайхамшиг хөдөлгөөний хажуугаар империалистууд өөрсдийн цэрэг дайны түрэмгий холбоо Умард Атлантын эвсэл гэгчийг 1949 онд Вашингтонд үсэг зурж мануухай мэт овойлгосноос хойш бас 10 жил болж байна. Империалистуудын энэ түрэмгий эвсэл өрнөд Германы милитарист хонзогногч армиар тулгуураа хийж байна. Үүний хавсарга болсон Францын империалистууд бас сүрхий аюултай рольд тоглож байна.

	Одоо үед колониосоо салж ажилчин ангийн эрэлхэг тэмцэлд шахагдаж байгаа империалистуудын найдаж түших юм нь НАТО, СЕАТО, «Багдадын гэрээ» зэрэг цэрэг дайны түрэмгий эвсэл, «Эдийн засгийн тусламж» гэдэг нь болж байна. Энэ найдвар нь «Багдадын гэрээнээс» эхлээд савангийн хөөс шиг замхарч байгааг олон түмэн үзэж байна. Иракийн ард түмний үндэсний эрх чөлөөний хувьсгалт тэмцлээр «Багдадын гэрээ» хаан ширээтэйгээ хамт Иракаас арчигджээ. Үүнээс үзэхэд империалист дайны эвслийнхний хувь заяа юундаа тулгуурлаж байгаа нь ил байна.

	Капиталист ертөнцөд Майн өдрийг эдийн засгийн хямрал, ажил хаялт, ажилгүйдэл, өлсгөлөн, өрсөлдөөнөөр амьсгаа цухалдан өнгөрүүлж байна. Хамгийн баян гэж гайхуулдаг АНУ-д өнөөдөр 5 сая хүн ажилгүй байна. Баруун Берлиний хөдөлмөрийн чадвартай хүний 19,1 хувьд ажил олдохгүй байна. Империалистууд өргөн түмэнд жигшигдэж мөхлийн замд ойртохдоо зэрлэг араатнаас дор болж, Африкийн арслан Британийн арсланг сургах болжээ. Тэд «сэтгэхүйн дайн» гэх мэтийн элдэв юм бодож улам зэрлэгшиж байна. Тэгээд аль нэг орны дотоод хэрэгт оролцох гэж оролдох, энх тайван, социализмын нэгдлийн хүчийг сулруулахын тул өдөөн хатгах, дайран довтлох сүрдүүлэх янз бүрийн арга хэрэглэхээс буцахгүй байна. Империалистуудын зэрлэг довтолгооноос үргэлж сэрэмжилж байх нь энх тайвны талынхны чухал үүрэг болж байна. Ажилчин анги, орон бүхний хөдөлмөрчид империалистуудын эсрэг эв санаа, хүчээ нэгтгэж сонор сэрэмжтэй байхын чухлыг Ливанд болсон явдал, Суэцийн сувгийг түрэмгийлсэн явдал, Унгарт 1956 онд гарсан хувьсгалын эсэргүү бослого зэргээс тодорхой байна.

	Энх тайвны талынхны нэгдмэл эгнээ өсөж олон зуун мянган сая хүнийг нэгтгэж байна. «Энх тайван өөрөө ирэхгүй түүнийг тэмцлээр олно» гэж энх тайвны талынхан Майн баярын өдөр зориг бадрангуй илэрхийлж байна.

	Энх тайван ардчилал, социализмын их эгнээний нэг цогцтой бригад болсон монголын ард түмэн майн баярын өдрийг тэмдэглэхдээ энх тайвныг улам бэхжүүлж, эх орондоо социализм байгуулах бүтээлч хөдөлмөрт улам шинэ амжилт гаргах санаа эрмэлзлээр дүүрэн байна. Майн баярыг 1922 онд монголд анх удаа тэмдэглэн өнгөрүүлэх тухай нөхөр Д. Сүхбаатарын тушаалд өгүүлэхдээ: 

	 

	Дэлхий дахины бүх хөдөлмөрчин, тариачинтай хамт сайн өдрийн их баярыг үйлдэн цэнгэлдэж, энэ өдөр манай хүчнийг анх удаа бүртгэн нэгтгээд, Европын ажил хөдөлмөрийн ард түмэнтэй хүчин хавсарч, ах дүү мэт нэгдэж хөдлөх учрыг газар бүрийн ховдог шунахай хөрөнгөтөнд илэрхийлж бусдад удаан дарлагдсан монголын ард одоо өөртөө засах эрхийг олсон учир дэлхий дахины хөдөлмөрийн ардад ах дүү мэт найрамдал баярыг хүргэж амрыг эрье 

	 

	гэсэн үг бол монголын ард түмний чин сэтгэлийн илэрхийлэл юм.

	Монголын ард түмэн, пролетарийн интернационализмын тугийн дор олон улсын ажилчин ангитай гар гараасаа барилцан эх орондоо социализм байгуулж ах дүү орнуудын хамт коммунизмд дэвшин орох итгэл дүүрэн баяраар хаврын баяр Майн нэгнийг ёсолж байна.

	 

	«Үнэн» сонины 1959 оны 5-р сарын 1-ний дугаарт

	 


XIV ИХ ХУРАЛДАА БАЯР ХҮРГЭЕ

	Хурын усанд дэлхий сэргэж, атар хээрийн анхилуун цэцгийн үнэр аясын салхиар тарсан долоон сарын нарлаг өдрүүдэд манай орон даяар үндэснийхээ уламжлалт их баяраа угтахын хамт Монгол Ардын Хувьсгалт Намын XIV их хурал хуралдаж байгаа явдал хүн бүрийн сэтгэл хөдөлгөсөн их үйл явдал болж байна.

	Манай аз жаргалыг нээж тэмцэл ялалтын замыг удирдсан Монгол Ардын Хувьсгалт Намдаа бахархах сэтгэл энэ өдрүүдэд хүн бүрийн зүрхэнд зул болон асаж байна. Учир нь манай ахмад үеийнхэн энэ намын удирдлагаар 1921 онд харийн дарлагчдын эсрэг зэвсэг барин босож, эрх чөлөө, үндэсний тусгаар тогтнолоо тэмцэн олж авснаас хойш дөчин жил боллоо.

	Дөчин жил гэдэг түүхийн үетэй зэрэгцүүлбэл маш бага хугацаа боловч энэ завсар манай амьдралд болсон үйл явдал, олсон амжилт нь мянган жилтэй тэнцэж байна.

	Монгол Ардын Хувьсгалт Нам ажилчин ангийн тэмцлийн оюун санааны зэвсэг марксист - ленинист онолоор удирдуулан улс орноо социалист нийгмийн байгуулалтад удирдан чиглүүлж байна.

	Монгол Ардын Хувьсгалт Нам ард түмний бодол санааг төлөөлж, үй олон хөдөлмөрчдийн хамгийн тэргүүний дэвшилт, ухамсарт бодол санааг практик ажилдаа тусган илэрхийлж байдгаас намын бодлогыг ард түмэн хэзээ ямагт баяр талархалтай угтаж, бодит амьдрал дээр хэрэгжин биелж байдаг юм. Манай үеийн амьдрал туйлын баялаг, гүнзгий утга агуулгатай. Нийгмийн амьдралын энэ баялаг сайхан агуулгыг манай нам шинжлэх ухааны үүднээс дүгнэж өөрийн практик ажил, хэтийн зорилтыг төлөвлөдөг юм.

	Эрт үеэс уламжлан ирсэн хувийн өмчит малчин ардыг социализмд дэвшүүлэх асуудал манай намын бодлогын гол чиглэл болж байв. Монгол Ардын Хувьсгалт Намын ХIII их хурлаас тус орны ардын аж ахуйтны дийлэнхийг социалист хоршоололд сайн дураар нэгтгэх асуудлыг ойрын 3 жилд шийдвэрлэх тухай түүхт шийдвэр гаргасан нь ард түмний санал бодолд нийцсэн юм. Намын XIII их хурлын өмнө тус орны ардын аж ахуйтны гуравны нэг хувь илүүхэн нь хөдөө аж ахуйн нэгдэлд орсон байлаа.

	Намын XIII их хурлын түүхт шийдвэрт зоригжсон манай орны малчин ардууд хамтын аж ахуйн зам бол ганц зөв зам мөн гэж ухамсарласны учир тус их хурлаас баталсан 3 жилийн төлөвлөгөөний хоёр дахь жил буюу 1959 онд бүтэн баг, сум, аймгаараа нэгдэлд оров. Ингээд мөн оны намар манай орон даяар ардын аж ахуйтныг хоршоолох ажил үндсэндээ дууссан нь тус орны хөдөө нутагт хувьсгал болсон их ялалтын он болсон билээ.

	Одоо манай орон даяар хөдөө аж ахуйн 337 нэгдэл ажиллаж нэг нэгдэлд дунджаар 525 өрх, 62,5 мянган мал оногдож байна.

	Хөдөө аж ахуйд хоршооллын хөдөлгөөн ялснаар ганц хоёр өрхөөр худаг шанд сахиж жилийн дөрвөн улирлыг нүүдэллэн өнгөрүүлдэг байсан урьдын байдал өөр болж, цахилгаан гэрэлтэй, саруул барилгатай, хүмүүсийн баясгалант дуу цуурайтсан нэгдлийн шинэ сууринууд бий боллоо. Ховд аймгийн Захчин ардын эв санаа нэгдэж байгуулсан Баясгалант амьдрал нэгдлийнхэн, урьдын цагт говь Түшээ гүн гэдэг нэг феодалын эзэмшиж байсан хэсэг нутаг Их Шанхай уул нутгийнхан цөм суурьшиж соёлжиж байгаагаа сэтгэл бардам хэлэх боллоо.

	Малчин ард нэгдэлд ороод урьдын цагт хүч хүршгүй ажлыг хамтын хүчээр тун амархан бүтээдэг болсондоо бахархаж бид дуулбал дуу нэг дугтарвал хүч нэгтэй улс аа гэж хэлэх болжээ!

	Манай орон даяар малчин ардын хоршоолох хөдөлгөөн ялсан явдал тус оронд хүн хүнээ мөлжих ёс үүрд устаж хөдөө аж ахуйд үйлдвэрлэлийн социалист харьцаа ялсан явдал манай орны эдийн засаг соёлын хөгжлийг улам эрчим далайцтай хөгжүүлэх сайхан бололцоо нээж өглөө.

	Манай намын XIII их хурлаас хойш өнөөдөр хүртэлх 3 жилд газар тариаланг улам хөгжүүлэн өөрийн орны хүн амын гурилын хэрэгцээг дотооддоо хангах болов.

	Ингэж хөдөө аж ахуйг социалист ёсоор өөрчилсөн түүхэн ялалтаар ээлжит XIV их хуралдаа хүрч ирлээ.

	Хөдөө аж ахуйн социалист үйлдвэрлэлийн харьцаа ялсан явдал зөвхөн эдийн засгийн хувьд бус хүмүүсийн оюун санаанд их өөрчлөлт болж улс нийгмийн социалист өмч, хөдөлмөртэй харьцахаас эхлэн ард түмний заншил байдал амьдрал нь улам яруу сайхан болж байгаа нь манай намын улс төр, зохион байгуулалт, олон түмний ажлын үр дүн юм.

	Төр улсынхаа жолоог барьж түмнийг тэргүүлэн удирдагч намынхаа суут мэргэн удирдлагаар социализм өрнүүн байгуулж байгаа манай орны маргааш өнөөдрөөс улам сайхан болно гэж бат итгэсэн монголын ард түмэн намынхаа XIV их хурлыг улс төр, хөдөлмөрийн бадарсан идэвхээр угтав.

	Бүх ард түмэн намынхаа XIV их хуралд чин сэтгэлийн баяр хүргэж байна.

	 

	«Үнэн» сонины 1961 оны 175 дугаараас

	 

	(Хамгийн сүүлчийнх нь бичсэн өгүүлэл)


ӨГҮҮЛЛЭГ 
НАЙРУУЛАЛ



	



	ЭРДЭНЭЦЭЦЭГ ОХИНЫ ЗАМ ДЭЭР

	Найруулал

	I

	 

	Утаан мэт өглөөний манан сэтгэл уйдам бүрэнхийлж эргэн тойрон өндөр уул нүдний өмнө гоёмсог, үнэн ёс, амьдралын тэмцэл хүний замыг тодорхойлоод минут тутам зүрх долгилж тэр үзэсгэлэнт охиныг дурснам. Далай долгилох мэт өргөн уудам номин тал дундуур хуар цэцгээр цацраглан урсах уужим урсгалт Хэрлэн гол алсын аяныг зорьж хэд хэдэн мянган жилийг ер чөлөө завгүй урсан өнгөрүүлнэм. Өвлийн сайхан хөх тэнгэрт бүүдгэр цайвар ноорхой үүл тунаж цас хялмаалан хаялж өвсний толгой сувдын адил цайран бууралтаж гялтганана. Наран ичимхий мэт яаралтайгаар тэнгэрийн хаяанд гялтайж үзэгдээд алтан сацралт хар хөшгийн цаана алгуурхнаар замхарна. Тасхийм үеийн часхийм улирал жихүүцмээр бөгөөд хүйтэн жавар хүний дотор илд мэт шургална. Орчин тойрон уул тал байгаль бодис чимээ анир ч үгүй. Гагцхүү олон оны өвгөн хайлаас хадны хажууд сэрвийж найртай салхины сэрчигнэн үлээхэд эрвэн сэрвэн хөдөлж буурал навчаа хааяа нэг унагааж байгалийн ёсыг илтгэн үзүүлнэм. Эсгий гэрийг битүүлэн түлж гэрийн доторх хэдэн хүмүүс энэ тэрийг гүвтнэн ажилласаар тэр нэгэн өдрийг мэдсэн ч үгүй өнгөрүүлж дахин маргааш өдрийг шаардан хүлээнэ.

	Байдал нь заншил, заншил нь цэнгэл болсоор нэлээд олонтоо ой мод хөхрөн цэцэглэх ба хур бороо орох, гол мөрөн урсахыг үзэж өнгөрүүлсэн билээ. Өдрөөс дэс дараалан нэгэн жилийг өнгөрүүлэх тутам эдгээр хэдэн хүмүүсийн наснаас мэдэгдэлгүй сэмхэн хасагдсаар атал, ойр орчмын арваад өртөө газрыг бүрэг баргаар мэдэж тэртээ уулыг давж энэтээ талыг гаталж үзсэн нь цөөн, энэхэн нэгэн хэсэг нутгийн дотроо өсөж төрж улиран ирсэн хүмүүжил нь мөн нэгэн адил ийм явцуу бөгөөд шинэ ертөнцийн боловсролоос мянган алхам хойно гээгдэж газрын бөмбөрцгийн уудам хотонд юу байдаг ба бидний адил газар бүрийн олон яс үндэстний ард иргэн яаж амьдран суудгийг мэдэхгүй мэдэхийг ч оролдсонгүй хэн ч түүнийг мэдүүлэхийг хүссэнгүй ямар ч хөдөлгөөнгүй, өнөөдөр өнгөрвөл маргааш ямар болохыг тэнгэр бурхан мэд хэмээн ханцуй дотроо наманчилж харанхуйн талд төөрөгдсөөр нэгэн тогтсон хууль мэт хэв заншлаар цухалдсан амьдрал нь ядуулаг бөгөөд үеийн үед сүүдэр мэт уламжлагдан дагаж ирсэн нь юутай гомдолтой. Юутай гуньхралтай вэ?

	 

	 

	II

	 

	Өргөн тал эргэн тойрон 

	нүд гялбам мэлцийж 

	Цасан чимэгт өндөр уул 

	сүүдрээ харж мишээнэ.

	... Өнөр баян хотол сүрэг

	уулын бэлээр бүрхэж 

	Мөнгөн буурал цагаан талд 

	айл өрхүүд ялгарна.

	 

	Шинэ засаг үүсэж ард бүхэн нэгэн адил тэгш эрх чөлөөтэй болсон ба хуучны ноёд түшмэдийн эрх ямба нь хасагдсанд өвгөн Баярын сэтгэл нь баясгалантай болоод ихэд сайшаан бахдах боловч хувилгаан цорж Вандансүрэнгийн эрх сүр нь хэвээр эрх жаргалыг эдэлж олон түмний хүзүүн дээр өргөл барьцыг цуглуулсаар энэ засгийг муулж, эзэрхэг засгаа хүссээр байгааг үзээд ихэд хорсон занаж өширхөнө. Баяр өвгөн, урьд Вандансүрэнг жил бүр хятадын Бээжин, Жанжаахүү зэрэг хотуудаар аяллаар явахад хөтөлд нь олонтоо явж аян замын зүдрэл ба өлсөх даарах ядрах зүдрэхийн гашуун бэрхийг ханатал эдэлж хатуу ширүүн дарлал хяхуулд харгисаар зарцлагдсандаа хорсон жигшсэн хүн билээ. Түүний эхнэр Хоролсүрэн төрсөн охин Эрдэнэцэцэг юугаа энх амар бойжуулан өсгөж хүн зэрэг болгоод нэгэн олигтой сайн айлын бэр болгох юм сан гэж санахдаа бурхныг дурсаж сэмхэн залбирна.

	 

	Өдрийн өнгөнд урьхан салхин 

	хажуу талаас яруугаар зусардавч 

	Үдшийн гүнд огторгуй дээрээс 

	олон од түүнийг сэмхэн ажиглана.

	Бяцхан охин Эрдэнэцэцэг нас балчир 

	эрх танхил томоогүй

	Эргэх өдөр түүний зам ямар болохыг 

	хэн урьдаас тааварлан мэдэх вэ.

	 

	Гэтэл, энэ нутагт анх удаа бага насны хөвгүүд охидыг бичиг эрдэмд сургах сургуулийн тэнхимийг нээн байгуулахад есөн наснаас 14 нас хүртэлх ухаан сэргэлэн, бие бялдар эрүүл чийрэг хөвгүүд охидыг элсүүлэн авах зар бичиг харьяат хошууны тамгын газраас нь тархжээ. Үүнд нутгийн залан, ихээхэн баялаг Очир залны хүүг томилсон боловч нас нь бага балчир гэх буюу элдэв арга саам эрэлхийлэн залан авгай нүүр тал ихтэй хүн тул цаагуур наагуур нь энэ тэр гэж явсаар хүүгээ явуулахыг болиулжээ. Учир нь Очир залны хүүгийн бие нь үхэнгэ дорой ядуу бөгөөд ухаан нь тийм сайн биш учир очоод гологдохыг залан гуай хэдийнээ мэджээ. Оронд нь Баяр өвгөний охин арван нэгэн настай Эрдэнэцэцэгийг явуулахаар харьяат сумын захиргаанаас нь тушаан ирэхэд арга башир хэлээд ч тус болохгүйд явуулъя гэж өвгөн ам алдсан тул Хоролсүрэн төрүүлсэн ганц охиноо явуулж чадахгүй бой нь арилж, ухаан нь гүйцээгүй нялх нойтон юм гэх буюу гар хөлийн үзүүр ажилд зардаг энэ муугаасаа салаад би яаж ажиллах вэ? Ерөөс бүсгүй хүн ном эрдэм сураад юу гийгүүлдэг юм бэ. Төрийн албанд эр, хар хүн явдгаас биш бүсгүй хүн явж байхыг би ер үзээгүй хэмээн хэчнээн удаа улиглан учирлан хэлэвч гэрийн бүсгүй хүний үг түүнээс цааш явцгүй бөгөөд тус ч болсонгүй, эцэг нь мэдээд охиноо явуулахаар шийдвэрлэжээ. Өвгөн Баярын дотор бүстэй бүсгүй цөм адил эрх тэгш гэж сонссон нь нэгэн удаа урган дүрслэгдэж эрдэм сурвал эцэстээ өөрийн биед нь хэрэгтэй гэж зүүд мэт бодогдоно.

	Охиноо мордуулах зам мөрийг асуух гэж нэгэн өдөр Дандар гавжийг залж авчран үзүүлсэнд Дандар гавж элэгдэж холцорсон эрээн ясан шоогоо хэдэнтээ орхиж нүдээ аньж дээш доошоо хялав цалавхийн байж үзээд бодож бодож ийн хэлнэ. Энэ жилдээ явахад гайгүй зүгээр талтай байна. Ирэх жилээс арван хоёр насандаа бага зэрэг цөв тохиолдох магадгүй тэр үед гэртээ байх хэрэгтэй. Одоо сахиус бурхнаа сайн ариутгуулаад сахисан лам багшид нь үзүүлж даатгаад явж болмоор шиг байна гэж мэргэлжээ. Хоног болзоо нь тулгарсан тул арга заслыг нь хийлгээд эцэг нь охиноо харьяат хошууны тамгын дэргэдэх шинэ байгуулсан тэнхимд хүргээд очиход цөм үеийн насны бяцхан бяцхан хүүхдүүд янз бүрийн дээл хувцастай үүний дотор баян чадалтай ч хүний хүүхэд бий. Ядуу зүдүү ч хүний хүүхэд байх тул цөм баяртай бөгөөд хөгжилтэй, сэтгэл зориг нь буцалж тоглоом наадам бололцоно. Өвгөн Баяр ч мөн адил сэтгэл нь хөөрч баяртайгаар мордохын үес охиноо ном сайн үзэж их эрдэм сураарай, аав нь удахгүй эргэж ирнэ гэж духыг нь үнсээд явав.

	Бяцхан охин Эрдэнэцэцэг нас бага балчир тул хэдий үеийн олон ижил нөхдөө хараад сэтгэл нь хөгжил, баясгалантай байгаа боловч урьд удаа гэр орноосоо гарч үзээгүй тул эцгийнхээ хойноос, барааг харсаар хоцроход газрын дов сэрвээний цаагуур удалгүй далд орвой... 

	 

	1937 оны «Монгол ардын үндэсний соёлын зам» сэтгүүлийн нэгдүгээрээс


МОНГОЛЫН ХЭЭР ТАЛД

	(Өгүүллэг)

	 

	Шинэ нутагт буусан учир өвгөн Төмөр их л соргог унтжээ. Шөнө дүл өнгөрөхийн алдад нохой хуцаж өвгөний нойрыг сэргээв. Хэвтэж байсан өвгөний чихэнд алсад уул нурах мэт нүсэр чимээ үл мэдэг дуулдаад газар донслох шиг санагджээ. Нохойн дуу улам ширүүсэв. Өвгөн Төмөр 60 жилийн насаа мартсан мэт хөнгөнөөр босож, дээлээ эгэлдрэглээд гарав. Гадаа огт чимээ аниргүй. Намрын шөнийн тэнгэрт нэг ч үүлгүй. Тэнгэрийн оёдол тодорхойяа зурайн одон мичид сувд мэт яралзаж үзэгдэв. Байсхийгээд, тэнгэрийн тэртээ баруун хаяанд нэг их галын туяа нүд ирмэх зуур үзэгдэн, доорхноо зүүд мэт замхрав. Өвгөн гэртээ орж орондоо хэвтсэн боловч саяын үзэгдлээс болж нойр нь хулжжээ. Намар орой болж ийм цэлмэг байхад тэнгэр дуугарах ёсгүй билээ. Юу дуугарсан, юуны туяа үзэгдсэнийг гайхан, бас аль хэдийн сураггүй болсон хүүгээ бодов.

	Миний хүү сонор ухаантай, чанга гартай бузгай сайн эр болж байсан юм сан. Ганцхан ялимгүй юманд эзэн ноёны зарлигийг дагаагүйгээс богдын хүрээнд хүргэгдсэнээс хойш сураггүй хэдэн жил болсон гэж урам нь хугарна.

	Агь таанын үнэр ханхалсан уудам хээр талд өглөөний наран ургах мэт гарч ирэв. Өвгөн Төмөр урьд шөнийн үзсэн гайхамшигт сониноо ярих гэж сэтгэл нь хөгжөөд аль хэдийн морио эмээллэж мордоод хээрийн тоосыг манаруулан одов. Шагдар зангийнд их л хөл үймээнтэй. Жамжин гавж хойморт суугаад «Шамбалын дайн» «Лалын дайн» «энэ нас» «хойд нас» «цөвийн цаг» хүний санаанд ормооргүй олон юмыг ярина. Мэйрэн Бат бас хажуугаас нь орж түүх намтарт тийм ийм байдаг гэж ярихыг дуулахад тэдний ярианаас өлгөж авмаар тоймтой юм үгүй шиг, өвгөний сэтгэлд бодогджээ. Өвгөн Төмөр урьд шөнийн үзсэн сониноо хэлэх гэснээ, эдэнд хэлээд яах вэ. Баргын мэргэн ширээт энэ намар, олны гай зовлон их, салхи түймэр их гарна айл бүр Алтангэрэл уншуулж, сахиус бурхандаа залбирч бай гэж айлдсан гэдэг. Манай нутагт намрын улирал ч их сайхан болдог. Түүн дээр энэ намар бол намар намраас сайхан, тэнгэрийн уур амьсгал өлзийтэй байна.

	Лам нар ингэж байдаг юм гэсэн шиг бодогдоод тэднийхээс мордож саахалтын Гомбынх, Гөлөгийн хоёрт бууж урьд шөнийн үзэж дуулснаа сонин хачин болгож яриад үд хэлбийхийн үед гэртээ ирэв. Ирэхэд эмгэн нь, цаана чинь лам багш явна. Сахиус бурхнаа аргалуулж, ламд гай зовлонгоо даатгана гэж сүйд майд болж байв. Өвгөн наран доогуур саравчлан харваас шанам малгайтай, шар дээлтэй хувраг хүмүүс бололтой. Ганцхан газраар үргэлжилсэн дөрвөн дугуйтай тэргэнд 3 морь хөллөсөн нь сонирхолтой, энэ нутагт тийм тэрэг байдаггүй ажээ. Эмгэн өвгөнөө загнаж, өнөөдөр өлзийтэй сайн өдөр лам багш морилж явахад хэнэггүй толгой, хэрж тэнээд бушуу гарч багшийн морийг ав хэмээжээ. Өвгөнийг гарахын завдалгүй лам тэрэгнээс бууж, эсгий гэрийн үүдийг ташуураар өлгөж хаяад орж ирэв. Яасан ёсон бус аашилдаг шалдангууд билээ гэж өвгөний санаанд ортол эмгэн ламын амрыг айлтгая хэмээгээд мөргөж байгаа үзэгдэнэ. Түрүүчийн лам сүү өг гэж монгол хэлээр муухан хэлээд гар буу гарган тулгав. Зүс царай нь монгол хүн бололтой. Үг яриа нь арай л монгол хүн биш. Нөгөө нэгэн ламыг харахад яг орос хүн, хоёул шар торгон лам дээл өмсөөд, гартаа буу барьжээ. Эмгэн тавиурын өмнө шанагаа бариад хүрэл хөшөө мэт зогсжээ. Өвгөн бас гэрийн баруун хаяанд дэмий гөлгөнөн зогсоно. Гэрийн гадна хүн шивэр авир ярилцан, тэдний яриаг чагнаж байгаа бололтой. Тэд эмгэнээс сүү нэхэж уугаад, хотны нохой хуцаж давхихад буудаж алаад, зүүн зүг тоос татуулан далдрав. Тэр доор морин туурай пижигнэн, хүн ирэх шиг болов. Нэгэн хүн гэрийн гадна Бароны цэрэг гэж хэлээд саахалтын айл өөд давхив. Үдшийн бүрийд нүүдлийн айл талын хонхор хотгороор дүүрчээ.

	Малаа хонхроос гадагш гаргахгүй гэж ээрээд үнээ тугал мөөрөлдөөд хонь ямаа майлж адуу янцгаана.

	Айлууд барон ирэхээс айгаад шөнө огт гал гаргасангүй. Энэ шөнө нэгэн үзэгдээгүй хархүү энд иржээ. Чухам хаанаас ирснийг нэг ч хүн мэдэхгүй ямар хэргээр яваа хэн болохыг ч зүрхэлж асуух хүн гарсангүй. Тэр хүн хуучивтар хүрэн торгон дээл дээгүүр суран бүс бүслээд модон хуйтай буу зүүжээ. Дээлийн дотроос цэрэг маягийн цамц цухуйна. Тэр хүн нийслэл хүрээнд ардын засаг байгуулагдсан, ард түмэн эрх чөлөөтэй болсон, умард улаан оросоос журмын цэрэг ирж тусалсан, ардын засгийн газрын зүүн хязгаарыг тохинуулах их цэргийн анги барон цэргийн үлдэгдлийг сөнөөн яваа учир монгол цэргийн түрүүч нь хүрч ирсэн, ард та нар бароны энэ оргодлуудаас айж сандрах хэрэггүй гэж хүмүүст ярьсан бололтой. Энэ үг олны дунд далайн долгион мэт тархжээ. Бас адуу манасан хүн өглөө эрт барон цэргийн буудалласан газраар яваад дээрэм тонуул хийж яваад тас цохиулан шарх сорви болж замын тоосонд дарагдсан орох оронгүй оргодол дээрэмчний зэвхий царайг харж бууц дээрээ шархны даавуу хөвөн хоёрыг ноос зулсан мэт хөөргөөд орхисныг үзжээ. Эд бүхнээс үймж сандарсан олны сэтгэл баахан намхрав. Тэр үдэш өвгөн Төмөр задгай галын дэргэд хээрийн хөх тэнгэрийн дор үл таних хар хүүтэй ярилцаж суухдаа нэлээд юмны учрыг мэдсэн янзтай сэтгэл их л ханамжтай сууна. Энэ тэрийг ярьсаар сайх шөнийн үзсэн юмаа ярьж амжаагүй байхад харанхуйд ойрхон дөрөө хавиралдан морины хөлийн төвөргөөн сонстов. Төдий удсангүй хоёр хүн галын дэргэд мориноос бууж үзэгдэв. Нэг нь монгол нөгөө нь орос хоёр залуухан цэргийн хүн байв. Өвгөн Төмөр тэднийг хараад өчигдрийн лам нар санаанд оров. Цааш сайн ажиглаваас хоёул нүүрэндээ цогтой, нүдэндээ галтай залуу хүн. Хоёулын малгайд улаан таван хошуу од, галын гэрэлд гялалзана. Удтал ажиглаваас Төмөр өвгөний өнөөх сураггүй болсон хүү Чулуун мөн ажээ. Эцэг нь хүүгээ таньж хүү нь аавыгаа таньж өвгөн Төмөр тэр хоёр залууг хоёулаа миний хүү гэж тэврэн үнсээд уржигдар шөнө би тэнгэрийн тэртээ баруун хаяанд нэг их улаан туяа гялбасхийхийг харсан юм.

	Тэр бол жаргалангийн орны туяа үзэгдсэн юм байна хэмээхэд тэр бол монголын хээр талд үзэгдсэн Октябрийн туяа гэж Чулуун хүү нэмэн өгүүлэв.

	 

	«Залуучуудын үнэн» сонины 1945 оны 11 дүгээр сарын 7-ны өдрийн 85 дугаараас

	 


ХОЙД ЗҮГИЙН ОД

	(Өгүүллэг)

	 

	НЭГ

	 

	Саяхан шаргал өнгийн өвс халиурч уудам тал, цагаан цасаар хучигдаж, тэнгэр газар нийлсэн мэт манан будан харанхуйлаад, морины аргамжаанаас цааш газар үзэгдэхгүй байлаа.

	Сайнбуяных бараг гэгээ орохтой зэрэг, хотныхоо цасыг малтаж үд өнгөрөхөд арай гэж нүд гаргав. Хунгарласан цасан даланд дарагдсан хонь ямааг гаргаж авав.

	Дахлай хурга ишиг гэрийн үүдээр царай дарсан юм шиг чичрэлдэн зогсохыг Сайнбуян хараад нөөж хадгалсан өвснөөсөө хэдэн тэврийг авч тавиад гэртээ оров.

	— Энэ шуурга дахиад хоёр өдөр шуурсан бол амьд юм үлдэхгүй нь ээ! Зуд ч болж шийдлээ. Хавар гэдэг ч хавар биш боллоо гэж Сайнбуяны хэлэхэд, Намсрай гуай:

	— Ойрдоо нар жаргах үес үргэлж улаан тоорог татаад нэг л олиггүй байсан юм. Тэгэхлээр тэнгэр өөдөлдөггүй юм гэж өгүүлж суулаа.

	— Намар станцын өвс ав гээд байхад нь чи л өвс аваагүй шүү дээ гэж эхнэрийнхээ хэлэхэд, Сайнбуян,

	— Өнгөрсөн юмыг улиглаад ч яах гэсэн юм бэ гэж уцаарлав.

	Ингэж байтал гаднаас өвгөн Жигмэд орж ирээд,

	— Урьд, бичин жилийн зуд гэж мөн хэцүү жил байж билээ. Мал өл залгах юмгүйгээс болж хэчнээн ч тарган байлаа ч гэсэн тэсдэггүй байсан юм. Одоо харин бага ч гэсэн өвстэй болохоор гайгүй байна гээд манай Ар хоолойнхон ч зудад автаж харлах нь байна гэв. 

	Сайнбуян,

	— Айл амьтан арга зүйгээ олоод цөм нүүж Хар говь элсний зах хүрч өвөлжсөн гэнэ билээ. Манай Ар хоолойнхон шиг зудтайгаа зууралдаж хоцорсон айл ч байхгүй дэг ээ гэхэд Жигмэд:

	— Манайхны өвөлжөө хаваржилтын байдал иймд хүрч, бид чинь нэгдэлд орохоосоо нааш хэд гурвыгаа зудад дуусгах нь шиг байна. Халтарын өнөөх «байдлыг нь харж азная» гэдэг ч дэмий л хойш татсан үг болохоос зайлахгүй нь ээ! Одоо Баяны нэгдлийнхэн хэчнээн дорвитой тохилог байгаа нь ил байна шүү дээ. 

	Сайнбуян:

	— Халтарын үгийг итгэж байдаг бол та чинь урагшаа явахгүй гэдрэгээ ухарна гэсэн үг дээ. Тэр чинь, хэзээд тэгж бүтэлгүй юм ярьж явдаг амьтан. Байдлыг нь харах ч яах вэ харж болох юм биз гэхэд, Жигмэд,

	— Манай энд ойролцоохон нэгдэл байдаг ч болоосой. Би ч зун тийшээ Баянд нүүж очно гэж бодож байна гэхэд Сайнбуян:

	— Манай энд чинь нэгдэл байгуулж бололгүй яах вэ. Би л энэ дассан сурсан нутгаасаа нүүж холдохгүй гэв.

	— За нэгдэл ч яах вэ. Урин дулаан залгахаар ая нь олдолгүй яах вэ. Одоо харин энэ зудаас яаж мултрах вэ гэдэг л ганцхан явдал байна гэж Жигмэд өгүүлэв.

	— Чухам яадгаа алдаж гүйцлээ. Нүүе гэтэл нэгнээ оройтсон. Энэ ядарсан мал яасан ч тэр өнтэй газар хүртэлх замыг туулахгүй, нүүхгүй гэхэд ганц нутаг дээр дуусах уу? гэж Сайнбуяны хэлэхэд өвгөн Жигмэд гүн бодолд дарагдсан байдалтай, тамхиныхаа утааг сорж зуухны амаар улалзах галын дөлийг ширтэж суув.

	Энэ үеэр Сайнбуяны эхнэр Цэнд гаднаас ирж, 

	— Та нар бас л нэгдэлд орох тухайгаа ярьж байгаа биз. Одоо гаралгүй болохгүй нь, үхэр ирж байна. Муу хүрэгч үнээ маань хээр ганцаараа үлдчихэж. Маргааш түүнийг үхрээр бэлчээхийг болъё гээд эргэж гарахад Сайнбуян, Жигмэд гуай хоёр хамт гаралцав.

	Маргааш өглөө нь Цэнд эртлэн босож цайгаа чанаад дараа нь ядарсан малдаа өгөхөөр ус бүлээсгэн малынхаа хотон дотуур яваад гэртээ орж ирэхдээ сүрхий хирдхийн цочсон байдалтай,

	— Энэ янзаар бол ирэх хавар ч хурга ишигний дуу сонсохгүй нь бололтой гэж сэтгэлд нь бодогдсон Цэнд урам муутайхан гэртээ орж ирээд бодсоноо ярихад нь малынхаа төлөө сэтгэл нь зовсон Сайнбуян дорхноо хувцаслаад гарав.

	Хүйтэн салхинд хөөгдсөн явган шуурга бурганан хийсэж, зэвхий хөгшин хар бараан үүл тэнгэрт хуйлраад сэтгэлд нэг л тавгүй үзэгдэж байлаа.

	Сайнбуян хот дундуураа явж малаа цөмийг ажиглахад үхэр бяруу тогтож ядан эврээ сэжлэн нөмөр дулаан газрыг эрж шахцалдан зарим нь урьд өдрийн асгасан хужрын ором дээр овооролдон байв.

	Сайнбуян тэндээсээ шууд явж өвгөн Жигмэдийнд оров,

	— Амьд хүн аргатай гэгчээр нэг ухаан бодохоос болохоо байлаа шүү, Жигмэд гуай минь! Харсаар байж хэдэн малаа нэг нутаг дээр үхүүлэлтэй биш дээ. Юу ч гэсэн өнөөдөр сум орж учир байдлаа ярина байгаа гэхэд Жигмэд гуай,

	— Сум багийнхаа эрх баригчдад учир байдлаа дуулгая гэдэг ч зөв дөө хө. Энэ хэдэн мал чинь наанадаж бидний хөрөнгө, цаанадвал улсын хөрөнгө юм шүү дээ. «Эзэн хичээвэл заяа хичээнэ» гэдэг урьдын балрын үг ч гэсэн учиртай үг байна даа. Маллаж байгаа бид энэ зуд гачаалд малаа үхүүлэхгүйг хичээж аль байдгаараа тордвол юу эсийг үзэх вэ дээ, гэж өгүүлэв.

	Сайнбуян, Жигмэдийнхээс гарч хонины хашааны өнцөгт нөмөр барьж уясан мориныхоо дэргэд очив. Омголон саарал морь нь тавьж өгсөн өвсөө аль хэдийнээ идэж дуусаад дахин өгөх болов уу гэсэн шиг эзнээ горилон харж үүрсэн байхыг харахад айл дээр өгч гаргасан адуунаас барьж авчраад дөнгөж тав хоног болж байхад үс нь бүрзийж ташаа нь хонхойгоод хэдий хайрламаар боловч арга буюу мордохыг зэхэж эмээлээ авчран эмээллэж байтал зүүн далангийн дээгүүрх үхрийн зөрөг замаар нэгэн морьтой хүн гарч ирэв.

	Тэр морьтой хүн өвгөн Жигмэдийнхийг чиглэн явсаар тэдний гадаа мориноос буугаад гэрт оров.

	Энэ цас зуднаар ямар хүн ингэж ирдэг билээ. Юу ч гэсэн уулзъя гэж бодсон Сайнбуян, Жигмэд гуайнд орвол өнгөрсөн намар цэргээс халагдаж нутагтаа ирсэн Гонгор дархны бага хүү Гантөмөр байлаа.

	Гантөмөр, Сайнбуянтай мэнд амраа мэдэлцээд, мал сүргийн онд оролтын тухай асуулцаад:

	— Энэ хаврын зуд гачаал нэлэнхийдээ биш. Ганцхан манай Ар хоолойнхонд сүрхий тусав бололтой. Намын үүрээс намайг сая багийн ахлах ухуулагч болгосон, түүний дээр сумын гүйцэтгэх захиргаанаас энэ хавийн айлаар явж малын онд оролтын байдал, цас зуд ямар байгааг нь үз гэж явуулсан зэрэг явдлаа ярив. Тэгээд Гантөмөр,

	— Гүйцэтгэх захиргаа, намын үүрээс цас зудын байдлаас гарахад та нарын санал юу байна. Ямар тусламж хэрэгтэй байна гэдгийг мэд гэсэн юм гэж өгүүлэв. 

	Тэгэхэд Сайнбуян:

	— Бид ч ямар ч учраа олохоо болиод байхад ингэж сум, намын үүрээс хүн ирсэн нь сайн боллоо. Нүүе гэхэд туулаад гарч чадахгүй юм. Байя гэхэд мал өл үгүйдэж байх юм. Ийм л болчхоод байна гэж өгүүлэв... 

	— За, учир явдал тодорхой боллоо. Энэ тухайгаа би сум орж намын үүр захиргааныхантай л ярьж нэгэн тийш болгохоос өөр аргагүй байна гээд Гантөмөр мордохоор завдахад, би ч гэсэн энэ учир явдлаа очиж хэлье гээд Сайнбуян хамт мордов.

	Хэд хоногийн дараахан, Ар хоолойд өвөлжин хаваржин цас зудад хэлмэгдсэн арваад өрх айлд улсын тусламжийн дөрвөлжлөн шахаж боосон ногоон өвс тэгнэсэн Баяны нэгдлийн тэмээн хөсөг удаа дараагаар ирэв.

	Улсын тусламж хүргэж ирсэн нэгдлийнхнийг айл бүр сайхан цай чанаж аль байдгаараа хүндлэн угтав.

	Нэгдлийн ашиг тусыг ийнхүү илэрхий мэдэцгээмэгц урьд нь «Байдлыг нь харж азная» гэлцэж байсан Ар хоолойнхон, хамтын хүчний давуу өрнөлт, хүчин чадлыг бүрнээ ухамсарлаж нэгдлийн тухай тэдний бодож байсан бодол шинэчлэгдэв.

	 

	 

	ХОЁР

	 

	Тал нутагт униар татсан хаврын урт өдрүүд өнгөрөөд аагим зуны нарлаг өдрүүд залгав.

	Сайнбуян «Хал үзэж халуун чулуу долооно» гэгчээр амьдралын урт зам туулж их юм үзсэн өвгөн Жигмэд хоёр хэзээ язааны айл аймаг явж аж төрөн, зан зангаа мэдсэн зорилго нэгтэй нөхөд болжээ.

	Хоёул нэгдэлд элсэх саналаа өгөөд, шинэ байгуулж байгаа нэгдлийнхээ анх удаагийн хуралд очихоор сэтгэл зориг нь хөгжин явахад нь өссөн төрсөн нутгийн нь үзэсгэлэнтэй сайхан нь нүдний өмнө тодрон байлаа.

	Уудам цэлгэр хөндийд мал сүрэг багшран бэлчээд атар тал нутгийн сахлаг ногоон дундаас хурц өнгөт цэцэг түмэн өнгөөр алаглан үзэгдэж, анхилам сайхан үнэр нь хээрийн салхиар дамжин тархаж байлаа.

	Сайнбуян, өвгөн Жигмэд хоёр Ар хоолойн хөдөө зуслан дахь айлуудын хамгийн олон хүнтэй хотын нэгэнд ирэхэд хүүхэд багачууд язганан хөөр баяр болон угтацгаав.

	Нэгдэлд саналаа өгөгсдийн түрүүч аль хэдий нь ирээд хүлээж байлаа.

	Нэгдлийнхэн гэрт багтахгүй болохоор зүлэг ногоон дээр суугаад хурлаа эхлэв.

	Сумын гүйцэтгэх захиргаа, намын байгууллагыг төлөөлж шинэ нэгдлийн анхдугаар хуралд оролцохоор ирсэн Дамдин хурлыг нээж «Нөхөд өө, та бүхэн өнөөдөр нэгдлийнхээ гишүүдийн анхдугаар хурлыг хийхээр цуглаад байна. Хөдөө аж ахуйн нэгдэл гэдэг бол манай орон даяар өрнөж байгаа шинэ зүйлийн нэг мөн. Нэгдлүүдийг өргөжүүлэх, аж ахуйн талаар бэхжүүлэхэд намаас их анхаарал тавьж байна» гэж яриагаа эхлэв.

	Цааш нь ярихдаа «Энэ Ар хоолойд нэгдэл байгуулъя гэж анх идэвхийлэн санаачилсан хүн бол малчин Сайнбуян, өвгөн Жигмэд хоёр мөн билээ. Эдний энэ эх оронч хөдөлгөөнийг та нөхөд халуун сэтгэлээр дэмжиж одоо арван гурван өрх айлын тавь гаруй ам, нэгэн мянган дөчин малтай нэгдэл байгуулахаар саналаа өгчээ» гэж хэлэв.

	Ингээд Дамдин нэгдлийн өмнө тавигдаж байгаа зорилтуудыг тодорхойлж нэгдлийг бэхжүүлэх талаар юу хийх хэрэгтэйг ярив. Мөн хөдөө аж ахуйн нэгдлийн үлгэрчилсэн дүрмийг тайлбарлан өгч, дараа нь асуултад хариулав.

	Хурлын тэргүүлэгчид 

	— Одоо санал шүүмжлэл гаргах хүн байна уу? гэхэд;

	— Надад болох уу гэж нэг хүрэн даавуу дээлтэй өндөр өвгөн гар өргөн босож хэлэхдээ: — Бид шинэ нэгдэл байгуулаад анхныхаа хурлыг хийж байна. Шинэ юм сонин дээрээ сайхан байлгүй яах вэ. Энэ шинэ нэгдлээ туйлын батжуулах хэрэгтэй байна...

	Тэгээд цааш нь хэлэх үгээ тулгамдан талд тусах нарыг ширтэн бодоход нь түүний атираа суусан нүүр нь хүрэн дээлийнхээ өнгөтэй нь адил бөгөөд эрс шийдэмгий байдал нь хэлэх үгнээс нь илэрхий байв. Тэгээд:

	— Би, насныхаа хагасыг хуучин балрын үед өнгөрөөлөө. Мандалын жасын агтыг хорин жил хариулаад хуучин ядуу хэвээр л байснаа ардын засаг байгуулагдсанаас хойш хоёр гурван жилийн дотор хорь гучин малтай болсондоо баяр баясгалан дүүрэн явдаг даа.

	Одоо нэгдэлд орж олон та бүхэнтэйгээ хүч хөдөлмөрөө нэгтгэе гэж бодож зориг хүсэл минь ханалаа гэж хэлэв.

	Дараа нь үг хэлэх зөвшөөрөл авч боссон Сайнбуян 

	— Жигмэд гуайн саяын хэлсэн санал бодол зүйтэй байна.

	Манай энэ нэгдэлд саналаа өгсөн хүний дотор хүч хөдөлмөрөө нэгтгэж сайн сайхан амьдаръя гэж бодсон хүн ихэнх нь байхад бас мал сүргээ харж хариулахаас бэрхшээж бас цаашлаад улст нийлүүлэх мах сүү зэрэг үүргээс нь хөнгөрөх бодолтой хүн мэр сэр харагдаж байна. Жишээлбэл Халтар, нэгдэлд л малынхаа хагасыг өгч амаръя гэж ярьж явсан удаа бий. Ингэж нэгдлийн нэрээр хаацайлж биеийн амар харахыг хүсэгчдийг нэгдэлд оруулахгүй байвал зохино гэхэд, тэр зөв өө гэх чимээ олны дотор сонсогдов.

	Сайнбуяныг ингэж шүүмжлэхэд царай нь улайж, хацар нь таталдан чичиргэнэж суусан Халтар босож,

	— Олон малтай хүнийг нэгдэлд оруулахгүй гэсэн зааварт ер нь байна уу? Би мал олонтой, бүл чадал муутай нь үнэн. Тэгэхдээ нэгдэлд малынхаа хагасыг өгч цөөрүүлчхээд амар сууя гэсэн санаа надад алга аа. Энэ Сайнбуян үйлийн үргүй гүжирдэж байна... гээд цааш үг залгаж хэлэх гэсэн боловч ууртаа юм хэлж чадсангүй. Нэг хэсэг ангалзаж байгаад суув.

	Долгор хүүхэн яаран ухасхийн босож намуун дуугаар хэлэхдээ.

	— Манайх нэгдэлд орох гэж тунгаасаар удсан юм. Нэгдэлд орох дуртай юм бол Баяны нэгдэлд ор гэдэг байв. Дассан сурсан нутгаасаа нүүж Баяны нэгдэлд очихоосоо баахан төвөгшөөгөөд одоо хүрсэн. Ашгүй энэ шинэ нэгдэл байгуулах боллоо. Би нэгдлийн ажилд цөхрөлтгүй зүтгэн ажиллахад бэлхэн байна. Хэчнээн үнээ саа гэвэл би саачхаж чадна. Мал хариулсан ч чадна. Харин Халтарын тухайд болбол манай Ар хоолойн нэгдэл байгуулна гэж анх санал гаргаж байхад түүнийг аль болохоор хойш нь чангааж байсан хүн чинь энэ байгаа юм шүү «нэгдэл байгуулъя гэхэд сүүлдээ юу болохыг нь мэдэхгүй байж саналаа өгөх гэлээ» гэж хэлж байсан хүний улаан нүүр нь энэ байна. Ийм хүнийг нэгдлийн гишүүн болгож болдог юм уу, үгүй юм уу? гэхэд хүмүүс хөхрөлдөв.

	Дараа нь үг хэлэхээр залуучуудын эвлэлийн гишүүн Гончиг гэдэг 18 нас хүрч яваа залуу босов.

	Энэ залуу, ганц хөгшин эхтэйгээ байсан учир дунд сургуулийн 9 дүгээр ангид сурч байгаад хөгшин эхийгээ өргөхөөр сургуулиас гараад нутагтаа ирсэн байжээ. Нутгийнхан түүнийг юм их мэддэг сүрхий ухамсартай хүүхэд гэж хэлэлцдэг билээ.

	Гончиг:

	— Би бол гэртээ хөгшин эхтэйгээ хоёул байдаг. Тэгээд ээжтэйгээ нэгдэлд орж нэгдэлд хөдөлмөрлөх хүслээ илэрхийлсэн юм. Ээж бид хоёрын хүсэл бол ганцхан өөрийн хүч хөдөлмөрөө олны хүч хөдөлмөрт нэмэрлүүлж аятай сайхан амьдрахыг хүсэж байна. Харин Халтар гуай нэгдэл байгуулахын өмнө юу ярьж сурталчилж явсныг бид мэдэж байна. Манайхныг нэгдэлд ороход «байдлыг нь харж, бүтэлтэй юм бол орно» гэж хойшлуулах явдал байсан. Энэ бол Халтарын гаргасан санал байсан юм. Тэгээд Халтар гуай энэ хэдэн малынхаа хагасыг нэгдэлд өгч нэг амрах юм сан гэж ярьж байсан нь үнэнтэй л байх. Энэ нь нэгдлийн тухай ойлгоц дутмагаас ч болж байж мэднэ. Одоо харин Халтар гуайг энэ удаа нэгдлийн гишүүн болгохыг дараагийн хурал хүртэл хойшлуулаад энэ хооронд Халтар гуай сайн бодож боловсруулаад дахин саналаа өгвөл зүгээр байна гэв.

	Дараа нь үг хэлэгсэд нэгдэлд орох гэсэн санал зорилгоо илэрхийлэхийн өмнө Халтарын дутагдлыг шүүмжилж Халтарыг нэгдэлд орохыг хойшлуулах гэсэн саналыг олон хүн гаргав. 

	 

	 

	ГУРАВ

	 

	... Үдшийн мал хотолсны дараа Сайнбуяныд инээдэм хөхрөлдөөн гэр дүүрэн оргилж байв. Намжил хуурч морин хууртайгаа тэднийд иржээ. Тэр уул нь говь нутгийн хүн. Энд ханьтай бүлтэй болж нутгийн айл болоод уджээ. «Говийн жонон хар» гэдэг сайн морины явдлыг хуурдан түүнийгээ тайлбарлахад нь чих салгахгүй чагнаж тэр сайн морины явдлыг магтацгааж байв.

	Амьдралын урт замыг туулж их юм үзсэн өвгөн Намсрай, олны дунд баясан сууж, түүний сүүмгэр нүднээс шинэ үеийн хөгжлийн оч гялалзах шиг үзэгдэж байв.

	Намсрай гуай аяга дүүрэн шимийн архи, барьж өгүүлсэн нь:

	— Эзэрхгийн үеийг энэ төрийн үетэй зэрэгцүүлбэл өдөр шөнө хоёр шиг ялгаатай. Энэ хэний ач вэ гэвэл наанадаж нам засгийн минь ач, цаанадаж СССР6 улсын ач юм. Ач охин минь орос газар очиж эрдмийн шимийг хүртэж ирээд өнөөдөр бидний дунд сууж байна. Ач үрийнхээ ийм аз жаргалтай байсан үеийг үзэхээс илүү жаргал хаа байх вэ. Энэ шимийнхээ архийг СССР улсын төлөө ууцгаая гэхэд,

	— Намсрай гуайн хэлдэг түмэн зөв гэх чимээ олны дунд гарав.

	Намсрай гуай тэгээд цааш нь нэг юм хэлэх гээд ч байх шиг. Тэгж байснаа,

	— Манайх уул нь Харгуулын айл байсан юм гэж яриагаа эхлэв.

	Эзэрхэг манжийн үед оростой зах нийлсэн газруудад Харгуул гэж байлаа. Эцэг минь бүх насаараа оросын залгаа Харгуулд байснаас орос хэл гадарладаг болсон юм байх. Эцгийн байсан тэр Харгуулыг Хүдэр Харгуул гэдэг байжээ. Эцэг маань орос буриад янз бүрийн хүнтэй танилцаж, нэг орос хүнтэй бүр ч онцгой дотно танилцсан юм байж. Тэр чухам ямар хүн байсан юм бол доо, хөөрхий зайлуул гээд Намсрай гуай орныхоо толгойд байгаа жижигхэн модон хайрцгийг уудлав. 

	Нэг ваадантай юм гаргаж сур оосрыг тайлахад чухам юу гаргах нь вэ гэж хүмүүс хараа тавин хүлээж байв.

	Намсрай гуай яриагаа цааш залгаж:

	— Тэр орос, нэг уулзахдаа, би одоо явлаа. Дахиад бид хоёр уулзаж ч мэднэ. Үгүй ч байж мэднэ гээд гар барьж гэнэ. Тэгээд хожим хойчийн үр ач нар чинь энэ номыг унших цаг иртэл хадгалж байгаарай гэж дурсгал болгож өгсөн юм гэж эцэг минь хэлдэг сэн. Би, ямар орос бичиг байтугай монгол бичгээ мэдэх биш дээ. Сайнбуян ч монголыг гадарлахаас ямар оросыг төсөөлөх биш.

	Одоо тэр орос хүний дурсгаж өгсөн номыг ач охин минь унших цаг ирлээ. Одоо цаг гэдэг ямар сайхан цаг вэ! Ач охиныхоо сургуулиа төгсгөж ирэхийг нь хүлээсэн таван жил надад тавин жил шиг санагдсан. Тэгсэн ч яаж ийхийн зуургүй таван жил нь өнгөрлөө. Тэр дээр үеийн ном одоо цагт тохирох ч юм байж болно, тохирохгүй ч ном байж мэднэ гэж бодоод би хүнд үзүүлдэггүй юм. Үнэндээ ч үзүүлмээр ч хүн олдохгүй, тэгээд ч би тийм ном бий гэдгээ мартчихжээ. Тэр орос үүнийг өгөхдөө «Хойд зүгийн одон» гэж хэлж байсан юм гэж аав минь ярьсан шиг санагдаж байна гээд зах нь шарлаж хавтас нь сэмэрсэн сүүл хэсэг нь тасархай нэг номыг Чулуунд өглөө.

	Гэр доторх хүмүүс тэр ном чухам юуны тухай ном бол гэхээс Чулууны юу гэж хэлэхийг амьсгаа даран хүлээж байв.

	Нүүрэн талдаа хээ угалзтай ч юм шиг хоёр үг байгаа бололтой, хэдэн том үсэг бас доор нь туяа цацарсан таван хошууны зураг харагдав. Энэ таван хошуу байгааг бодоход их л учир утгатай ном гэж Намсрай гуай боддог байжээ.

	Чулуун түүнийг үзэнгүүт «Полярная звъзда» гэж уншаад зуун гучаад жилийн урьд орос оронд гаргаж байсан «Алтан гадас» гэдэг сэтгүүл байна. Ганцхан сүүл нь дутуу юм байна гэхэд Сайнбуян «Алтан гадас» гэнэ ээ, тэнгэрийн алтан гадас уу? гэж сэтгэл нь сэргэсэн маягтай, хүн бүрийн нүүрийг ажиглан суув.

	— Тэр цагт оросын тайж язгууртны хувьсгалч үзэлтнийг «декабрист» гэж нэрлэж байв. Энэ ном бол тэдний гаргаж байсан сэтгүүл байна. Тэд хааныг эсэргүүцэж арван хоёрдугаар сард бослого гаргаснаас тэднийг тэгж нэрлэсэн юм гэхэд, Намсрай гуай:

	— Хүү минь, тэгвэл орост энэ хувьсгалыг чинь анх үүсгэсэн улс чинь тэр «декабрист» гэнэ үү, тэр чинь байх нь үү? гэхэд Чулуун:

	— Тэд хувьсгал гаргаж чадаагүй юм шүү! Зөвхөн бослого гаргаад тэр нь доороо дарагдаж, зарим нь цаазлагдаж, зарим нь Сибирь газар цөлөгдсөн юм. Тэд санаа сэтгэл нь сайхан, эрх чөлөөг эрмэлзсэн ч гэсэн ард олноосоо тасархай, цөөхөн оюутан, сэхээтэн байсан юм аа.

	Оросын хувьсгалыг үүсгэсэн, жинхэнэ зохион байгуулагч нь Ленин юм шүү дээ, аав аа! гэхэд,

	Хоймрын авдар дээр байгаа Лениний зургийг хүмүүс их л хүндэтгэлийн нүдээр ширтэн харцгааж байлаа.

	Намсрай гуай үдшийн цагаан гэгээний доогуур саравчлан хойд зүгийн одыг харах гэж хичээн тэр зүгт тэнгэрийн хаяанд миний ач охин минь байгаа гэж бодохдоо сэтгэл нь баясдаг байсны учир энэ байжээ.

	Гэрийн дотор сэтгэл хөгжсөн яриа үргэлжлэхийн дундаас Гантөмөр,

	— Тал нутгийн малчин биднийг хээр талд төөрөхөд минь тэнгэрийн алтан гадас одон зүгийг маань заадаг бол ачит Лениний байгуулсан агуу Зөвлөлт Улс бидний урагш давших замыг маань алдахгүй заадаг газрын алтан гадас мөн юм даа гэхэд,

	— Тэр чинь тун зүйтэй үг байна даа. «Урьд гарсан чихнээс хойно гарсан эвэр» гэгчээр залуу багачууд ингээд л юмны ухааныг олж учир утгыг нь эвлүүлж хэлэхдээ сүрхий ухамсартай байдаг юм даа. Энэ чинь ер нь учир утгатай хэрэг боллоо. Бид одоо нэгдлээ даруйхан байгуулж «Алтан гадас» гэж нэр өгье гэж Сайнбуяныг хэлэхэд:

	— Ёстой л хэлдэг үг дээ. Манай Сайнбуян ч төөрсөөр төөрсөөр төрөлдөө гэгчээр тээнэгэлзсээр тээнэгэлзсээр өнөөдөр шууд замаа оллоо гэж өвгөн Жигмэд угтан өгүүллээ.

	Маргааш нь шинэ нэгдэл байгуулахаар саналаа өгсөн Ар хоолойн арван хэдэн хүний гарын үсэгтэй өргөдлийг сумынхаа гүйцэтгэх захиргаанд хүргэхээр өвгөн Жигмэд эртлэн мордов.

	Жигмэд гуай, Ар хоолойнхон «Алтан гадас» гэдэг нэгдэл байгуулж байгаа гэж бодоод сэтгэл нь хөөрч, хөх борлог мориныхоо хийсэх мэт явахад, жаран настайгаа ч бараг мартчихсан юм шиг байлаа.

	Билүүтийн голын дэрсний захын өвөлжөөн дэх таван гэр, нэгэн хот айл, холоос харахад цагаан цасан дунд толбо мэт бүртэлзэн үзэгдэж байв.

	Алсад суунаглан үзэгдэгч хязгааргүй цэнхэр тэнгэрийн хаяатай нийлсэн энэ уудам талд бараг нар шингэхтэй зэрэг говь нутгийн нам гүм үдшийн бүрэнхий сүүмэлзэн ирдэг ажээ.

	Билүүтийн гол гэж нэрлэдэг дэрстэй хуурай хөндийн захад Найдан, Доржсамбынхны хот өвөлжиж байв. Умрын хүйтэн салхинаас халх нөмөр хийж барьсан чулуун хорооны нөмөрт говийн соргог үстэй цагаан хоньд цайран үзэгдэхийг барагцаалбал нэлээд олон зуу бололтой. Чулуун хорооны зэргэлдээ салхи халхалж тоосго чулуугаар залгаа барьсан, малын битүү пүнз - гурван жижиг байшингийн дэргэдүүр дөрвөлжлөн боосон ногоон өвс хураасныг үзвэл, энэ хот говийн нүүдэлчин биш, харин тохилог суурин гэж бодогдмоор.

	Таван гэрийн зүүн урд захад нь Норжины Цэндийнх байв. Хөлдүү газар морин хөлийн төвөргөөн гарч морьтой хүн шон дээр буух шиг сонсогдоход Цэнд гэргийнхээ зүг хандаж,

	— Хүү ирэв бололтой гэхэд

	— Морьтой хүн ирлээ. Базарбирднэ байх гэж хэлмэгц гэрийн үүд сөхөгдөж арван найм есөн насны хөрслөг залуу хүү орж ирлээ.

	— За, хүү минь адуу чинь бүрэн байна уу? Нэгэнт энэ хотын адуу үхэр хоёрыг хариуцсанаас хойш тоо бүрэн, онд хүчтэй оруулбал юутай сайхан билээ гэхэд,

	— Адуу бүрэн байна гэж хариуд нь хүү хэлэв.

	Цэнд, хүүгийнхээ хүрлийн өнгөт царайн дундах цогтой сэргэлэн нүдний харц, эелдэг хичээнгүй байдлыг нь үзэхдээ сэтгэл нь бахадсан байдалтай «эр хүн өсдөг, эсгий сунадаг» гэгчээр миний хүү өсөж, аав шигээ адуучин болдог байж дээ. Ганцхан харамсах нь үеийн залуус нь сургууль эрдэм сураад байхад миний хүү олигтой сургуульгүй хоцорлоо. Гэвч шинэ үеийн залуучууд над шиг хоцрохгүй гэж бодов. Тэгээд малчин Цэнд урьд олон жил сум багийнхаа адууг оторлож Тосон Заамар, Хоньч, Эрээн хавирга зэрэг газар өвөлжиж байснаа санав. Цэнд эхнэр хүү хоёртойгоо энэ тэрийг ярьж сууснаа Доржсамбынд орж радио чагная байз гээд гарав.

	Хойно урдаа цуварсан энэ хэдэн гэрийн дундах таван ханатай том гэр энэ өвлийн анир чимээгүй үдэш наргиан шуугиантай хөгжил баясгалантай байдаг болжээ. Гэрийн дотор хүмүүс инээлдсэн нь хотын ахлагч Найдан өнөөдөр урд энгэрийн айлуудаар явахад цас эндээс их, харин манай энд л гайгүй байна гэсэнд бид ахлагчийнхаа ачаар л цас зудын бэрхшээлгүй өвөлжиж байна гэж хотынхон нь хошигнон хөхрөлджээ.

	Доржсамбынх гэрийнхээ хойморт зэрэгцүүлэн тавьсан хоёр авдрын нэгэн дээр хэдэн гэрэл зураг, нөгөө дээр зөвлөлтийн үйлдвэрийн «Эх орон» гэдэг радио хүлээн авагчийг их л нандигнан байрлуулжээ. Эх орныхоо нийслэлийн радио нэвтрүүлгийг үдэш бүр алдахгүй чагнадаг заншилтай энэ хотынхон, малаа хотлуулж өдрийнхөө ажлыг дуусгаад Доржсамбынд цуглаж өвлийн үдшийг өнгөрүүлэхэд их л таатай бас ч багийн хэсгийн ахлагч ухуулагч Доржсамбынд ч их сайхан завшаан болж, сүүлчийн сонины хуудаснаас уншиж, сонин сайхан яриа үүсдэг боллоо.

	Жилийн дөрвөн улиралд тэнгэрийн царай ажиж, малынхаа төлөө санаа тавьдаг малчид эх орныхоо болоод дэлхий дахинд болж байгаа сониноос өдөр бүр зах зухыг нь ойлгож, монгол ардын дууны яруу сайхныг сэтгэл хөдлөн сонсож аль хэдийний танил орос ардын дуу, мөн хятад, солонгос, чехословак, румын дуунууд, энэтхэг орны өвөрмөц дуу хөгжмийг сонсож суудаг болсон нь манай уудам талын малчдын соёлын амьдралд гарч байгаа нэг өөрчлөлт ажээ.

	Дундговийн тал нутагт энэ жил хязгааргүй өргөн далай мэт цагаан цасаар бүрхэгдэж, зарим газар өвс цасанд дарагдсан боловч Найдангийн хотынхон зуд болоогүй юм шиг тохилог аятай өвөлжиж байгаа юм байна.

	Хотын ахлагч Цэвээний Найдан биднийг гэртээ орно уу гэж урив. Тэгээд хотын өвөлжилтийн байдлыг ярихдаа:

	 

	Дуугарвал дуу нэг 

	Дугтарвал хүч нэг 

	 

	гэгчээр манай хотынхон цөм ажил хөдөлмөрөөрөө ч амьсах сэтгэхээрээ ч нэг явдаг юм даа. Доржсамбын манайхан 7—8 жил айл явж байна гэхэд:

	— Доржсамбын манай хоёр, гучаад жилийн өмнө гахай жилийн зудад энэ бууц дээр өвөлжин байсан юм шүү гэж Чимиддорж гуай хажуугаас ярианд оролцож хэллээ.

	Найдан тэгээд цааш нь айл хотынхоо амьдрал байдлыг ярихдаа: манай хотын таван өрх нийтдээ мянга гаруй малтай. Одоо зуун арав гаруй малд өвс, хатаасан таана, хөмөл өгч тэжээж байна. Намайг хотын ахлагч болгосон. Ахлагч гээд ч юу базаах вэ. Нөхдийнхөө дэмжлэгээр явдаг, манайхан хонь тэмээгээ ээлжээр хариулдаг даа гэж ярилаа.

	Найдангийн эхнэр Цэвэлмаа хажуугаас:

	— Мал тэжээнэ гэхэд учир бий. Тэжээл өгөхөд цаг алдахгүй, бас тэжээлээ яг нэг хэмжээтэй өгсөн нь манай говь шиг өвс тэжээл багатай газар зүгээр юм байна. Малаа бүлээн усаар усалдаг, тэгэхдээ цасны ус өгвөл ямар тэжээл болох вэ? Манайхан Билүүтийн голын булгаас мөс авч хайлуулж малдаа өгдөг гэв.

	Найдан, 

	— Харин бид чинь үнэнээ хэлэхэд Доржсамбынхаа зөвлөгөөгөөр явдаг улс шүү. Доржсамба маань манай намын ухуулагч хүн, түүний дээр багийн дарга олон жил хийж биднийг бодвол юмны учир байдлыг мэддэг хүн байгаа юм гэж нэмж хэлэв.

	Түүнийг сонсоод Доржсамба:

	— Миний зөвлөгөө гэх юу байх вэ дээ, харин би нам засгийн бодлого шийдвэрийг хотынхондоо ярьж өгдөг, хотоороо цэвэр байхыг хичээдэг. Манайхны эмэгтэйчүүд үнээ мал саах, тогоо шанага барихдаа ч халаад өмсдөг болсон. Манай хотынхон, чадалтай нь чадалгүйгээ дэмжээд, байдгаараа хүч нэгтгээд ажилладаг улс даа. Манай гэргий Улаанбаатар орж эмчлүүлэхээр явсан. Би гэж хоёр хүүхэдтэй бүл чадал муутай ганцхан энэ айлуудын хүчээр л байна. Одоо харин бидэнд улсын фондын тусламжийн өвс ирж сэтгэл баярламаар сайхан байна гэв.

	— За хүүхээд! «Үг олдвол үхэр холдоно» гэгчээр одоо шөнө орой болчихжээ. Маргааш би та нарт санаж бодсоноо ярина гэж Чимиддорж гуай хэллээ. Бид цөмөөрөө гадаа гарахад хар хөх огторгуйд түг түмэн од яралзан, мичид марал алс баруун хойно тонгойж байлаа.

	 

	* * *

	 

	Тэнгэрийн дорно хаяа туяарсаар дов толгодын дээгүүр нарны гэрэл уудам хөндийг гийгүүлэн, говь нутгийн тунгалаг сайхан өвлийн өдөр эхэллээ. Найдангийн хотынхон аль хэдийн босжээ. Хотынхны хамгийн ахмад Чимиддорж гуайгаас малчид зөвлөгөө сургамж авах ихэд дуртай байдаг юм байж. Чимиддорж гуай өглөө хоймроо нөмгөн сууж, сүү болсон сайхан цайгаа уухдаа, 30-аад жилийн өмнө болсон гахай жилийн зудад малгүй болж хот орж ажил хийж амь зууж байснаа ярилаа. Эднийх анхдугаар таван жилийн төлөвлөгөөний эхний жилд байсан хорин таван малаа таван жилийн эцэст ерэн тав болгож одоо үхэр голлосон 170 гаруй малтай болжээ.

	— Төрийнхөө хайр халамжаар энхийн жаргал эдэлж яваа бидэнд нам засгийнхаа уриалгыг биелүүлэхээс эрхэм зүйлгүй гэж бодоод үхрээ өсгөх гэж их чармайсан билээ. Одоо ирэх намар малаа 200 болгож II таван жилийн төлөвлөгөөнд малаа нэг дахин илүү өсгөж чадвал хөгшин бид хоёрын тавьсан санаа гүйцэх нь тэр. Хүү минь сургуульд, бид ч амьдарч урагшаа бас ахисаар л байна гэж Чимиддорж гуай ярилаа.

	Өглөөний нартай уралдан хот айлын өдрийн ажил эхэллээ. Найдан хонинд явж, Доржсамба түлшинд явах гэж бэлтгэлээ. Цэнд бяруу төлгөө усалж, Чимиддорж хотныхоо хөлдүү нойтныг цэвэрлэж гарлаа.

	Дундговь аймгийн Эрдэнэдалай сумын 7 дугаар багийн Билүүтийн голд өвөлжиж байгаа Найдан, Доржсамба, Цэнд, Чимиддорж, Нэмэхийн таван гэр «Айл хүний амь нэг, саахалт хүний санаа нэг» гэгчээр санаа зорилт, хүч хөдөлмөрөө нэгтгэн тохилог сайхан өвөлжиж байна.

	Цайлган цагаан сэтгэлтэй ажилч хичээнгүй говийнхон хөдөлмөрөөс цуцдаггүй болохоор энэ хотынхон өнгөрөгч жил цөм малаа өсгөж, аймгийнхаа намын хороо, гүйцэтгэх захиргааны баярын бичгийг хүлээн авч урам зориг нь оргилж байна. Билүүтийн голын дэрс хойд зүгийн салхи шуургыг халхалж цасны ихэнхийг биедээ хураан авдаг учир цас шуурганы нөлөөг тэр бууцанд бага байдгийг ажиглан мэдсэн малчид өвөлжөөндөө чулуу, хуучин балгасны тоосгоор барилга барьж эхэлснээс хойш хэдэн жил болжээ. 

	Алсын тухай боддог, юм бүрд ажигч хичээнгүй хашир малчин Доржсамба:

	— Манай хотын барилга алсдаа их хэрэгтэй юм. Бид хэзээд ингэж ганц нэгээрээ нүүж явахгүй. Хүчээ нэгтгэх цаг болжээ гэж итгэл дүүрэн ярилаа,

	Даланзадгадаас Улаанбаатар орох их замын дагуу

	байгаа энэ хотынхны олон жилийн тохилог өвөлжөө ирээдүйн жижиг суурины эх үүсвэр болж ч магад аа.

	 

	«Үнэн» сонины 1957 оны 33 дугаараас


ТҮРҮҮЧИЙН ЦАСНААР

	 Намрын сүүл сарын нэгний орой бүрхэж бүгчим дулаан болж цас орох байдал шинж илэрсний тул, гөрөөч Түдэв хурдан саарал морио барьж бэлтгээд унтав. Маргааш үүр цайхын үед Түдэв босож хурдан саарал морио унаж, тайган халтар нохойгоо дагуулж мордохуйд сэрүүн салхи үлээж анч хүний зүрх харим нэлээд жавартай байв.

	Түдэв угаас хашир сайн гөрөөч тул, үнэг хэвтэх нөмөр дулаан газрыг барьж ийш тийшээ ажиглаж хаанаас үнэг босож давхих бол гэхээс сэтгэл хөдлөн яарч, нохой ч үнэгийг хэзээ хөөж барих билээ гэхээс халаг нь хүрч нохойн хоёр чих нь сортгонон сэртгэнэж эзнээ хааяа хааяа харж эзэн нохой хоёул хүсэл болон явбай.

	Наран гарахын үед нэгэн хэсэг дэрсний дотор явж ахуйд нэгэн юм сүр сар чимээ гарахуй лугаа эзэн ч морио гуядаж, нохой ч үнэгийг олж харахын тул цовхрон давхиж нохой тэндээс цааш дэрсний дундуур шувуу мэт шоволзон оров. Эзэн мөрийг олж санаа амран мөшгөн хөөхүйд мөр нь нэлээд том үнэгний мөр бололтой байвай.

	Тэндээс мөрийг хөөн хурдлан явж нэгэн довын энгэрт очиход түүний өмнө зүгт хоёр хэсэг бага бараа нэгэн дор хэвтэнэ.

	Ажиглавал нохой бололтой. Гэтэл нохой нь хуцвай. Тайган халтрын дуун мөн гэж баярлан давхиж хүрвэл үнэгийг хэдий нь барьжээ. Нохой нь гасалж эзэндээ эрхэлнэ.

	Түдэв тэндээс үнэгийг ганзагалж зүүн өмнө зүг мөр хайж явсаар Хужирт хонхрын баруун эргээс хоёр үнэгний мөр олдоход нохой нь мөрийг үнэрлэн түүний мөрөөр давхин одвой. Эзэн Түдэв сүүлээс мөрдөн нэлээд түргэлэн явбал ер харагдах бараа, дуулдах чимээгүй цэлгэр их говийн хойд захаар баруун өмнө зүгийг барьж уг мөрөөр явбал наран үд нэлээд өнгөрчээ.

	Хэдий тийм боловч хүн малгүй газарт мөр нь чиглэсэн тул, баярлан зориглож мөшгөсөөр явтал гэв гэнэт нохойн дуу дуулдахад морины амыг татаж чагнавал ойрхон дуу дуулдах тул, түргэлэн давхивал нэгэн том нүхэн дээр нохой нь сахин хуцна. Үүнд Түдэв одоо ч гурван үнэгтэй болов хэмээн баярлан бууж, морийг чөдөрлөн тавьж, адууны шар хомоолыг түүн авчирч утвай. Тамхи татаж амрахын зуур нүхийг чагнавал түр түр гэх чимээ гарах учир, одоо аман дээрээ ирж байна хэмээн мэдвэй. Түүнээс нэлээд болж чагнавал ер чимээ гарсангүй бөгөөд тайган халтар нь нүхний дээр чагнан хэвтэнэ. Түдэв даруйд нүхний бөглөөг авч дэгээгээр дэгээдвэл нэгэн том үнэг дайралдав.

	Дахин дэгээдвэл бас нэгэн үнэг гарвай. Хоёр ангийн үс гэмтсэнгүй тул баярлан морио барьж гурван үнэгээ ганзагалан гэрийн зүг шуудлан давхиж Цагаан тоос татуулсаар одвой.

	 

	Бага сургуулийн хоёрдугаар ангийн унших бичиг 1937 он.


НАМРЫН ШӨНӨ

	Тэрэгч Цэрэн, өсөх наснаас өтлөх насаа хүртэл үхэр тэрэг хөтлөн нааш цааш жин тээх ба өвс бордоо ачиж амьдран ирсэн бөгөөд Цэрэн арваад үхэр тэргээр Шарын гол ба Улаанбаатар хотын хооронд өвс ачиж үргэлжлэн явдаг ажгуу. Цэрэн Шарын голоос оройн шар наран орохын үеэр гарч үдшийн бүрэнхий харанхуйд явсаар цагаан гэгээ тасрахын үед замд орж алсыг чиглэн алхлуулж үхрийг хэдэнтээ гуядсаар явтал гэрэлт саран мандаж гэгээн тунгалаг болохуйд алсын зам зурайн үзэгдээд элдэв юм тодорхой харагдаж орчин тойрон чимээ аниргүй нам гүм бөгөөд бага зэрэг салхины шуугих ба тэрэгний хяхнахаас өөр юу ч үл сонсогдоно.

	Цэрэн идэр залуу наснаас одоо тавин нас хүртэл энэ замаар олонтоо явж аль айж сандарч, зовж зүдэрч, гуньхарч, баярлаж явсныг нь өгүүлж баршгүй. Замын гудас тохиолдох дов сэрвэн энхэл донхлыг ч сайн мэдэх болсон хашир хүн бөгөөд Цэрэн энэ бүхий жаргал зовлонг санах тутам заримдаа инээдэм хүрмээр боловч эзгүй хээр талд хэдэн үхэр тэрэг лүгээ нөхөрлөн явж буй тул хэнтэй инээлцэх вэ.

	Шөнийн саруул тунгалаг сайхан нь санаа сэтгэлд зохистой, урт замд алсыг чиглэн шөнийн цаг ганцаар үхэр тэрэг хөтлөн явах нь уйтгартай. Газар ч төдий л хорогдох нь мэдэгдэхгүй тул үхрийн нуруун дээр сандайлан багир бүдүүн хоолойгоор хуучин шинэ дууг аялуулан дуулсаар явтал өдрийн цаг халуун наранд шарагдсан ба явсан ажилдаа ядарч нойр хүрч бие манаран бага зэрэг зүүрмэглэн унтжээ. 

	Гэнэт цочсон мэт сэрээд ийш тийш харвал замд оруулаад орхисон үхэр нь сайн тул эзгүй хээр талд замаас гаралгүй явсаар бөгөөд тийн удалгүй салхин сэр сэр салхилан хүйтэрч гэрэлт саран шингэж хөх огторгуйн дунд гялбалзсан олон одон бүрэлзэн замхарч үүр туяарахын маяг орж байх үед Цэрэн сая тэргээ буулгаж үхрээ амраан цай хоол чанаж ууж идээд унтвай.

	 

	Бага сургуулийн хоёрдугаар ангийн унших бичиг. 1937 он


ШҮЛГҮҮД



	



	ХУВЬСГАЛЫН НАРАН МАНДАЖ

	Хувьсгалын наран мандаж 

	гэрэлт түүх тодорч

	Гэнэн харанхуй улиран солигдож 

	эх орон минь гэрэлтээд

	Эрэлхэг баатар ардын залуу 

	олон түмний дундаас ялгарч

	Эвлэлдсэн холбоонд нэгэн журмаар 

	элсэн хүрээлж эвлэлдвэй.

	Анх үүсэж хөгжин дэлгэрсэн 

	цаг үеэс эхлээд

	Эвдэрсэн үеийн феодал ёсон 

	өдөр бүр доройтоход

	Манай эвлэлийн түүхт зам нь 

	түмний дотор тодроод

	Монгол ардын идэр залуу 

	шинэ хүчин төрвэй.

	Ард олон түмэн ашдын 

	түгээмэл наран мандахад

	Алимад зальхай хуучин ёсон 

	хувьсгалаар халагдан солигдоод

	Нам засгийн агуу бодлого 

	түмний дунд дэлгэрэхэд

	Насан идэр монголчууд 

	намын суртлаар хүмүүжвэй.

	Аж ахуйгаа аль болохоор 

	арчлан хамгаалж хөгжүүлээд

	Ард олон ах дүү нар бас 

	үлгэр туршлагыг үзүүлээд 

	Сургууль, соёл гэгээрлийн хэрэгт 

	туслалцан оролцож манлайлахыг

	Түмний манлай хувьсгалт намаас 

	гишүүн бид нарт даалгавай.

	 

	1936 он


НИЙСЛЭЛ УЛААНБААТАР ХОТЫН АРДЫН ДУНД СУРГУУЛИЙН ДУУ

	Алтан нарны тунгалаг туяа

	Арван зүгтээ сацрахад

	Ардын гэгээрэл түмний соёл

	Асар түргэн хөгжин мандав.

	Насан залуу монголын үрс 

	Нам засагтаа баясаад

	Нийслэл хотын дунд сургууль 

	Нийт олондоо алдартай;

	(Дахилт)

	Ариун соёлын уурхай болсон

	Ардын дунд сургуулиа!

	Уудам саруул танхимын дотроо 

	Гэрэлт эрдмийг хичээн суралцана.

	(Дахилт)

	Шинэхэн төрсөн монголын үрс

	Цэцгийн адил жигдрээд

	Шинжлэх ухааны эрдэм соёлыг

	Шамдан суралцаж боловсоръё.


ШӨНӨ ДҮЛ

	Бараан тэнгэрт үүлгүй цэлмэг 

	салхин агаальхнаар амьсгалнам.

	Цаг улирал хэвээр байдаггүй 

	мянган өвлийг үднэ.

	Огторгуйд тунгалаг саран мишээгээд 

	түүний гэрэл газарт.

	Хунгар цасан сарны гэрэлд 

	алмаасын адил гилтгэнэнэ.

	Өвлийн шөнө чив чимээгүй 

	амьтны үймээн тасарч

	Хааяа салхин хуухинан шагширч 

	хадан хавцлыг шүргээд

	Сүргээ дуудсан чонын улих 

	уулын цайзад цуурайтаж

	Ижлээ мөрөөдсөн хүлэг морин 

	түүнийг чагнан хуухинана.

	Шөнө дүл бүрэг бараг 

	тосон лаа сүүмэлзээд

	Уйтгарт сэтгэл, сонинтой нөхөрлөж 

	шөнийн гүнийг тайтгаруулна.

	Дурлалт тэр нэгэн залуу 

	хайрын зүрхийг догдлуулж

	Учран уулзах нэгэн минут 

	юутай амттай санагдана.

	Цайвар цагаан талд 

	хааяа нэгэн айлд

	Цавчим өндөр уул хад 

	алсаас сүүмэлзэн өлийгөөд

	Сэтгэлээ булаагдсан залуу хүмүүс 

	бие биесээ санагалзсаар

	Саран бүдгэрч одон сийрэн 

	наран мандахыг хүлээнэм.

	 

	1936 он


ХӨХӨӨ

	Дэлхий дээр эргэх улирал 

	дөрвөн цагийг улирахад 

	Жигүүртэн шувуу хорхой шавж 

	амьдралын тэмцээнийг шалгана.

	Хөгжилтэй зуны эхэн ирж 

	хөвчийн модос цэнхэрлээд

	Хөхөө шувуу нуугдан донгодохуйяа 

	хүний сэтгэлийг баясгана.

	Уул хад нойрноос сэргэж 

	униар будан суунаглаад

	Усан урсгал түүний бэлээр 

	эвхрэн эргэлдэн урсахад

	Хонгор салхин угтаж аваад 

	тэртээ хаданд шивнэн

	Уянгат хөгжмийн гүн хүрээлэнд 

	хөг нийлүүлэн бүжиглэнэ.

	Ойн дотор бүрэг бараг 

	цэцгийн үнэр анхилаад

	Булаг горхи хоржигнон гялтганаж 

	хадны ёроолоор боргилон 

	Уулын хөхөө эгшиглэн донгодохуйд 

	салхин хуугинан цуурайлаад

	Модны мөчир шивэр авир 

	салхины аясаар найгана.

	Гүн ой, битүү ой 

	үзтэл нам гүм

	Үнэхээр тунгалаг хүний ертөнц 

	юутай сайхан яруу.

	Ойн цоорхойгоор хөх огторгуй – 

	цэнхэр торгон хөшиг.

	Тунамал цуурай, шингэн лимбэ 

	ертөнцийн баясгаланг төрүүлнэ.


ХАЛХЫН ГОЛ

	... Туяа гэрэл солонголон эргэхүйеэ, 

	Тунамал номхон урсгалд нь 

	Тул сайхан загаснууд нуугдаад 

	Торгон галуу түүнийг сэмхэн мяраана.

	 

	Буйрын их усны санд

	Боргилон цутгах Халхын гол

	Бургасан шугуйн дотроо

	Байрлан сүрэглэх буга хандгайтай.

	 

	Цэнхэрлэн урсах Халхын голд нь

	Цэцгийн хурын шим бий,

	Цэлгэр саруул энх хөндийд нь 

	Баян сүргийн бэлчээр арвин бий.

	 

	Хөөсрөн эвхэрч боргилон урсах усанд нь 

	Хүүхэд багачууд наадан зугаацаад 

	Хөгжилтэй зуны дэлгэр улиралд 

	Хүний сэтгэл юутай тэнэгэр сайхан.

	 

	Түмэн үе нутаглан идээшсэн

	Тунгалаг ариун Халхын голын

	Тунгааж нууцалсан эрдэнэсийг 

	Түмний хэрэгцээнд шилжүүлэн авъя.

	 


ДӨРВӨН ЦАГИЙН ҮРГЭЛЖИД

	Монголын нэр яруу алдар нь 

	түмэн жилийн дурсгалтай 

	Түгээмэл сайхан арвин сүрэг 

	үеийн үед баялаг

	Ардын хөрөнгө түмний хөрөнгө 

	төр улсын хөгжилд

	Тус ачаа нэмэрлэн өгч 

	үүрдийн ихийг бүтээнэ.

	Уудам дэлхийн бэлчээрийн талд

	монголын сүрэг тархмал бүрхмэл 

	Түүний дотроос өсөх төл 

	баян хотыг чимэглэн

	Эргэх улирал дөрвөн цаг 

	дэлхийн өнгийг хувиргахад

	Ус бэлчээр уул тал 

	үзэсгэлэнтэйгээр жигдэрнэ. 

	Өсөх нас өтлөх нас 

	баян сүргийн хажууд

	Зун намар өвөл хавар

	үргэлж түүнийг хариулж

	Өргөн дэлхий уудам тал 

	ус нутгийг сонгож

	Улсын өмч түмний хөрөнгө 

	баян сүргээ өсгөнө.

	 


ӨВЛИЙН ӨГЛӨӨ

	Цагаан туяа толон татаж одны гэрэл сүүмэлзээд 

	Салхин жавар үлээн бүжиглэж үүрийн цолмоныг угтвай. 

	Шарангуй туяа уулын цаанаас сацран мандахуй лугаа 

	Жавартай өглөөний наран огторгуйн хязгаарт бөмбөлзөнө.

	 

	Өргөн дэлхийн уудам тал мөнгөн хуягийг өмсөхөд 

	Хаш мэт цагаан тал туяа татан гэрэлтээд 

	Талын дундах айл өрхүүд нүх мэт ялгараад

	Хэсэг хэсэг цагаан утаа босох мэт суунаглана.


ӨВЛИЙН ӨДӨР

	Өндөр хайрхан уулын оройд хурын мөсөн гялайгаад 

	Өнгийн гэрэл солонго туяаран нарыг тойрон хүрээлнэ. 

	Хөх тэнгэр хөдөө цайдмууд мэлтийн цэлийн харагдаад 

	Хөдөө тал дахь хүйтэн жавар хүний дотрыг жихүүцүүлнэ.

	 

	Хангайн өндөр уулын араар харгай мод бүрхээд 

	Ширдмэл цагаан хурын цасан салаа бүрд нь цэцэглэнэ 

	Боргиж орсон цасан навч бурдсан болон хийсээд 

	Уул хадны энгэр бэлээр хатуу хунгар бүтвэй,

	 

	Бэлчээрт гарсан хонь ямаа салхины уруу бөмбөрөөд 

	Түүнийг дагасан хоньчин үдшийг мөрөөдөх завгүй 

	Саяхан байсан өглөөний наран санахын зуур үзэгдээд 

	Өрнө уулын оргилын цаагуур инээмсэглэсээр далд орвой.


ӨВЛИЙН ҮДЭШ

	Өргөн тал эргэн тойрон 

	нүд гялбам мэлцийж

	Цасан чимэгт өндөр уул 

	сүүдэр харж мишээнэ.

	Өнөр баян хотол сүрэг

	уулын бэлээр бүрхэж 

	Мөнгөн буурал цагаан талд

	айл өрхүүд ялгарна.

	Атар баян өн нутагт

	адуун сүрэг бэлчээрлэж 

	Адуучин залуу идэр эр

	алсаас исгэрэх нь илхэн 

	Шилийн өргөн буурал хөндийд

	шингэн лимбэ жингэнэж 

	Шинэ өсвөрийн залуу хүмүүсийн 

	сэтгэлийн доторхыг санагдуулна. 

	Алтан бөмбөг нарны туяа

	уулын ард цацарч 

	Хивс мэт торгон цасан

	солонго татан намирна. 

	Алс хөндий голын мөсөн

	шил мэт гялалзаж 

	Холхи өргөн урт зам дээр

	жингийн тэмээд зурайна.

	Ашигт өндөр Хайрхан уул 

	баяртай дохиж ёслоод

	Үдшийн бүрэг харанхуй дотор 

	сүүдгэнэн зүүрмэглэж өнгөрнө.

	Өлөн чоно түүний бэлээр 

	сүрэглэн гурангидаж улиад

	Өнөр баян хотол сүргийг 

	эргэн эргэн шиншилнэ.

	Өвлийн цэлгэр урт шөнө 

	үлгэр түүх сэтгэлийн зугаа

	Өвгөд хөгшин өнгөрснөө ярилцаад 

	охид хөвгүүд ирээдүйг бодоцгооно.

	Зуухны гал улам улам буурч 

	дуг нойр зүүдний захад

	Салхинаар сэр сэр 

	жижиг яриан тасалдана.

	 

	1941 оны «Утга зохиолын бичиг»-ийн түүврээс


ДЭЛХИЙН ОКТЯБРЬ

	Заводын яндангаас боргилсон утаан

	цэлмэг агаарт тунарч

	Банкны эзэд худалдааны хөрөнгөтөн

	цэргийн ноёдын хамт нийлэн

	Давхарлаг гэрийн гоёмсог тасалгаанд

	хэрэг ажлаа зөвлөж 

	Бүх дэлхийг өөрийн эрхэн дор байгаасай гэж 

	шүлсээ залгин ярилцана.

	Заводын яндан хөдөлмөрчдийг дуудмагц

	хөөрхий олон үйлдвэрийн иргэн

	Өлсгөлөн ховор гаслант амьдралаар

	хүнд машины шуугиан дунд 

	Фабрикийн эзний хүчирхэг зодуурын дунд

	өдрийн ихэнхийг зогсож 

	Шар нар бор хоногийг

	арай гэж өнгөрүүлнэ.

	Тарган цатгалан хөрөнгөтөн эзэд

	санаа амар сэтгэл дүүрэн

	Жаргал цэнгэл наадам бүжиг

	ууж идэхийн төлөө

	Ажилчны хөдөлгөөнийг цусаар дарж

	колонийн орныг эзлэхийн тул

	Жимсний архи хундага өргөн мэлмэрч 

	эцсийн бүжгийг бүжнэ.

	Дарийн утаа бүрхмэл 1917 оны гэр аймшигт цагт

	Далан сая ард иргэдийг даанч энэрэлгүй зовоосон 

	Дайны хөл үймээн дажин, өлсгөлөн, ховор, түмнийг гасалгаж

	Харанхуй манан, үүл униар нарыг халхалж, дэлхийг бүрхнэм.

	Хөх мөнгөн огторгуй, хөрст алтан дэлхий 

	Хөл гишгэх зайгүй хүн алах зэвсэг дүүргэж,

	Энд, тэндгүй, эрэмдэг, дутуу тахир, 

	Эрүү л дэлхийн хөрс ч эрэг ганга, ухмал

	Ийм аймшигтай, тийм хэцүү, уйтгарт үед

	Бор болжмор шувуу боловч бутны цаана нуугдаад 

	Будангуй нүдтэй огторгуйн нарны өнгө гэрэл ч буураад 

	Бүдэг цоохор саран ертөнц ч үүлний цаагуур уйтгарлаад 

	Бухимдсан олны хорслын дуун ертөнц дахиныг бүрхэв. 

	Ийм байдал үргэлжилсэн

	Европын бус

	Ертөнцийн их дайн

	4 жил 3 сар 26 хоног

	Бууны дуун тасарсангүй нижигнэж байсан тэр үед 

	Их хувьсгалын тэргүүн мөрний удирдагч 

	Ленин багшийн удирдлагаар

	Дэлхийн бөмбөрцгийн зургааны нэгэн хувь дээр 

	зөвлөлийн туг намилзаад

	Олон улсын үйлдвэрчин ардууд 

	октябрийн хувьсгалыг угтаж

	Аюулт дайныг эсэргүүцсэн эрс хувьсгалын  хөдөлгөөнийг

	Газар бүр оргилуулбай.

	Хуучин ёсыг хувьсган халсан

	Агуу гэрэлт Октябрийн наран

	Уудам ертөнцийг гийгүүлэн гэрэлтүүлсээр 

	Энэ өдөр хорин жилийн ой болоход 

	Өнгийн гэрэл нь улам тодорхой.

	Унаж байгаа хөрөнгөт ертөнцийн

	Үхэл нь түргэлэн шаардахад 

	Өнгө ч үгүй, царай ч үгүй, 

	Дорно ба өрнийн зүг дээр 

	Аюулт дайныг дахин дахин хүснэ.

	Эзэрхэг түрэмгийн занал юутай хэцүү, юутай аюултай 

	Тэнд ч дайн байлдаан, энд ч дайн байлдаан...

	Эднийг ч бид бас дийлнэ.

	 

	1937 он


БАЯРТАЙ ХӨГЖИЛ

	Алтан нарны мөнгөн туяа усны болроор гялалзаад 

	Урсгал мөрөн, уул хад нь зуны байдлаар чимэглэв. 

	Түмэн ардын соёлын зам төвшин энх хөгжөөд 

	Түүхт манай ардын сургууль төр засагтаа баяртай

	 

	Нарны хурц гэгээн гэрэлд навчин цоморлог баясаад 

	Нам засгийн агуу хүмүүжлээр сурагч бүхэн найртай 

	Насан залуу монголын үрс цэцгийн адил жигдэрч 

	Уудам саруул танхимын дотроо гэрэлт эрдмийг суралцана.

	 

	Алс хязгаарын ардын хүүхэд ашдын эрдэмд суралцаад 

	Айлчлан гэртээ буцаж очихдоо аав ээждээ баяртай. 

	Залуу сурагч зуны чөлөөгөөр алс хязгаарыг зориод 

	Өргөн говийг туулан гатлахуйяа өөрийн нөхдөдөө баяртай.

	 

	Гэгээн тунгалаг сарны гэрэлд саяхны бүрхэг гэгээрч 

	Гэгээрэл, боловсрол, улсын хөгжил чөлөө авахгүй сацарна,

	Түмний дотроос шалгарсан ухаантан цэцэг мэт дэлгэрэхүйеэ

	Саруул гэгээн эрдмийн тольд зүсээ харж баясна.

	 

	1941 оны «Утга зохиолын бичиг»-ийн нэгдүгээрээс.


БЭЛЧЭЭРИЙН ТАЛ

	Монгол нэр яруу түүхэнд 

	марташгүй дурсгалтай 

	Түгээмэл сайхан арвин сүрэг 

	үеийн үед баялаг

	Ардын хөрөнгө, түмний хөрөнгө 

	төр улсын ажилд

	Тус ачаа соёрхон өгч 

	үүрдийн тусыг бүтээнэ.

	Уудам дэлхийн бэлчээрийн талд

	монголын сүрэг тархмал

	Түүний дотроос өсөх сүрэг 

	баян хотыг чимэглэн 

	Эргэх улирал дөрвөн цаг

	дэлхийн өнгийг хувиргахад 

	Ус бэлчээр уул тал 

	үзэсгэлэнтэйгээр жигдэрнэ.

	Өсөх нас, өтлөх нас 

	баян сүргийн хажууд 

	Зун, намар, өвөл, хавар 

	үргэлж түүнийг хариулж 

	Өргөн дэлхий, уудам хангай 

	бэлчээрийн талдаа

	Өөрийн хөрөнгө, улсын хөрөнгөө 

	хайрлан хамгаалж өсгөгтүн.

	 

	1931 оны «Утга зохиолын бичиг» түүврээс

	 


ЭХ ОРОН МИНЬ МАНДТУГАЙ!

	Алтан наран мандсан

	Агуудам тал нутаг

	Урсгал мөрөн ундарсан

	Ууган эх орон юугаан

	Эргэцүүлж нэг санаад

	Эгнэгт сэтгэлдээ бодоход

	Эх орон гэдэг минь 

	Эрхэм эрдэнээс чухаг!

	Өнө эртний цагаас 

	Өнөөгийн монголыг хүртэл

	Үр ач хөвгүүдээ 

	Өрнүүлэн бойжуулж өсгөсөн нь

	Мянган жил өнгөрөвч 

	Монголын яруу түүхэнд 

	Марташгүй дурсагдаж 

	Мандаж мөнх бадарна.

	Саруул талын малчид

	Сайн нөхрийн ачаар

	Самуун дайснаа дарж

	Сайхан замаа нээж

	Сүхбаатар жанжны

	Сүүлчийн гэрээсийг биелүүлж 

	Сүр жавхлангаа бадруулан 

	Сүлд тугаа хийсгэж

	Ухаант жанжны сургаалаар

	Удирдагч намын жолоодлогоор

	Урагш дэвшин хөгжсөөр

	Улмаар батжин дээшилж

	Хойчийн шинэ ертөнц дээр

	Хорин дөрвөн жил болохдоо

	Хувьтай учралтай орон минь

	Хурын цэцэг мэт хөгжив.

	Хамаг олон даяар

	Хайрт эх орондоо

	Халамжит сэтгэлээ тавьж

	Хатан зоригийг зангидан

	Байдаг чадлаа гаргаж

	Бадрангуй авьяасаа илэрхийлэн

	Байгуулж бүтээх үйлст

	Баатар зүтгэлээ гаргаж

	Энхрий хайрт орноо

	Өнгөлзөх дайснаас хамгаалж

	Энэ өдрийг хүрсэн

	Эрэлхэг зоригт ард түмэн

	Төр улсынхаа тогтнолыг

	Төгөлдөр зоригтойгоор баталж

	Тусгаар тогтносон улсаа

	Түмэн онд мандуулна.

	Хамаг олон монгол ард

	Халамжит сэтгэлээрээ нэгдэж

	Хайрт эх орноо

	Хаврын цэцэг мэт дэлгэрүүлнэ.

	 

	1945 оны «Тусгаар тогтнолоо батална бид» номоос


ХАВАР

	Хаврын өнгө найртай тунгалаг

	Салхин аальхнаар сэржигнээд

	Түмэн бодис дэлгэрэхийн үед 

	Амьтны сэтгэл хөгжинө өө.

	Өвсний орой соёолон цухуйж 

	Бэлчээрийн мал амтархан 

	Хунгар цасан хайлж урсаад 

	Горхи булаг хоржигноно.

	Голын мөсөн сүлжилдэн урсаж

	Нуур далайд аялаад

	Галуу шувуу гангар гунгар донгодон

	Төрсөн нутагтаа баясаад

	Ялаа шумуул үүгээр түүгээр дүнгэнэн 

	Зуны цэнгэлийг зөгнөхөд

	Холын бараа зэрэглэн мяралзаж

	Ногооны униар суунаглана

	Хөхөрсөн модон цэцэглэн найгаж 

	Хөхөө шувуу донгодоод

	Хөгжилтэй насны залуу хүмүүс

	Бие биеэ санагалзана.

	 

	1946 оны «Түүвэрт» зохиолоос

	 


ЖОЛООДОГЧИЙН ГЭГЭЭН ДҮР

	Зовлонгийн үүдийг хааж 

	Жаргалын хаалгыг нээсэн 

	Жолоодогч их Сүхбаатарын 

	Зоригжуулагч гэгээн дүр нь 

	Малчин монголчуудын сэтгэлд 

	Маш саруул гэрэлтэй 

	Мандан бадрахын итгэлээр

	Манай замыг гийгүүлнэ

	Сайхан эх орны минь 

	Саруул ирээдүйд хүрэхэд

	Саад бүхнийг ялж 

	Сааралтгүй дэвшихэд 

	Ухаант жанжны гэрээс 

	Удирдагч намын жолоодлого

	Урдах замыг минь гийгүүлэн 

	Ухралтгүй хөгжиж байна. 

	Бяцхан охин Гэрэл 

	Баахан хэсэг хүүхдүүд 

	Пионер болж анх 

	Баясгалант замдаа ороод 

	Эцэг жанжин Сүхбаатарын 

	Эрхэм гэгээн дүрийн өмнө 

	Эгнээндээ зэрэгцэж жагсаад 

	Эрчимт тангараг өргөхдөө 

	Ажилчин ангийн жолоодогч

	Алдарт Маркс, Энгельс 

	Ачит Ленин багшийн 

	Ариун сайхан сургаал, 

	Чин зоригт Сүхбаатар 

	Гүн мэргэн жанжны 

	Цогцлон байгуулсан үйлст 

	Цогтой үнэнч байхаа 

	Ариун сэтгэлийн угаас 

	Аялгуу нийлүүлэн хэлж 

	Ачит мэргэн жанжныхаа 

	Агуу дүрийг харахдаа 

	Хосгүй баатар зоригтой 

	Халамжит хүнээ бахархана. 

	Хорин нэгэн оны хувьсгалын 

	Хурц тэмцлийн өдрүүдэд ч 

	Бүгд найрамдах улсын төлөө 

	Бүр шийдвэртэй тэмцэлд ч 

	Амь биеэ хайрлалгүй 

	Ардын төлөө зүтгэсэн 

	Баялаг их үйлс нь 

	Биелэгдэж байгааг хараад 

	Багшийн заасан хичээлтэй 

	Бас зүйрлүүлж бодоод 

	Багш жанжин таныгаа 

	Бахдах сэтгэл төрөв. 

	Сурагч Гэрэл охиныг 

	Сургуулиас буцах замд нь 

	Суут жанжин Сүхийн 

	Сургаж хэлсэн нь санагдлаа. 

	Байгуулсан их үйлс нь 

	Батжин улам хөгжиж 

	Баатар дайчин нам нь 

	Бас биднийг удирдаж байна. 

	Зорьсон их үйлсээ

	Зогсолтгүй биелүүлэхэд 

	Зөвлөлт улс тусална гэж 

	Зөв мэргэн сургасан. 

	Эрдмийн ихийг сурч 

	Элдвийг үзэж мэдсэн 

	Эх орондоо хайртай 

	Эмчийн мэргэжлийг олж 

	Өргөн түмний хүссэнийг 

	Өөрийн биеэр гүйцэтгэж 

	Өвчний угийг олдог 

	Өндөр мэдлэг эзэмшиж 

	Ардын дунд ажилладаг 

	Ачит эмч гэгдэж 

	Аугаа жанжны гэрээсийг 

	Ажил хэрэг дээр биелүүлнэ гэж

	Бяцхан тэр охины

	Бадрангуй зориг нь оргилоод 

	Ухралтгүй сайн сурах 

	Урам бахдал нь хөгжив.

	 

	«Пионер» сэтгүүлийн 1954 оны нэгдүгээрээс


 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	1963 оны хэвлэлийн Хэвлэн нийтлэлийн мэдээлэл

	МОНГОЛЫН ЗОХИОЛЧДЫН ЭВЛЭЛ,

	МОНГОЛЫН СЭТГҮҮЛЧДИЙН ХОЛБОО

	 

	Н. ЦЭЕНЖАВ

	 

	НАРАН ҮҮРД МАНДАНА

	 

	Эмхлэн редакторласан Г. Бидэрьяа

	Ц. Дамдинсүрэн

	 

	УЛСЫН ХЭВЛЭЛИЙН ХЭРЭГ ЭРХЛЭХ ХОРОО

	УЛААНБААТАР

	1963

	 

	Техн. ред. Г. Долгоржав

	Хянагч Ц. Дамбадорж

	 

	Хэвлэлтэд 1963 оны 12-р сарын 2З-ны өдөр.

	Цаасны хэмжээ 70X108 1/32

	Хэвлэсэн тоо 5000. 

	Хэв. хуудас 6.

	Хэвлэлийн нэгж хуудас 8,38

	 

	А—15112 

	Зах №464

	 

	Сүхбаатарын нэрэмжит Хэвлэлийн комбинат Улаанбаатар, Сүхбаатарын талбай,2.


Заметки

		[←1]
	 1930-аад оны эхэн үес ажилчин залуусын сургуулийг ийнхүү нэрлэж байжээ




	[←2]
	 Сувиллын газар (ЦБ)




	[←3]
	 Хямралд (ЦБ)




	[←4]
	 Хөрөнгөтний (ЦБ)




	[←5]
	 Үүрэгтэй (ЦБ)




	[←6]
	 Зөвлөлт улсын орос нэрийн товчлол (ЦБ)

